
JUSTIITS- JA DIGIMINISTER
MÄÄRUS


 
Patendimäärus

Määrus kehtestatakse patendiseaduse § 2, § 19 lõike 4, § 24 lõike 8, § 32 lõike 9, § 331 lõike 5, § 34 lõike 2, § 35 lõigete 71 ja 12, § 351 lõike 5, § 392 lõike 3, § 397 lg 2 ja § 40 lõike 2, kasuliku mudeli seaduse § 17 lõike 4, § 31 lõike 2, § 32 lõigete 7 ja 12, § 33 lõike 4 ja § 391 lõike 2 ning Euroopa patentide väljaandmise konventsiooni ning Euroopa Parlamendi ja nõukogu määruse (EL) nr 1257/2012 kohaldamise seaduse § 20 lõike 1 alusel.

1. peatükk Üldsätted

§ 1. Reguleerimisala

Käesolev määrus reguleerib: 
1) Patendiametile esitatava patenditaotluse, kasuliku mudeli taotluse ja täiendava kaitse taotluse sisu- ja vorminõudeid ning esitamist, patenditaotluse avaldamist, patendikirjelduse ja kasuliku mudeli kirjelduse avaldamist, prioriteedi- ja kaitsedokumentide väljastamist; 
2) 1970. aasta 19. juunil Washingtonis sõlmitud patendikoostöölepingu alusel rahvusvahelise taotluse esitamist Patendiametile, selle edastamist  Ülemaailmse Intellektuaalse Omandi Organisatsiooni (edaspidi WIPO) Rahvusvahelisele Büroole ja selle riigisisest menetlust;
3) 1973. aasta 5. oktoobril Münchenis koostatud Euroopa patentide väljaandmise konventsiooni (edaspidi Euroopa patendikonventsioon) alusel Euroopa patenditaotluse esitamist Patendiametile, selle Euroopa Patendiametile edastamist, Euroopa patendi patendinõudluse ja patendikirjelduse tõlke esitamist ja avalikustamist ning Euroopa patenditaotluse riigisiseseks patenditaotluseks või kasuliku mudeli registreerimise taotluseks muutmist;
4) leiutise õiguskaitse alastele registritele muude avalduste esitamist ja registritest andmete väljastamise korda;
5) Patendiameti ametlike väljaannete väljaandmist leiutiste valdkonnas ja 
6) taotluse, õiguskaitse saanud leiutise ja täiendava kaitsega seotud tasude ja lõivudega seotud küsimusi.

§ 2. Terminite määratlemine

(1) Taotleja käesolevas määruse tähenduses on isik, kes esitab või on esitanud taotluse leiutisele õiguskaitse saamiseks patendi või kasuliku mudeli registreeringu alusel (edaspidi leiutise õiguskaitse taotlus), täiendava kaitse taotluse, rahvusvahelise taotluse või Euroopa patendi taotluse.

(2) Patendivolinik käesolevas määruse tähenduses on patendivolinik, kellele on patendivoliniku seaduse kohaselt antud patendivoliniku kutse tegutsemiseks leiutiste valdkonnas.

(3) Patendiamet käesoleva määruse tähenduses on Eesti Patendiamet.

(4) Nõudlus käesolevas määruse tähenduses on patendi või kasuliku mudeli nõudlus.

(5) Joonis käesolevas määruse tähenduses hõlmab tehnilisi jooniseid, illustratsioone ja muud mittetekstilist materjali, sealhulgas skeeme, tabeleid, diagramme, graafikuid, epüüre, joonistusi, ostsillogramme ja fotosid.

(6) Prioriteedidokument käesolevas määruse tähenduses on prioriteeti tõendav dokument tööstusomandi kaitse Pariisi konventsiooni artikli 4D lõike 3 tähenduses, nimelt esmase taotluse koopia, mille on kinnitanud esmase taotluse vastu võtnud amet või valitsusvaheline organisatsioon.

(7) Käesolevas määruse tähenduses hõlmab rahvusvahelise taotluse rahvusvaheline menetlus  taotleja, vastuvõtva ameti, Rahvusvahelise Büroo ja teiste patendikoostöölepingu lepinguosaliste ametite toiminguid, mis on sooritatud enne rahvusvahelise taotluse esitamist märgitud või väljavalitud riigi ametile, ning rahvusvahelise taotluse riigisisene menetlus taotleja ja Patendiameti toiminguid, mida sooritatakse seoses rahvusvahelise taotluse esitamisega Patendiametile kui märgitud või väljavalitud riigi ametile ning sellele järgnevaid patenditaotluse või kasuliku mudeli registreerimise taotluse menetlustoiminguid.

(8) Termineid, mis ei ole määratletud käesolevas määruses, patendiseaduses, kasuliku mudeli seaduses, Euroopa patentide väljaandmise konventsiooni ning Euroopa Parlamendi ja nõukogu määruse (EL) nr 1257/2012 kohaldamise seaduses (edaspidi Euroopa patendikonventsiooni kohaldamise seadus) või tööstusomandi õiguskorralduse aluste seaduses, mõistetakse Euroopa Liidu õigusaktidest või leiutiste õiguskaitse alastest rahvusvahelistest kokkulepetest ning nende rakendusaktidest lähtuvalt. 

2. peatükk Patendiametile esitatavate dokumentide sisu- ja vorminõuded ning esitamise kord

1. jagu Üldsätted

§ 3. Peatüki sätete kohaldamine

Käesoleva peatüki sätteid, välja arvatud 1. jao 4. jaotis, ei kohaldata rahvusvahelisele taotlusele, mis esitatakse Patendiametile kui vastuvõtvale ametile, ega Euroopa patenditaotlusele, mis esitatakse Patendiameti kaudu Euroopa Patendiametile. 

1. jaotis Keel ja tõlked

§ 4. Dokumentide keel 
(1) Dokumendid esitatakse Patendiametile eesti keeles, kui seaduses või käesolevas määruses ei ole sätestatud teisiti. Eestikeelse, sealhulgas eesti keelde tõlgitud dokumendi keelekasutus peab vastama eesti kirjakeele normile.

(2) Kui dokument on esitatud võõrkeeles, esitatakse selle tõlge eesti keelde Patendiameti nõudel, võttes arvesse patendiseaduse §-s 251 ja kasuliku mudeli seaduse §-s 231 sätestatut. 

§ 5. Tõlgetele esitatavad üldnõuded

(1) Patendiametile esitatavate dokumentide tõlked peavad vastama originaaldokumentidele. Tõlke õigsust eeldatakse, kuni ei tõestata vastupidist.

(2) Tõlke õigsuse eest vastutab tõlk või patendivolinik. Tõlke õigsust kinnitatakse teksti lõppu lisatud deklareeringuga „Tõlke õigsust kinnitan” ja tõlgi või patendivoliniku allkirjaga. Vandetõlk võib tõlke kinnitada vandetõlgi tehtud tõlgete kinnitamiseks kehtestatud korra kohaselt.

(3) Taotleja, omanik, muu leiutise alase toimingu tegemist taotlev isik või teda esindav patendivolinik võib taotleda paranduste tegemist tõlkesse ilmsete redaktsiooniliste ja kirjavigade parandamiseks, kui parandused vastavad võõrkeelsele tekstile. Parandusega ei ole lubatud laiendada õigusvastaselt õiguskaitse ulatust.

2. jaotis Andmete ja dokumentide üldnõuded

§ 6. Taotleja andmed

(1) Füüsilisest isikust taotleja andmed on tema ees- ja perekonnanimi ning elukoha täielik aadress, või kui tal on ettevõte, siis elukoha või ettevõtte asukoha täielik aadress. Füüsilisest isikust taotleja andmed on ka e-posti aadress selle olemasolul.

(2) Juriidilisest isikust taotleja andmed on tema asukohariigi seaduse järgi ametlikku registrisse kantud täielik või lühendatud nimi ja asukoha täielik aadress. Juriidilisest isikust taotleja andmed on ka e-posti aadress selle olemasolul.

(3) Isiku puhul, kelle elu- või asukoht on väljaspool Eestit, märgitakse aadressile lisaks riigi kahetäheline kood vastavalt WIPO standardile ST. 3 (edaspidi riigi kahetäheline kood). Liitriigi isiku puhul tuleb aadressis näidata ka osariik.

(4) Ladinakirjaline nimi esitatakse lähtekeelsel kujul, muukirjaline nimi eesti kirja transkribeerituna vastavalt eesti keele algustäheortograafia reeglitele. 

(5) Nimele ei lisata tiitleid, aunimetusi, akadeemilist kraadi ega muid lisandeid. Isikunimede kirjutamisel ei tohi kasutada kunstilisi kirjakujunduse elemente, kaasa arvatud ilukiri. Ärinime korral ei ole lubatud kasutada kujunduselemente, mis on pärit näiteks kaubamärgi kujundusest.

(6) Kui taotlejaid on mitu, esitatakse kõigi taotlejate andmed.

(7) Taotleja on kohustatud Patendiametile teatama oma andmete muutumisest. Sellise teate puudumise korral lähtutakse menetluses viimastest Patendiametile teatatud andmetest.

(8) Käesolevas paragrahvis taotleja kohta sätestatut kohaldatakse ka Patendiametile leiutise alase avalduse esitaja suhtes.

§ 7. Täiendavad taotleja andmed

(1) Taotlejal võib andmetele lisada telefoninumbri ja isiku- või registrikoodi, mida Patendiamet ei avalikusta. Telefoninumbrit võib kasutada kiireloomulise teabe edastamiseks taotlejale. Isiku- ja registrikoodi võib kasutada isikusamasuse kontrollimiseks kahtluse korral, näiteks samanimeliste isikute puhul, samuti riigilõivu tasumise kontrollimisel.

(2) Kui taotleja soovib, et Patendiamet saadaks talle edastatavaid teateid muul aadressil, kui tema elu- või asukoha aadress, võib ta andmetele lisada aadressi kirjavahetuse pidamiseks või muud täpsustatud kontaktandmed. Taotleja võib määrata kontaktisikuks üksnes patendivoliniku. Juriidilisest isikust taotleja kontaktisikuks võib olla ka selle juriidilise isiku juht, tema määratud töötaja või prokurist. Samuti märgitakse taotleja või ühise esindajaga kirjavahetuse pidamise andmed juhul, kui taotleja patendivolinikust esindaja ei ole volitatud vastu võtma Patendiameti kirjalikke teateid.

(3) Kui taotleja ei ole täpsustanud kontaktandmeid ning puudub esindaja, edastab Patendiamet teated taotlejale, sealhulgas välisriigis elu- või asukohta omavale isikule. Kui taotlejaid on mitu, edastab Patendiamet teated taotluses esimesena märgitud Eestis elu- või asukohta omavale taotlejale, sellise isiku puudumisel taotluses esimesena märgitud taotlejale.

(4) Paragrahvi 6 lõiked 6–8 kohalduvad täiendavatele taotleja andmetele.

§ 8. Esindaja andmed 

(1) Ühise esindaja andmed on tema nimi, mis peab olema identne tema nimega taotlejana. 

(2) Patendivoliniku andmed on tema ees- ja perekonnanimi, millele võib lisada patendivoliniku registreerimisnumbri riiklikus Eesti patendivolinike registris. 

(3) Taotluses sisalduvat või muud leiutise alast avaldust, milles on märgitud lõikes 1 või 2 nimetatud esindaja andmed ja millele iga esindatav on alla kirjutanud, loetakse volikirja asendavaks dokumendiks. Sel juhul loetakse patendivoliniku volituse ulatuseks kõigi leiutise alaste toimingute tegemine ja ühise esindaja volituse ulatuseks kõigi taotluse menetlemise ja leiutise õiguskaitse jõushoidmisega seotud toimingute tegemine, välja arvatud taotluse ja ainuõiguse üleandmine, kui taotlejad ei ole Patendiametile kirjalikult teatanud teisiti. 

(4) Esindaja andmete muudatustest tuleb viivitamatult teatada Patendiametile.

§ 9. Autori andmed

(1) Autori andmed on tema ees- ja perekonnanimi ning elukoha täielik aadress. Kui autoreid on mitu, esitatakse kõigi autorite andmed. Autori andmete esitamisel kohalduvad § 6 lõiked 3–5. 

(2) Kui autor on ühtlasi ainus taotleja, võib märkida ainult autori ees- ja perekonnanime või sõna „taotleja”.

(3) Kui autor on surnud, märgitakse autori nime järel sõna „surnud”. 

(4) Autor, kes ei soovi oma andmeid avalikustada, esitab taotluse koosseisus olevas avalduses või eraldi dokumendis andmete avalikustamise keelunõude, kinnitades seda nõuet oma allkirjaga 

(5) Autori andmete avalikustamise keelunõue tuleb esitada vähemalt üks kuu enne taotluse või registreeringu andmete kande teate avaldamist. 

§ 10. Leiutise õiguskaitse taotlemise õiguse deklaratsioon

(1) Kui taotlejaks ei ole autor või ühisautorsuse korral ei ole kõik leiutise autorid samaaegselt taotlejad, deklareeritakse taotluse koosseisus oleval avaldusel või eraldi dokumendis (edaspidi deklaratsioon) leiutise õiguskaitse taotlemise õiguslik alus. Taotleja õigus taotleda leiutisele õiguskaitset peab olema tekkinud hiljemalt taotluse esitamise päevaks.

(2) Deklaratsiooni kantakse taotleja andmed vastavalt § 6 lõigetes 1–6 sätestatule, leiutise nimetus ja taotluse number, kui see on teada. Deklaratsioonis näidatakse leiutise õiguskaitse taotlemise õigusliku alusena õigusjärglus, tööleping või muu leping. 

(3) Kui leiutise autoreid või taotlejaid on mitu ja neil on erinevad õiguslikud alused leiutise õiguskaitse taotlemiseks, märgitakse kõik asjakohased õiguslikud alused. Mitme autori või taotleja korral võib leiutise õiguskaitse taotlemise õigust deklareerida ka mitme eraldi vormistatud deklaratsiooniga. 

§ 11. Allkiri

(1) Taotleja nimel esitatud dokumentidele võib alla kirjutada taotleja, patendivolinik või ühine esindaja. Kui taotlejaid on mitu ja neil ei ole esindajat, kirjutavad dokumentidele alla kõik taotlejad. 

(2) Kui dokumendi esitaja on juriidiline isik, tuleb märkida ka alla kirjutanud seadusliku esindaja ametinimetus. 

3. jaotis Volikiri

§ 12. Volikirja andmine

(1) Volikiri antakse ühe või mitme taotluse esitamiseks või leiutise õiguskaitse alase muu toimingu tegemiseks ühise esindaja või ühe või mitme patendivoliniku nimele. Esindamisõigust saab edasivolitamise korras üle anda, kui see õigus on volikirjas ette nähtud. 

(2) Kui esindatavaid on mitu, võivad nad ühise volikirja asemel anda sama volituse ulatusega volikirjad samale esindajale või samadele esindajatele. 

(3) Mitmele patendivolinikule antud volituse korral loetakse kõik volikirjas nimetatud patendivolinikud pädevaks esindama esindatavat volikirjaga antud volituse kogu ulatuses, kui volikirjas ei nähta ette mõne patendivoliniku volituse piiramist. Volituse võrdse ulatuse korral ajab Patendiamet asju ükskõik kellega volikirjas nimetatud patendivolinikest.

(4) Ühisele esindajale antakse volikiri, kui:
1) tema volituse ulatust soovitakse piirata;
2) ühine esindaja määratakse pärast taotluse või muu avalduse esitamist kõigi esindatavate poolt või
3) avaldusel puudub mõne esindatava allkiri.

(5) Volikirjas peab sisalduma:
1) esindatava või esindatavate andmed, lähtudes § 6 lõikes 1 või 2 sätestatust;
2) patendivoliniku korral tema ees- ja perekonnanimi, mitme patendivoliniku korral nende ees- ja perekonnanimed;
3) volitatavale patendivolinikule teise sama äriühingu kaudu tegutseva patendivoliniku edasivolitamise õiguse andmise korral selle õiguse olemasolu ja vajaduse korral tingimused;
4) ühise esindaja korral tema nimi, lähtudes § 6 lõikes 1 või 2 sätestatust;
5) volituse ulatus, välja arvatud ühise esindaja korral, kui tema volituse ulatust ei soovita piirata;
6) volituse kehtivuse alguse kuupäev, kui volitus on antud enne volikirja allakirjutamist;
7) volituse kehtivusaeg, kui volitus on tähtajaline;
8) iga esindatava allkiri, juriidilise isiku korral tema seadusliku esindaja allkiri koos tema ametinimetusega; 
9) volikirja väljaandmise kuupäev.

(6) Elektroonselt esitatav volikiri peab olema digitaalselt allkirjastatud. 

(7) Kui volikirjas ei ole määratud volituse kehtivuse alguse kuupäeva, kehtib volitus volikirja väljaandmise kuupäevast. Kuupäevata volikirja korral loetakse volitus väljaantuks volikirja Patendiametisse saabumise kuupäevast. Kui volikirjas ei ole volituse kehtivusaega märgitud, loetakse volikiri tähtajatuks. 

§ 13. Volikirja esitamine

(1) Patendiamet võib nõuda määratud tähtpäevaks volikirja esitamist:
1) patendivoliniku volituse kohta, kui on kahtlus esindusõiguse olemasolus;
2) ühise esindaja volituse kohta, kui ei kohaldu lõikes 2 ega § 8 lõikes 3 sätestatu, kui ühine esindaja määratakse pärast taotluse esitamist või kui on tekkinud kahtlus ühise esindaja volituse ulatuses.

(2) Kui leiutise alase toimingu tegemiseks Patendiametile varem esitatud volikiri kehtib, asendab volikirja esitamist viide selle taotluse, patendi või registreeringu numbrile, mille juurde varasem volikiri esitati, või Patendiametis registreeritud üldvolikirjale. 

(3) Üldvolikirja võib Patendiametis registreerida, kui sellest nähtub ühele või mitmele patendivolinikule antud kattuva kehtivusaja ja ulatusega volitus ning igaüks neist on pädev esindama esindatavat üksinda. 

(4) Kui üldvolikiri registreeritakse pärast taotluse esitamist, teatatakse selle registreerimisnumber hiljemalt Patendiameti poolt volikirja esitamiseks määratud tähtpäevaks.

4. jaotis Riigilõivu tasumine

§ 14. Riigilõivu tasumise kohta andmete esitamine 

(1) Kui riigilõiv tasutakse ilma unikaalse viitenumbrita, esitab taotleja, omanik või muu leiutise alase toimingu tegemist taotlev isik Patendiametile riigilõivu tasumise tähtpäevaks riigilõivu tasumise kohta järgmised andmed:
1) maksedokumendi number; 
2) makse kuupäev;
3) maksja nimi;
4) tasutud summa suurus;
5) selle toimingu nimetus, mille eest riigilõiv tasutakse, või riigilõivuseaduse asjakohase paragrahvi number;
6) taotluse või registreeringu number või nende puudumisel muud andmed, mis võimaldavad asjakohast registri kirjet tuvastada.

(2) Andmed riigilõivu tasumise kohta esitatakse iga taotluse või registreeringu ja iga toimingu kohta eraldi. Kui riigilõiv tasutakse korraga mitme toimingu tegemise eest, esitatakse loetelu tasutud summa taotluste või registreeringute ja toimingute vahel jaotumise kohta.

§ 15. Unikaalse viitenumbri teatamine 

(1) Kui riigilõivu tasumine on nõutav, kuid taotleja, omanik või muu isik ei ole esitanud § 14 kohaselt riigilõivu tasumise andmeid, teatab Patendiamet nimetatud isikule pärast taotluse menetlusse võtmist või avalduse esitamist unikaalse viitenumbri riigilõivu tasumiseks.

(2) Unikaalse viitenumbriga riigilõivu tasumise korral märgitakse maksedokumendile unikaalne viitenumber, mis on seotud selle toiminguga, mille eest riigilõiv tasutakse.

§ 16. Riigilõivu tasumise kord 

(1) Riigilõiv tasutakse Rahandusministeeriumi kontole. 

(2) Leiutise õiguskaitse taotluse esitamisel tuleb riigilõiv tasuda kahe kuu jooksul taotluse esitamise kuupäevast arvates. Nimetatud tähtaega ei saa pikendada ega taastada.

(3) Riigilõiv loetakse tasutuks, kui see on unikaalse viitenumbri alusel laekunud ettenähtud kontole kolme pangapäeva jooksul Patendiameti poolt unikaalse viitenumbri väljastamisest arvates või kui Patendiametile on esitatud § 14 lõikes 1 nimetatud andmed riigilõivu tasumise kohta.

(4) Kui sama toimingu eest on ekslikult tasutud rohkem kui ühel korral või seda on teinud erinevad isikud, võetakse riigilõivu tasumise aluseks esimesena esitatud andmed õiges summas tasutud riigilõivu kohta. Kui riigilõivu on tasutud ettenähtust enam, teatab Patendiamet sellest riigilõivu tasunud isikule, kellel on õigus ettenähtust rohkem tasutud summa tagasi saada.

(5) Kui taotleja soovib saada ekspertiisi käigus viidatavate patendidokumentide või muude trükiste ärakirju, peab ta tasuma ettenähtud riigilõivu ja esitama sellekohase nõude.

(6) Üle kümnepunktilise patendinõudlusega patenditaotluse korral tasutakse patendinõudluse punktist 11 alates iga järgmise punkti eest täiendav riigilõiv.

§ 17. Riigilõivu tasumise kontrollimine 

(1) Kui andmed riigilõivu tasumise kohta on esitatud tähtpäevaks, kuid riigilõiv ei ole nõutavas summas Rahandusministeeriumi kontole laekunud, võib Patendiamet riigilõivu tasumise kontrollimise eesmärgil nõuda andmed esitanud isikult pangaasutuse kinnitatud riigilõivu tasumist tõendava dokumendi esitamist.

(2) Kui riigilõivu ei tasu taotleja, omanik, avalduse esitaja või muu isik, kes on huvitatud ettenähtud toimingute sooritamisest või nende esindaja, eeldatakse, et riigilõivu tasumine toimub nimetatud isiku nõusolekul. 

5. jaotis Vormistamise üldnõuded

§ 18. Dokumendi vormistamise üldnõuded 

(1) Kõik leiutise õiguskaitse taotluse dokumendid esitatakse musta kirjaga valgel taustal A4-formaadis (210 × 297 mm) lehel. Tekstidokumentide, sealhulgas leiutiskirjelduse ja nõudluse vormistamisel on lehe vasak veeris 25–40 mm, ülemine veeris minimaalselt 20 mm ja maksimaalselt 40 mm, ülejäänud veerised minimaalselt 20 mm ja maksimaalselt 30 mm.

(2) Iga lehte kasutatakse püstformaadis. Taotluse iga dokumenti alustatakse uuelt lehelt.

(3) Tekstidokumendi lehed nummerdatakse araabia numbritega lehe keskel ülemise veerise all. Leiutiskirjeldus ja nõudlus nummerdatakse järjestikku leiutiskirjeldusest alates. Patenditaotluses sisalduv nukleotiidide või aminohapete järjestuse loetelu (edaspidi järjestuse loetelu) alustatakse uuelt leheküljelt ja nummerdatakse iseseisvalt. Leiutise olemuse lühikokkuvõte (edaspidi lühikokkuvõte) nummerdatakse samuti iseseisvalt, kui see esitatakse mitmel lehel. Leiutiskirjelduse, järjestuse loetelu ja lühikokkuvõtte esimesele lehele lehekülje numbrit ei märgita.

(4) Leiutiskirjelduse, nõudluse ja lühikokkuvõtte tekst esitatakse minimaalse reavahega 1,5 intervalli kirjas, mille suurtähtede kõrgus on vähemalt 2,1 mm. Iga viies tekstirida leiutiskirjelduses ja nõudluses on soovitatav nummerdada vasaku veerise paremas ääres. Tekstilõike eraldavaid reavahesid või tühje ridu ei loeta tekstiridadeks ja neid ei nummerdata.

(5) Tekstidokumendis ei ole lubatud allajoonimise, rasvase kirja või mis tahes muu eristamisviisi kasutamine sõnade, väljendite, lausete või tekstiosade rõhutamiseks.

(6) Tekstidokumendis ei kasutata jooniseid, välja arvatud tabelid. 

(7) Dokumentide, sealhulgas jooniste ükski leht ei tohi olla määrdunud, kortsunud ega sisaldada nähtavaid trükkimisest või paljundamisest tekkinud värvilaike, täppe, jooni või muid edasisel paljundamisel ilmsiks tulevaid defekte. Paberdokumendid esitatakse tihedal matil vastupidaval ja painduval paberil, kasutades lehtede ühte külge. Paberilehti ei või kokku murda ega rulli keerata.

§ 19. Terminid ja tähised 

(1) Leiutiskirjelduses, nõudluses ja lühikokkuvõttes kasutatakse standardseid, nende puudumisel aga teadus- ja tehnikakirjanduses üldlevinud termineid, tähiseid, lühendeid ja mõõtühikuid. Kui kasutatakse terminit või tähistust, mis ei ole erialakirjanduses üldlevinud, siis seletatakse selle tähendus esimesel leiutiskirjelduses kasutamise juhul. Eestikeelse termini puudumisel võib kasutada võõrkeelset terminit, kirjutades selle kursiivis.

(2) Kõigile tingtähistele antakse selgitus.

(3) Leiutiskirjelduses ja nõudluses järgitakse terminoloogia ühtsuse nõuet. Terminoloogia ühtsuse nõue kehtib ka füüsikaliste suuruste mõõtühikute, dimensioonide ja tingtähiste kohta.

(4) Füüsikalised suurused väljendatakse SI või CGS mõõtühikute süsteemis. Temperatuuri võib väljendada Celsiuse kraadiga.

(5) Protsendimärki, temperatuuri tähist ja muid sarnaseid tähiseid kasutatakse ainult arvu järel. Tekstis tuleb kasutada vastavalt sõnu „protsent”, „kraad” jms. Lubatud ei ole kasutada väljendeid „temperatuur tõuseb mõne % või °C võrra” või „mahtuvus suureneb 2×”.

§ 20. Mittekasutatavad väljendid 

(1) Taotluse dokumentide tekstis ei tohi olla väljendeid, mis on avaliku korra ja moraali vastased või halvustavad teisi isikuid ja nende leiutisi.

(2) Leiutist või taotlejat reklaamivaid tekste või kujutisi ei ole lubatud kasutada. Sõnalist kaubamärki võib tekstis kasutada üksnes juhul, kui see määrab üheselt leiutise mõne olulise tunnuse.

§ 21. Keemilised valemid 

Leiutiskirjelduses, nõudluses ja lühikokkuvõttes võib kasutada keemilisi valemeid. Keemiliste ühendite struktuurivalemite kirjutamisel kasutatakse elementide üldkasutatavaid sümboleid ja näidatakse täpselt ära sidemed elementide ja radikaalide vahel.

§ 22. Matemaatilised avaldised ja tähised 

(1) Leiutiskirjelduses, nõudluses ja lühikokkuvõttes võib kasutada matemaatilisi avaldisi (valemeid) ja tähiseid. 

(2) Kõik matemaatilistes valemites kasutatud tähistused dešifreeritakse nende esinemise järjekorras. Valemi selgitused kirjutatakse tulbana valemi alla.

(3) Matemaatilisi tähiseid „>”, „<”, „=” ja muid sarnaseid tähiseid kasutatakse ainult matemaatilistes valemites, tekstis tuleb need esitada sõnadena „suurem”, „väiksem”, „võrdne” jms.

(4) Intervallide tähistamiseks positiivsete arvude vahel võib kasutada märki „–”. Teistel juhtudel tuleb kasutada sõnu „alates” ja „kuni”.

(5) Matemaatilisi valemeid võib poolitada ainult märgi kohalt.

§ 23. Joonise vormistamise nõuded

(1) Joonis esitatakse tehnilise joonestamise nõuete kohaselt. 

(2) Joonis paigutatakse püstformaadis lehele nii, et leht oleks maksimaalselt täidetud. Kui joonist ei saa paigutada lehele püstformaadis, paigutatakse see nii, et joonise ülemine osa oleks lehe vasaku serva pool. Lehe vasak ja ülemine veeris on minimaalselt 25 mm, ülejäänud veerised minimaalselt 15 mm. Jooniste all olev pind lehel ei tohi ületada 262 × 170 mm. Joonistel ei kasutata raamjooni.

(3) Lehele võib paigutada mitu joonist, mis on üksteisest selgelt eraldatud. Iga joonis nummerdatakse araabia numbriga, mille ette lisatakse tähis FIG (FIG 1, FIG 2 jne), vaatamata joonise liigile. Kui leiutise selgitamiseks kasutatakse ainult üht joonist, ei ole seda tarvis nummerdada.

(4) Joonised esitatakse ilma pealkirjade, kirjeldava teksti ja märkusteta, välja arvatud sellised viited nagu „vesi”, „aur”, „avatud”, „suletud”, „A-A” lõike tähistamiseks jne ning elektriskeemidel ja muudel skeemidel kasutatavad tähised. Kui kasutatud joonisel on algselt võõrkeelset teksti, tuleb see asendada eestikeelsega. Tähti ja numbreid joonistel ei panda sulgudesse, ringidesse ega jutumärkidesse. 

(5) Tähtede ja numbrite, sealhulgas lehenumbrite, joonisel kasutatud positsiooninumbrite ja muu teksti minimaalne kõrgus peab olema 3,2 mm.

(6) Jooniste lehed nummerdatakse araabia numbritega lehe keskel ülemise veerise all. Iga lehe number peab koosnema kahest numbrist, mis on eraldatud kaldkriipsuga ning millest esimene on lehe number ja teine on jooniste või muu illustreeriva materjali lehtede koguarv. Jooniste lehtede nummerdamisel järgitakse nende viitamise järjekorda leiutiskirjelduses, välja arvatud juhul, kui see ei ole asjakohane. 

(7) Kui ühe joonise osad paiknevad kahel või enamal lehel, paigutatakse need nii, et joonis oleks tervikuna lehtede paigutamise teel kokku pandav.

(8) Joonise mastaap valitakse selline, et vähendamisel suuruseni 2/3 lineaarmõõtude järgi oleks võimalik eristada kõiki detaile. Joonise iga element esitatakse õiges proportsioonis teiste elementide suhtes, välja arvatud juhud, kui mõne elemendi selgeks kujutamiseks on vaja muuta selle mastaapi.

(9) Detailide ja muude elementide mõõtmeid joonisel ei näidata. Vajaduse korral tuuakse leiutiskirjelduses erinevate mõõtmete suhtarvud. Absoluutmõõtmed esitatakse juhul, kui need kuuluvad leiutise oluliste tunnuste hulka.

(10) Joonistele ei või kanda midagi, millest ei ole juttu leiutiskirjelduses või mida ei vajata leiutise olemusest arusaamiseks, sealhulgas kaubamärgi kujutist seadme joonisel. Viideteks ettenähtud tähiseid, mida ei ole leiutiskirjelduses, ei tohi olla ka joonistel ja vastupidi.

(11) Kõik jooniste elemendid, millest kirjutatakse leiutiskirjelduses, peavad olema tähistatud nii leiutiskirjelduses kui ka joonistel. Elementide positsiooninumbrid tähistatakse araabia numbritega vastavalt nende elementide nummerdamisele leiutiskirjelduses ja nõudluses, alustades ühest. Põhjendatud juhul võib kasutada muud arusaadavat ja järjepidevat numeratsiooni. Elementide nummerdamiseks joonistel kasutatakse sirgeid või vaba käega tõmmatud viitejooni, mis on ülejäänud joontest peenemad. Erandina võib viitejooned ära jätta. Viited, mis ei ole ühendatud ühegi elemendiga ja tähistavad pinda või lõiget, kus need paiknevad, võib alla joonida. Sellega rõhutatakse, et viitejooned ei ole kogemata märkimata jäänud. Eri joonistel paiknevad ühed ja samad elemendid tähistatakse ühe ja sama positsiooninumbriga.

(12) Joonisel kasutatakse ristprojektsiooni, lõikeid ja aksonomeetriat, välja arvatud juhul, kui see ei ole asjakohane. Lõikepinnad tuleb viirutada kaldjoontega nii, et viirutus ei takistaks positsiooninumbrite, tähiste ega joonte selget loetavust. 

(13) Skeemi puhul kasutatakse standardseid graafilisi tähiseid. Üht liiki skeemil on lubatud kasutada teist liiki skeemi elemente, näiteks elektrilisele skeemile võib lisada üksikuid kinemaatilise või hüdraulilise skeemi elemente ja vastavaid tähiseid. Kui skeemil on elementide graafilise tähistusena kasutatud ristkülikuid, tuleb peale numbrilise tähistuse ristkülikusse kirjutada ka elemendi nimetus. Kui elemendi graafilise tähistuse mõõtmed ei luba seda teha, võib elemendi nimetuse kirjutada viitejoonele.

(14) Fotodel kujutatu peab olema eristatav ja piisavalt kontrastne fotodest kvaliteetsete koopiate tegemiseks. Väiksemad fotod tuleb kanda A4 formaadis valgele lehele.

6. jaotis Dokumentide esitamine

§ 24. Dokumentide esitamine 

(1) Leiutise õiguskaitse taotlus, täiendava kaitse taotlus ja muu leiutise alane avaldus või dokument esitatakse Patendiametile kohapeal, elektrooniliselt või posti teel. Eesti isikukoodi omav isik võib dokumendi esitada ka elektroonselt Patendiameti veebilehel kättesaadavaks tehtud tööstusomandi õiguskaitse taotluste elektroonse esitamise portaali (edaspidi portaal) kaudu. 

(2) Kui dokumendi esitab mitu isikut, kelle kõigi elu- või asukoht on Eestis, võivad nad selle esitada ise. Järgnevaks menetlusega seotud asjade ajamiseks Patendiametiga võivad nad volitada patendivoliniku või enda hulgast ühise esindaja.

(3) Isik, kellel puudub elu- või asukoht Eestis, võib esitada dokumendi ise. Järgnev menetlusega seotud asjade ajamine Patendiametiga võib toimuda ainult patendivolinikust esindaja kaudu. Sama kohaldub ka juhul, kui taotlejaid on mitu ja ühelgi neist ei ole Eestis elu- ega asukohta. 

(4) Kui dokumendi esitajate hulgas on nii Eestis elu- või asukohta omavaid isikuid kui ka isikuid, kellel puudub elu- või asukoht Eestis, võivad nad esitada dokumendi ise. Järgnevaks menetlusega seotud asjade ajamiseks Patendiametiga peavad nad volitama ennast esindama patendivoliniku või enda hulgast ühe Eestis elu- või asukohta omava isiku.

(5) Kui dokument esitatakse seaduses või määruses ettenähtud vorminõuet järgimata, loetakse see vorminõuet järgides esitatuks, kui samasisuline vorminõuet järgiv dokument saabub Patendiametisse kolme tööpäeva jooksul esialgsest esitamisest arvates.

(6) Dokumendi saabumise päevaks loetakse selle tegelik Patendiametisse saabumise päev. See kehtib ka taotluse edastamisel posti- või kulleriteenust kasutades.

2. jagu Leiutise õiguskaitse taotlus ja täiendava kaitse taotlus

1. jaotis Üldnõuded

§ 25. Üldsäte

(1) Patenditaotluses peavad sisalduma patendiseaduse § 19 lõikes 1 nimetatud dokumendid, samuti patendiseaduse § 19 lõigetes 2 ja 3 nimetatud dokumendid ja andmed, kui need on asjakohased. Patenditaotluse suhtes kohaldatakse käesoleva peatüki 1. jaos ning §-s 26, §-des 29–31, § 32 lõigetes 1–3, §-des 33–53, § 54 lõigetes 1–3, § 55 lõigetes 1–4 ja §-des 56–58 sätestatut.

(2) Kasuliku mudeli registreerimise taotluses (edaspidi käesolevas jaos registreerimistaotlus) peavad sisalduma kasuliku mudeli seaduse § 17 lõikes 1 nimetatud dokumendid, samuti kasuliku mudeli seaduse § 17 lõigetes 2 ja 3 nimetatud dokumendid ja andmed, kui need on asjakohased. Registreerimistaotluse suhtes kohaldatakse käesoleva peatüki 1. jaos ning §-s 27, § 29 lõigetes 1–7, §-des 30 ja 31, § 32 lõikes 4, § 33 lõikes 1, § 34 lõigetes 1–5, §-s 35, § 36 lõigetes 1–4, § 37 lõigetes 1–3, §-des 38–40, § 41 lõigetes 1– 6, §-des 42, 45, 46, §-des, 48–53, § 54 lõikes 4, § 55 lõigetes 1–3 ja 5, §-s 56 ja § 57 lõigetes 1 ja 2 sätestatut.

(3) Täiendava kaitse taotluses peavad sisaldama täiendava kaitse saamise avaldus vastavalt §-s 28 sätestatule, meditsiinitoote või taimekaitsetoote registreerimist tõendav dokument vastavalt § 60 lõikes 1 sätestatule ja volikiri, kui täiendava kaitse taotlejaid on mitu, neil on ühine esindaja ja täiendava kaitse saamise avaldusele ei ole alla kirjutanud kõik taotlejad. Täiendava kaitse taotlusele kohaldatakse käesoleva peatüki 1. jaos ning §-des 28, 30 ja 60 sätestatut.

(4) Taotleja võib esitada muid dokumente, mille esitamist ta leiutise õiguskaitse või täiendava kaitse taotlemise seisukohalt vajalikuks peab. Selliste dokumentide vastuvõtmise vastavalt vajalikkusele otsustab Patendiamet. Tarbetud dokumendid tagastatakse taotlejale või hävitatakse taotleja nõusolekul. 

2. jaotis Avaldus

§ 26. Patendi saamise avaldus 

(1) Patendi saamise avalduses peavad sisalduma:
1) patendi saamise sooviavaldus;
2) patenditaotleja andmed vastavalt § 6 lõigetes 1–6 sätestatule;
3) patenditaotleja esindaja andmed, kui need on asjakohased, vastavalt § 8 lõikes 1 või 2 sätestatule;
4) autori andmed vastavalt § 9 lõigetes 1–4 sätestatule;
5) leiutise eesti- ja ingliskeelne nimetus vastavalt §-s 29 sätestatule; 
6) patenditaotluse teiste dokumentide loetelu vastavalt §-s 30 sätestatule;
7) allkiri vastavalt §-s 11 sätestatule;
8) prioriteedinõue vastavalt §-s 31 ja § 32 lõigetes 1–3 sätestatule, kui taotletakse prioriteedi määramist;
9) muud andmed vastavalt §-s 33 sätestatule, kui need on asjakohased;
10) autori keelunõue vastavalt § 9 lõikes 5 sätestatule, kui see on asjakohane;
11) patendi taotlemise õiguslik alus vastavalt § 10 lõikes 1 sätestatule, kui see on asjakohane;
12) § 7 lõigetes 1 ja 2 andmed, kui need on asjakohased;
13) andmed riigilõivu tasumise kohta, kui riigilõiv on tasutud. 

(2) Avaldusest peab ilmnema, kas taotleja on füüsiline või juriidiline isik ning taotleja elukoht või asukoht.

(3) Avaldus peab olema vormistatud selgelt ja loetavalt.

§ 27. Kasuliku mudeli registreerimise avaldus 

(1) Kasuliku mudeli registreerimise avalduses peavad sisalduma:
1) kasuliku mudeli registreerimise sooviavaldus;
2) taotleja andmed vastavalt § 6 lõigetes 1–6 sätestatule;
3) taotleja esindaja andmed, kui need on asjakohased, vastavalt § 8 lõikes 1 või 2 sätestatule;
4) autori andmed vastavalt § 9 lõigetes 1–4 sätestatule;
5) leiutise eesti- ja ingliskeelne nimetus vastavalt § 29 lõigetes 1–7 sätestatule;
6) registreerimistaotluse teiste dokumentide loetelu vastavalt §-s 30 sätestatule;
7) allkiri vastavalt §-s 11 sätestatule;
8) prioriteedinõue vastavalt §-s 31 ja § 32 lõikes 4 sätestatule, kui taotletakse prioriteedi määramist;
9) muud andmed vastavalt §-s 33 lõikes 1 sätestatule, kui need on asjakohased;
10) autori keelunõue vastavalt § 9 lõikes 5 sätestatule, kui see on asjakohane;
11) kasuliku mudeli registreerimise taotlemise õiguslik alus vastavalt § 10 lõikes 1 sätestatule, kui see on asjakohane;
12) § 7 lõigetes 1 ja 2 nimetatud andmed, kui need on asjakohased;
13) andmed riigilõivu tasumise kohta, kui riigilõiv on tasutud. 

(2) Kasuliku mudeli registreerimise avaldusele kohalduvad § 26 lõiked 2 ja 3.

(3) Kui registreerimistaotlus esitatakse kasuliku mudeli seaduse § 19 kohaselt Patendiameti menetluses oleva sama leiutist käsitleva riigisisese patenditaotluse, riigisisesesse menetlusse võetud rahvusvahelise taotluse või riigisiseseks patenditaotluseks muudetud rahvusvahelise taotluse või Euroopa patenditaotluse põhjal, märgitakse avaldusel patenditaotluse esitamise kuupäev ja patenditaotluse number. Kui patenditaotluses ja registreerimisavalduses on taotlejaks märgitud erinevad isikud, näidatakse avaldusel taotleja õiguslik alus kasuliku mudeli registreerimist taotleda.

§ 28. Täiendava kaitse saamise avaldus 

(1) Täiendava kaitse saamise avalduses peab sisalduma:
1) meditsiinitoote või taimekaitsetoote täiendava kaitse saamise sooviavaldus;
2) taotleja andmed vastavalt lõikes 2 ja § 6 lõigetes 1–6 sätestatule;
3) taotleja esindaja andmed, kui need on asjakohased, vastavalt § 8 lõikes 1 või 2 sätestatule;
4) aluspatendi number;
5) leiutise nimetus;
6) meditsiinitoote või taimekaitsetoote registreerimise kuupäev;
7) meditsiinitoote või taimekaitsetoote registreerimist tõendava dokumendi number ja väljaandmise kuupäev;
8) meditsiinitoote või taimekaitsetoote registreeritud nimetus;
9) muud meditsiinitoote või taimekaitsetoote identifitseerimise andmed vastavalt lõikes 4 sätestatule;
10) taotluse teiste dokumentide loetelu vastavalt §-s 30 sätestatule;
11) allkiri vastavalt §-s 11 sätestatule;
12) § 7 lõigetes 1 ja 2 nimetatud andmed, kui need on asjakohased;
13) andmed riigilõivu tasumise kohta, kui riigilõiv on tasutud. 

(2) Täiendava kaitse taotlejate andmed peavad ühtima riiklikku patendiregistrisse kantud aluspatendi omanike andmetega. 

(3) Registreerimine lõike 1 punktides 6 ja 7 ja § 60 lõikes 1 tähendab meditsiinitoote registreerimist ravimiseaduse § 11 ja taimekaitsetoote registreerimist taimekaitseseaduse § 12 lõike 1 mõistes. 

(4) Meditsiinitoote või taimekaitsetoote identifitseerimise andmete hulgas võib avaldusele kanda näiteks: 
1) toimeaine nime, sealhulgas ravimi toimeaine rahvusvahelise mittekaubandusliku nimetuse (INN) ladina keeles; 
2) aluspatendi patendinõudluse punktide numbrid, millega on määratud toote kaitseulatus; 
3) muid andmeid, mis aitavad tõendada toote vastavust aluspatendile.

(5) Täiendava kaitse saamise avaldusele kohaldub § 26 lõige 3.

§ 29. Leiutise nimetus 

(1) Leiutise nimetus avalduses peab olema identne leiutiskirjelduses toodud leiutise nimetusega. 

(2) Leiutise nimetus peab selgelt ja täpselt näitama leiutise tehnilist otstarvet ja vastama leiutise olemusele. Leiutise nimetus ei tohi olla leiutise olemusest kitsam ega laiem. Leiutise nimetusest peab selguma, kas leiutise objekt on seade, meetod või aine. Leiutise nimetuses juhindutakse rahvusvahelise patendiklassifikatsiooni terminoloogiast ja WIPO standardist ST. 15.

(3) Leiutise nimetus esitatakse ainsuse vormis. Erandiks on ühise struktuurivalemiga hõlmatud keemilisi ühendeid puudutavate leiutiste nimetused.

(4) Leiutise nimetust ei ole lubatud lühendada, sealhulgas kasutades terminite lühendeid või lühendeid „jne”, „jms” ning teisi sarnaseid lühendeid. Leiutise nimetus ei tohi sisaldada:
1) füüsilise isiku nime, sealhulgas autori nime;
2) ettevõtte ärinime;
3) kohanime;
4) sõnalist kaubamärki või kaubamärgi sõnalist osa;
5) sõna „uus” või mis tahes reklaamväljendeid või reklaamteksti;
6) argoosõnu ja -väljendeid;
7) muid sõnu ja väljendeid, millel puudub tehnilise terminina kindel tähendus.

(5) Individuaalset keemilist ühendit puudutava leiutise nimetuses peab olema ära näidatud ühendi nimetus ühe keemias kasutatava nomenklatuuri, soovitatavalt IUPAC-i nomenklatuuri järgi. Märgitud võib olla ka ühendi konkreetne otstarve. Patendi taotlemisel võib bioaktiivsete ühendite korral olla märgitud ühendi bioloogilise aktiivsuse liik. 

(6) Kindlaksmääramata struktuuriga kõrgmolekulaarse ühendi saamise meetodi korral näidatakse leiutise nimetuses ära ka kõrgmolekulaarse ühendi nimetus ning vajadusel selle otstarve.

(7) Kindlaksmääramata koostisega aine saamise meetodi korral näidatakse leiutise nimetuses ära selle aine otstarve. Patendi taotlemisel võib aine otstarbe asemel näidata aine bioaktiivsed omadused. 

(8) Kui patenditaotlus sisaldab ühtse leiundusliku mõttega seotud leiutiste kombinatsiooni, peab leiutise nimetus kajastama kõiki kombinatsiooni kuuluvaid leiutisi ja nendevahelist seost, näiteks „Aine X, meetod selle saamiseks ja aine X kasutamine”, „Meetod Y ja seade selle realiseerimiseks”, „Aine Z, meetod aine Z saamiseks ja seade selle meetodi teostamiseks”. 

§ 30. Dokumentide loetelu 

(1) Avaldusest peab nähtuma taotluse koosseisus tegelikult esitatud dokumentide liik ja iga dokumendi lehtede arv. Kui dokument on esitatud mitmes eksemplaris, tuleb näidata ka eksemplaride arv.

(2) Paragrahvi 13 lõike 2 kohaldamisel märgitakse dokumentide loetelus viide varem esitatud volikirjale. 

§ 31. Prioriteedinõue 

(1) Kui leiutise õiguskaitse taotlus esitatakse patendiseaduse § 11 või kasuliku mudeli seaduse § 10 tähenduses esmase patenditaotluse või kasuliku mudeli registreerimise taotluse alusel prioriteedinõudega, märgitakse avaldusel esmase taotluse esitamise kuupäev, taotluse vastu võtnud riigi või valitsusvahelise organisatsiooni kahetäheline kood ja taotluse number (edaspidi prioriteediandmed).

(2) Kui taotlus esitatakse mitme esmase taotluse alusel, märgitakse kõigi nende prioriteediandmed. 

(3) Kui prioriteeti tõendav dokument on taotleja loal Patendiametile piiranguteta ja tasuta kättesaadav rahvusvahelisest digitaalsest andmekogust, lisatakse prioriteediandmetele andmekogule juurdepääsu võimaldav kood. 

(4) Kui taotluse esitamise päeval ei ole taotlejale esmase taotluse number teada, märgitakse prioriteedinõudes ainult esmase taotluse esitamise kuupäev ja riik.

§ 32. Patenditaotluse ja kasuliku mudeli taotluse prioriteedinõuet puudutavad erinevused

(1) Esialgsest patenditaotlusest eraldatud patenditaotluse korral märgitakse avaldusel esialgses patenditaotluses esitatud prioriteedinõude prioriteediandmed selles osas, mis kehtivad eraldatud leiutise suhtes. Samuti märgitakse sel juhul avaldusel esialgse patenditaotluse esitamise kuupäev ja patenditaotluse number. Kui esialgse patenditaotluse aluseks on rahvusvaheline taotlus, märgitakse esitamise kuupäevaks rahvusvahelise esitamise kuupäev.

(2) Patenditaotluse korral, mis esitatakse leiutise olemust muutvate varasema patenditaotluse paranduste ja täienduste põhjal, märgitakse see avaldusel koos paranduste ja täienduste Patendiametile esitamise kuupäeva ning varasema patenditaotluse numbriga.

(3) Patenditaotluse prioriteedinõude võib esitada patendiseaduse § 201 lõikes 1 sätestatud tähtajal eraldi või koos prioriteedinõuet tõendava dokumendiga. 

(4) Kasuliku mudeli registreerimise taotluse prioriteedinõuet ei ole võimalik esitada pärast registreerimistaotluse esitamist. Kui prioriteedidokumentide esitamine on nõutav, lähtutakse kasuliku mudeli seaduse § 182 lõigetes 2 ja 3 ning § 22 lõigetes 2 ja 4 sätestatust. 

§ 33. Muud andmed 

(1) Kui taotleja nõuab patendiseaduse § 8 lõike 3 või kasuliku mudeli seaduse § 7 lõike 2 alusel tehnika taseme määramisel leiutist puudutava avalikustatud teabe mittearvestamist, märgitakse avaldusel leiutist puudutava teabe, mille arvestamist tehnika taseme määramisel ei soovita, avalikustamise kuupäev ja võimalikult täpsed andmed avalikustamise allika või sündmuse kohta, sealhulgas leiutise eksponaadina näitusel väljapaneku kuupäev ja näituse nimetus ning toimumise koht.

(2) Kui patenditaotleja esitab leiutiskirjelduse asemel patenditaotluses esmase patenditaotluse või kasuliku mudeli registreerimise taotluse andmed, märgitakse avaldusel prioriteediandmed. Esmase taotluse eestikeelne või eesti keelde tõlgitud leiutiskirjeldus ja nõudlus tuleb esitada mitte hiljem kui 16 kuud esmase taotluse esitamise kuupäevast. 

(3) Kui patendiseaduse § 19 lõike 2 punkti 3 kohaselt peab patenditaotluses esitama bioloogilise aine, sealhulgas mikroorganismi tüve deponeerimist tõendava dokumendi, märgitakse avaldusel deponeerimise registreerimisnumber, kuupäev ja rahvusvahelise deponeerimisasutuse täielik või lühendatud nimi.

3. jaotis Leiutiskirjeldus

§ 34. Leiutiskirjelduse otstarve ja struktuur 

(1) Leiutise olemus peab olema leiutiskirjelduses avatud niisugusel määral, et vastava ala asjatundjal oleks võimalik aru saada tehnilise probleemi olemusest ja selle lahendamisest leiutise abil. Leiutiskirjeldus peab tagama nõudlusega määratletud leiutise õiguskaitse ulatuse täpse tõlgendamise.

(2) Leiutiskirjelduse pealkiri on leiutise nimetus vastavalt §-s 29 sätestatule.

(3) Leiutiskirjeldus koosneb järgmistest osadest:
1) tehnikavaldkond;
2) tehnika tase;
3) leiutise olemus;
4) jooniste või muu illustreeriva materjali loetelu;
5) üks või mitu leiutise teostamise näidet ja vajadusel muud andmed, mis tõendavad leiutise teostamise, tööstusliku kasutamise ja püstitatud tehnilise tulemuse saavutamise võimalikkust.

(4) Leiutiskirjelduse üksikuid osi või selles sisalduvaid tehniliste lahenduste kirjeldusi, samuti leiutise olemuse selgitusi või leiutise abil ettenähtud tehnilise tulemuse saavutamise põhjendusi ei ole lubatud asendada üksnes viitega kirjanduse allikale, taotluse teistele dokumentidele või muule infoallikale.

(5) Lõikes 3 nimetatud leiutiskirjelduse osade teksti algus ja lõpp peab olema eristatav. Osad võivad kanda nende nimetusele vastavat pealkirja.

(6) Patenditaotluse leiutiskirjelduse juurde kuulub ka järjestuse loetelu vastavalt §-s 44 sätestatule, kui patenditaotluses on avatud nukleotiidide ja/või aminohapete järjestused.

§ 35. Tehnikavaldkond 

Leiutiskirjelduse osas „Tehnikavaldkond” näidatakse ära tehnikavaldkond, millesse leiutis kuulub, ja leiutise kasutusala. Mitme tehnikavaldkonna või kasutusala puhul näidatakse ära vähemalt üks tehnikavaldkond ja kasutusala.  

§ 36. Tehnika tase 

(1) Leiutiskirjelduse osas „Tehnika tase” kirjeldatakse ja viidatakse taotlejale teadaolevatele olemasolevatele analoogsetele leiutistele ning muudele tehnilistele lahendustele, mis võivad omada tähtsust leiutise olemusest arusaamisel ja patenditaotluse korral ekspertiisi tegemisel.

(2) Analoogsete lahenduste kirjeldamisel tuleb kasutada terminoloogiat, mis on leiutise omaga võimalikult ühtne. Analoogsete lahenduste kirjeldusest peavad selgelt ilmnema analoogsete lahenduste ja leiutise ühised ja eristavad tehnilised tunnused, mis on ühtlasi aluseks nõudluse formuleerimisel.

(3) Eraldi kirjeldatakse taotlejale tehnika tasemest teada olevat leiutisele kõige lähedasemat ja tehnilise tulemuse poolest sarnast lahendust ning tuuakse esile selle lahenduse puuduseks olev tehniline probleem, mille kõrvaldamisele leiutis on suunatud.

(4) Analoogseid lahendusi sisaldavate informatsiooniallikate bibliograafilised andmed esitatakse leiutiskirjelduse tekstis nii, et nende järgi oleks võimalik allikat leida. Avaldatud patenditaotlusele, patendikirjeldusele, kasuliku mudeli kirjeldusele või muule avaldatud leiutisalasele dokumendile viitamisel näidatakse võimaluse korral ära riigi kahetäheline kood, dokumendi nimetus või dokumendi liigi kood, dokumendi number, rahvusvahelise patendiklassifikatsiooni indeks, omaniku või autori nimi ning dokumendi avaldamise aasta.

(5) Kui patenditaotlus sisaldab leiutiste kombinatsiooni, tuleb kirjeldada eraldi iga leiutisega analoogseid ja lähimat lahendust ning viimase puhul tuua esile tehniline probleem, mille lahendamisele vastav kombinatsioonis sisalduv leiutis on suunatud.

§ 37. Leiutise olemus 

(1) Leiutise olemust väljendatakse leiutise oluliste tunnuste kogumina. Leiutise oluliste tunnuste kogumisse kuuluvad kõik tunnused, mis on vajalikud ja millest piisab leiutise eesmärgiks oleva ühe kindla, leiutisele kõige lähedasema tehnilise tulemuse saavutamiseks.

(2) Leiutise olemuse ülevaade peab sisaldama kõiki nõudluses esitatud leiutise tunnuseid ja leiutise eesmärgiks olevat tehnilist tulemust ning selgitama tunnuste ja tehnilise tulemuse vahelist põhjuslikku seost.

(3) Leiutise olemuse avamisel näidatakse võimaluse korral ära ka muud tehnilised tulemused, mida leiutis annab, sealhulgas üksikjuhtudel, konkreetsete teostusvormide või eriliste kasutustingimuste korral. Leiutise eesmärgiks olev tehniline tulemus võib olla näiteks hõõrdeteguri vähenemine, kinnikiilumise ärahoidmine, metallivalu defektide vältimine, mõõteseadme tundlikkuse tõus, ravimi aktiivsuse suurenemine, ravipreparaadi mõju lokaliseerimine.

(4) Leiutiste kombinatsiooni korral kirjeldatakse iga kombinatsiooni kuuluva leiutise olemust ja saavutatud tehnilist tulemust eraldi. Leiutise ühtsuse kinnitamiseks on soovitatav selgitada tehnilist seost kombinatsiooni kuuluvate leiutiste vahel ja nende osa tehnika tasemesse antavas terviklikus panuses. Käesolev lõige ei kohaldu kasuliku mudeli taotlusele.

§ 38. Jooniste või muu illustreeriva materjali loetelu 

Leiutiskirjelduse selles osas antakse peale jooniste või muu illustreeriva materjali loetelu ka lühike selgitus nende sisu kohta, näiteks „Figuur 1 – seadme üldvaade” või „Joonis fig 1 – seadme üldvaade”, „Figuur 2 – lõige A-A” või „Joonis fig 2 – lõige A-A”, „Figuur 3 – seadme elektriskeem” või „Joonis fig 3 – seadme elektriskeem”.

§ 39. Üldnõuded leiutise teostamise näidete koostamiseks 

Esitatakse vähemalt üks leiutise tööstusliku teostamise näide, kirjeldatakse taotluse koostamise hetkel taotlejale teada olevat parimat leiutise tööstuslikult kasutatavat teostusviisi ning esitatakse leiutise tööstusliku kasutatavuse võimaluste kohta tõendeid ja selgitusi. 

§ 40. Seadme teostamise näide

(1) Seadet puudutava leiutise teostamise näites kirjeldatakse seadet esmalt staatilises olekus. Kui seadet kirjeldatakse elektri-, hüdro-, pneumo- või muu skeemi kujul, siis loetletakse üles kõik skeemielemendid ja kirjeldatakse nendevahelisi ühendusi. 

(2) Seadme kirjeldamisel viidatakse joonistele. Konstruktsioonielemendid nummerdatakse leiutiskirjelduse koostamise käigus positsiooninumbritega vastavalt nende esmakordse tekstis esinemise järjekorrale, alustades ühest. Põhjendatud juhul võib kasutada ka muud arusaadavat ja järjepidevat numeratsiooni, näiteks nummerdades iseseisvad detailid ühe- ja kahekohaliste arvudega, koostud ja nende detailid kolmekohaliste arvudega („korpus 1”, „elektrimootor 100”, „elektrimootori 100 rootor 110”, „elektrimootori 100 rootori 110 klemmplaat 111”, „elektrimootori 100 rootori 110 klemm 112”). Kui konstruktsioonielemendi positsiooninumber kuulub teostusnäite korral konstruktsioonielemendi nimetuse juurde, siis positsiooninumbrit sulgudesse ei panda.

(3) Pärast seadme kirjeldamist staatilises olekus kirjeldatakse selle töötamist või kasutamist, viidates joonistele.

(4) Pärast seadme töötamise või kasutamise kirjeldamist on lisatakse konstruktsioonielementide positsiooninumbrite loetelu. 

(5) Kui seade sisaldab programmeeritavat või seadistatavat polüfunktsionaalset elementi või vahendit, sealhulgas arvutit, või eeldab selle kasutamist, siis esitatakse andmed, mis kinnitavad võimalust sellist elementi või vahendit konkreetselt selles seadmes kasutada. Juhul kui need andmed sisaldavad algoritme, eriti arvutuslikke, siis esitatakse algoritmid plokkskeemidena või, kui see on võimalik, vastavate matemaatiliste avaldistena.

§ 41. Meetodi teostamise näide 

(1) Meetodit puudutava leiutise teostamise näites kirjeldatakse materiaalse objektiga sooritatavaid toiminguid (näiteks võtted, operatsioonid), nende toimumise järjekorda, toimingu läbiviimise tingimusi või tehnoloogilist režiimi (näiteks temperatuur, rõhk) ja kasutatavaid seadmeid ja aineid. Kui meetodit iseloomustab tuntud seadme või aine kasutamine, näidatakse ära need vahendid ning vajaduse korral tõendatakse nende tuntust. Tehnika tasemest mittetuntud vahendite kasutamise puhul antakse nende iseloomustus. 

(2) Kui meetodis kasutatakse uusi aineid, siis kirjeldatakse nende saamise viisi sellises ulatuses, et vastava ala asjatundjal oleks võimalik neid valmistada.

(3) Leiutise kohta, mis puudutab ühise struktuurivalemiga uute keemiliste ühendite rühma saamist, tuuakse näide selle rühma ühendi saamise viisi kohta, ning kui rühm sisaldab erinevate keemiliste radikaalidega ühendeid, siis ka näited erinevate keemiliste radikaalidega konkreetsete ühendite saamise kohta. Homoloogilise rea puhul tuuakse selle rea äärmiste esindajate ja keskmise esindaja saamise näide. Esitatakse ka rühma kuuluvate ühendite struktuurivalemid, mis on tõendatud või kindlaks määratud tuntud meetodite abil, ühendite füüsikalis-keemilised näitajad ja ühendite otstarbe kirjeldus. Patenditaotluse korral, kui see on asjakohane, esitatakse ühendi bioaktiivsed omadused.

(4) Leiutise puhul, mis puudutab määramata struktuuriga kõrgmolekulaarse ühendi saamise meetodit, esitatakse näidetes selle identifitseerimiseks vajalikud andmed, samuti andmed selle ühendi saamiseks vajalike lähteainete ning kasutamisomaduste kohta.

(5) Konkreetse kasutusviisiga või patenditaotluse korral ka konkreetsete bioaktiivsete omadustega, kuid määramata koostise ja struktuuriga segu saamise meetodit käsitleva leiutise puhul esitatakse näidetes peale saamisviisi toimingute ja tingimuste kirjelduse veel segu iseloomustus, mis on vajalik selle segu identifitseerimiseks, ja segu kasutamisomadused.

(6) Kui mõni ese on valmistatud kindlaksmääramata koostise ja struktuuriga materjalist, siis tuuakse selle eseme saamise meetodit käsitleva leiutise puhul andmed materjali omaduste ning eseme kasutamisomaduste kohta ära nii, et materjali ja eset oleks võimalik identifitseerida.

(7) Patenditaotluses võib lõikes 1 nimetatud aineks olla ka bioloogiline aine, sealhulgas mikroorganismi tüvi. Deponeeritud bioloogilise aine korral esitatakse näites deponeerimise andmed. Käesolev lõige ei kohaldu kasuliku mudeli taotlusele.

§ 42. Näide aine kohta 

(1) Määratud struktuuriga uue individuaalühendi jaoks esitatakse tuntud meetoditega tõendatud või kindlaks määratud struktuurivalem, füüsikalis-keemilised konstandid ja ühendi saamise viisi kirjeldus. Esitatakse ka andmed, mis näitavad võimalust kasutada ühendit teatud kindlal eesmärgil.

(2) Kui uus ühend on raviotstarbeline ja seoses sellega on tehtud kliinilisi katsetusi, esitatakse nende katsetuste andmed, näidates ära ravivahendi doosi ja kasutusviisi, retsepti koostamise meetodi ning toksilisuse uuringute tulemused.

(3) Kui aine puudutab kindlaksmääratud ühise struktuurivalemiga uute individuaalühendite rühma, tõendatakse rühma kõigi ühendite saamise võimalust saamise meetodi ühise skeemi varal ja konkreetse ühendi saamise näite varal, ning kui rühm sisaldab erinevate keemiliste radikaalidega ühendeid, siis ka erinevate keemiliste radikaalidega konkreetsete ühendite saamise näite varal. Saadud ühendite kohta tuuakse ära ka nende struktuurivalemid, mis on tõendatud või kindlaks määratud tuntud meetodite abil, nende füüsikalis-keemilised konstandid ning tõendid, mis näitavad võimalust kasutada rühma mõningaid ühendeid konkreetsel eesmärgil.

(4) Vaheühendit käsitleva leiutise korral peab olema ära näidatud ka võimalus seda ümber töötada tuntud lõppsaaduseks või uueks konkreetse kasutusviisi või patenditaotluse korral bioaktiivsete omadustega lõppsaaduseks. 

(5) Kui leiutis puudutab kompositsiooni (näiteks segu, lahus, sulam, klaas), peavad näidetes olema ära toodud kompositsiooni koostisse kuuluvad koostisosad, nende iseloomustus ja kvantitatiivne suhe ning kompositsiooni saamise viisi kirjeldus. Kui kompositsioonis kasutatakse koostisosana mõnd uut ainet, kirjeldatakse ka selle saamise viisi.

(6) Näidetes esitatakse iga koostisosa sisaldus ühe kindla suurusena, mis vastab nõudluses toodud vahemikule. Koostisosade protsentuaalse massi või mahu suhte väljenduse puhul peab kõigi koostisosade sisalduse protsentide summa andma kokku sada protsenti.

§ 43. Patenditaotluse leiutiskirjelduse täiendavad nõuded aine kohta

(1) Kui uus individuaalne keemiline ühend on saadud mikroorganismi tüve kasutamise teel, esitatakse biosünteesi meetodi, mikroorganismi tüve ja vajaduse korral selle deponeerimise andmed.

(2) Kui uued ühendid on bioaktiivsed, tuuakse ära nende ühendite aktiivsuse ja toksilisuse, vajaduse korral ka toimimise selektiivsuse kvantitatiivsed ja muud näitajad.

(3) Mikroorganismi tüve korral esitatakse järgmised andmed:
1) mikroorganismi tüve liigi ladinakeelne nimetus ja saamismeetod;
2) mikroorganismile patenditaotleja antud identifitseerimistähis (number, sümbolid);
3) rahvusvahelise deponeerimisasutuse täpne nimi, kui mikroorganism on deponeeritud;
4) rahvusvahelise deponeerimisasutuse poolt mikroorganismile antud registreerimisnumber, kui mikroorganism on deponeeritud;
5) mikroorganismi tüve tunnused, mille poolest ta erineb lähte- või teistest lähematest tüvedest;
6) ained, mis saadakse seda mikroorganismi tüve kasutades, või tüve mõni teine kasutusviis, kusjuures näidatakse ära produktide stabiilsus ja eluiga;
7) mikroorganismi tüve produktiivsuse iseloomustus.

(4) Kui mikroorganismi tüvi ei ole avalikkusele patenditaotluse esitamise päeval või prioriteedinõude korral prioriteedikuupäeval tuntud ning seda ei ole patendiseaduse § 61 lõikes 4 nimetatud Budapesti kokkuleppe kohaselt deponeeritud, tuleb mikroorganismi tüve leiutiskirjelduses kirjeldada nii, et vastava ala asjatundja saaks leiutise teostada.

(5) Mikroorganismi tüve sisaldava leiutise leiutiskirjelduses esitatakse mikroorganismi tüve määramis- ja identifitseerimismeetodid (näiteks keskkond, katsetingimused).

(6) Mikroorganismi tüve tunnuste esitamisel näidatakse nende lubatavad varieerumispiirid.

§ 44. Patendi leiutuskirjeldusele lisatav järjestuse loetelu 

(1) Järjestuse loetelu vormistatakse ja esitatakse eraldi dokumendina WIPO standardi ST. 26 ja patendikoostöölepingu juhendi lisas C sätestatu kohaselt  portaali kaudu või elektroonsel infokandjal. 

(2) Järjestuse loetelu tõlget ei nõuta.

4. jaotis Nõudlus

§ 45. Nõudluse otstarve 

Leiutise õiguskaitse objekt, sisu ja ulatus tõlgendatakse sellisena, nagu see tuleneb nõudluse sõnastusest. Taotluse muudel dokumentidel on tähendus eelkõige juhul, kui nende alusel on võimalik tõendada ja parandada nõudluses ilmset kirja- või arvutusviga. 

§ 46. Nõudluse struktuur

(1) Mitmepunktilise nõudluse punktid nummerdatakse paiknemise järjekorras läbiva numeratsioonina. Kui nõudlus koosneb ainult ühest punktist, siis seda ei nummerdata. 

(2) Kui ei kohaldu patendiseaduse § 10 lõikes 3 ja kasuliku mudeli seaduse § 9 lõikes 3 sätestatu, koosneb mitmepunktiline nõudlus ühest sõltumatust ehk iseseisvast punktist ja selle juurde kuuluvatest vajalikust arvust sõltuvatest ehk alluvatest punktidest. Nõudlust alustatakse sõltumatu punktiga.

(3) Nõudluse iga sõltumatu punkt peab sisaldama leiutise olulisi tehnilisi tunnuseid ja iga sõltuv punkt peab täpsustama eelmises või eelmistes nõudluse punktides sisalduvaid leiutise olulisi tehnilisi tunnuseid. 

§ 47. Patendinõudluse struktuuri erinevused

(1) Kui patenditaotlus sisaldab ühtse leiundusliku mõttega seotud leiutiste kombinatsiooni, koosneb patendinõudlus iga leiutist iseloomustavast ühest sõltumatust punktist ja vajalikust arvust sõltuvatest punktidest. Sel juhul paigutatakse leiutiste kombinatsiooni üht leiutist iseloomustavad punktid järjestikku, alustades seda leiutist iseloomustava sõltumatu punktiga, katkestamata läbivat numeratsiooni. Näiteks:
1) lisaks ainet puudutavale sõltumatule punktile sõltumatu punkt selle aine saamise meetodi kohta ja sõltumatu punkt selle aine kasutamise kohta;
2) lisaks meetodit puudutavale sõltumatule punktile sõltumatu punkt seadme või aparatuuri kohta, mis on mõeldud selles meetodis kasutamiseks;
3) lisaks ainet puudutavale sõltumatule punktile sõltumatu punkt selle aine saamise meetodi kohta ja sõltumatu punkt seadme või aparatuuri kohta, mis on vajalik meetodi teostamiseks. 

(2) Leiutiste kombinatsiooni korral on esimene patendinõudluse punkt patendinõudluse peapunkt, milles sisalduv leiutis on suunatud tehnika taseme seisukohalt vajaliku tehnilise probleemi lahendamisele. Patendinõudluse peapunkt on aluseks ühtse leiundusliku mõtte määratlemiseks. Leiutise ühtsuse nõude täitmiseks peab kombinatsiooni kuuluvatel teistel leiutistel olema tehniline seos peapunktis sisalduva leiutisega ja nad peavad olema allutatud ühtsele leiunduslikule mõttele nii, et kõik patendinõudluse sõltumatutes punktides sisalduvad leiutised koos moodustavad tervikliku panuse tehnika tasemesse. Selle tagamiseks viidatakse järgnevas patendinõudluse sõltumatus punktis vastavalt kas patendinõudluse peapunktile või eelnevale sõltumatule punktile. 

§ 48. Nõudluse üldnõuded

(1) Nõudluse punkt on ühelauseline. Nõudluse ja leiutiskirjelduse terminoloogia peab olema ühtne. Nõudlus peab olema kooskõlas leiutiskirjelduse ja joonistega.

(2) Nõudlus koostatakse üksnes leiutise oluliste tehniliste tunnuste kogumina. Nõudluse teksti sõnastus peab olema selge ja täpne ning võimalikult lühike. Viiteid leiutiskirjeldusele või joonistele võib kasutada ainult äärmise vajaduse korral. Tunnuste asendamine viidetega tehnikatasemele, leiutiskirjeldusele või joonistele ja muule illustreerivale materjalile on keelatud. 

(3) Nõudluses leiutise tunnustena esitatud mõistete maht ei tohi olla laiem, kui seda on võimalik leiutiskirjelduse ja jooniste või muu illustreeriva materjali abil tõlgendada. Kui leiutise mõne tunnuse väljendamiseks ei ole võimalik kasutada üldistatud mõistet, võib nõudluses kasutada alternatiivseid tunnuseid, näiteks „nael või neet”, kusjuures nimetatud alternatiivsed tunnused on lubatavad juhul, kui näiteks mõiste „kinnituselement” maht on leiutise olemuse seisukohalt ülemäära lai. Alternatiivsete tunnuste kasutamise vajadust tuleb selgitada leiutiskirjelduses. 

(4) Leiutise olulised tehnilised tunnused on tunnused, mis on vajalikud ja küllaldased leiutise eesmärgiks oleva ühe kindla tehnilise tulemuse saavutamiseks kõigil juhtudel, mille puhul taotletakse leiutisele õiguskaitset.

§ 49. Nõudluse sõltumatu punkt

(1) Nõudluse sõltumatu punkt koosneb piiravast ja eristavast osast, välja arvatud lõikes 4 sätestatud juhul. 

(2) Piirav osa algab leiutise objekti nimetamisega. Piiravas osas esitatakse leiutise need olulised tunnused, mis on ühised tehnika tasemes tuntud kõige lähedasema lahenduse tunnustega, välja arvatud juhul, kui leiutisel ei ole oma valdkonna tehnika tasemes tuntud lahendustega ühiseid olulisi tunnuseid. 

(3) Eristav osa algab väljendiga „erineb selle poolest, et...”, „mida iseloomustab see, et...”, „sisaldab täiendavalt...” või muu sobiva väljendiga. Väljendid „erineb”, „mida iseloomustab”, „sisaldab” vms trükitakse sõrendatult või eristatakse muul viisil. Eristavas osas esitatakse need leiutise olulised tunnused, mis tehnika tasemes tuntud kõige lähedasema lahenduse tunnustega võrreldes on uudsed. 

(4) Nõudluse sõltumatu punkt koostatakse ilma piiravaks ja eristavaks osaks jaotamata, kui:
1) leiutiseks on individuaalühend;
2) leiutise eristavaks tunnuseks on seadme, meetodi või aine kasutamine; 
3) leiutisel ei ole tehnika tasemes tuntud analooge;
4) kui leiutise olemust ei ole otstarbekas väljendada piiravaks ja eristavaks osaks jaotatuna. 

(5) Nõudluse sõltumatu punkt ei tohi sisaldada ebaolulisi tunnuseid, sealhulgas negatiivseid tunnuseid, näiteks kujul „ei sisalda elementi X”. Kui nõudluse sõltumatus punktis esitatud tunnuste kogum on saadud tehnika tasemes tuntud tehnilise lahenduse mõne tunnuse lihtsa ärajätmisega, ilma et lisanduks mõnda uut tunnust, loetakse leiutis patentsuse kriteeriumile mittevastavaks leiutustaseme puudumise tõttu, kuna lahendust, mis tekib ebaolulise tunnuse ärajätmisega, loetakse vastava ala asjatundja jaoks endastmõistetavalt tehnika tasemest tulenevaks. 

§ 50. Nõudluse sõltuv punkt

(1) Nõudluse sõltuv punkt allub sõltumatule punktile. Sõltuv punkt võib samaaegselt alluda ka mõnele teisele sõltuvale punktile. 

(2) Sõltuv punkt koosneb piiravast ja eristavast osast. Sõltuva punkti piiravas osas viidatakse sõltumatule punktile ja teistele sõltuvatele punktidele, millele ta allub. Eristavas osas tuuakse ära olulised tunnused, mis iseloomustavad leiutise teostamise või kasutamise erijuhte. 

(3) Sõltuvate punktide alluvus sõltumatule punktile võib olla otsene või kaudne, läbi ühe või mitme sõltuva punkti. Sõltuva punkti otsest alluvust kasutatakse siis, kui leiutise teostuse või kasutamise erijuhtude iseloomustamiseks on kõrvuti selle punkti tunnustega vajalikud veel ainult sõltumatu punkti tunnused. Kui nimetatud erijuhtude iseloomustamiseks on vajalikud ühe või mitme teise sõltuva punkti tunnused, kasutatakse punkti kaudset alluvust sõltumatule punktile. 

(4) Ühte sõltuvasse punkti ei tohi kokku võtta mitut üksteisest sõltumatut tehnilist lahendust. Sellised lahendused kuuluvad eraldi sõltuvatesse punktidesse. 

(5) Nõudluse sõltuvas punktis sisalduvad tehnilised lahendused, mis täpsustavad eelmises või eelmistes nõudluse punktides sisalduvaid leiutise olulisi tehnilisi tunnuseid, võivad olla nii tehnika tasemes tuntud tehnilised lahendused kui ka iseseisvad leiutised. Kui sõltumatus punktis sisalduv leiutis on kaitstav, siis sõltuvas punktis sisalduva tehnilise lahenduse mittekaitstavust või ühtsuse puudumist arvesse ei võeta. 

§ 51. Seadet puudutava nõudluse erisused

(1) Nõudluses iseloomustatakse seadet staatilises olekus konstruktsioonitunnuste abil. Kui seadet kirjeldatakse skeemi kujul, iseloomustatakse seadet skeemielementide ja nendevaheliste ühenduste abil. Seadme konstruktsioonitunnused on:
1) konstruktsioonielemendid, millest seade koosneb;
2) konstruktsioonielementide omavaheline paigutus;
3) konstruktsioonielementide vaheliste ühenduste teostusviis;
4) konstruktsioonielementide konstruktsiooniliste ja tehniliste näitajate iseärasused;
5) konstruktsioonielementide mõõtmete ja geomeetrilise kuju iseärasused;
6) konstruktsioonielementide valmistamiseks kasutatavad materjalid või keskkond, mis täidab elemendi ülesannet.

(2) Nõudluses ei kasutata lõpetamata tegevust väljendavaid verbe, näiteks „veerevad”, „tõmbab ligi”, „laskub”. Kui on vajadus kasutada tegevust seadme tunnusena, esitatakse see lõpetatud tegevusena, näiteks „teostatud”, „kinnitatud”, „paigutatud”, „alla lastud”. Tingimusel, et vastava ala asjatundja on võimeline elementi iseseisvalt teostama, on lubatud näidata elemendi liikuvust, näiteks „pöörlemisvõimeline ketas”, „pikisuunas liigutatav tera”, või iseloomustada elementi selle funktsiooni kaudu, näiteks „tihvt hoova asendi fikseerimiseks”. 

(3) Nõudluses on soovitatav tunnustele lisada sulgudes joonistel kujutatud elementide positsiooninumbrid, elektri- ja muude skeemide korral aga elementide tähised, näiteks elektriskeemi elementide tähised „R1”, „C1”, võttes arvesse, et tehnilise lahenduse olemus peab selguma ka ilma positsiooninumbreid kasutamata. Muid viiteid leiutiskirjeldusele ja joonistele või muule illustreerivale materjalile nõudluses ilma äärmise vajaduseta ei kasutata.

§ 52. Meetodit puudutava nõudluse erisused

(1) Meetodi tunnused on:
1) toiming või toimingute kogum kui selline;
2) toimingute järjekord kogumis, näiteks järjestikune, üheaegne, erinevad kombinatsioonid;
3) toimingute läbiviimise tingimused, režiimid, kasutatavad ained, sealhulgas toorained, reagendid ja katalüsaatorid, ning seadmed, sealhulgas rakised, instrumendid ja muu varustus. 

(2) Toimingut, sealhulgas võtet või operatsiooni iseloomustavaid verbe tuleb kasutada kindla kõneviisi umbisikulise tegumoe olevikus, nagu näiteks „kuumutatakse”, „niisutatakse”. 

§ 53. Ainet puudutava nõudluse erisused

(1) Individuaalühendi nõudluses peab olema ära näidatud selle otstarve, ühendi nimetus või tähis ja, kui see on asjakohane, patendinõudluse korral ka bioloogilise aktiivsuse liik. 

(2) Individuaalühendite tunnused on:
1) madalmolekulaarsete ühendite puhul kvalitatiivne koostis, näiteks teatud keemiliste elementide aatomite olemasolu, nende kvantitatiivne koostis, näiteks iga elemendi aatomite arv, aatomitevaheline side ning aatomite vastastikune paiknemine molekulis, mida väljendatakse keemilise struktuuri valemiga;
2) kindlaksmääramata struktuuriga individuaalühendite puhul füüsikalis-keemilised ning muud näitajad, sealhulgas saamisviisi tunnused, mis võimaldavad neid ühendeid identifitseerida;
3) kõrgmolekulaarsete ühendite puhul keemiline koostis ja makromolekuli ühe lüli struktuur, makromolekuli kui terviku struktuur, näiteks lineaarne või hargnev, samuti lülide perioodilisus, molekulmass ja selle jaotus, makromolekuli geomeetria ja stereomeetria, makromolekuli lõpp- ja kõrvalrühmad. 

(3) Kompositsiooni tunnused on kvalitatiivne koostis, kvantitatiivne koostis, kompositsiooni struktuur ja koostisosade struktuur. Kui kompositsiooni iseloomustatakse nõudluses koostisosade kvantitatiivse koostisega, tuleb ära näidata koostisosade sisalduse minimaalne ja maksimaalne piir, kasutades ühesuguseid ühikuid. Kindlaksmääramata koostisega kompositsioonide iseloomustamiseks võib kasutada nende füüsikalis-keemilisi, füüsikalisi ja kasutamise näitajaid ning saamisviisi tunnuseid.

(4) Lubatud on näidata: 
1) ühe koostisosa sisaldust kompositsioonis mingite kindlate ühikute abil ja teiste koostisosade sisaldust suhtarvudena selle esimese koostisosa suhtes, näiteks koostisosade sisaldus tuuakse ära põhikoostisosa100 massiosa või 1 liitri lahuse kohta;
2) antibiootikumide, fermentide ja muu sarnase sisaldust kompositsioonis muudes ühikutes kui kompositsiooni teiste komponentide sisaldust, näiteks fermentatiivse aktiivsuse ühikutes kompositsiooni teiste koostisosade massi ühiku kohta. 

(5) Kompositsiooni puudutava leiutise nõudluse eristavat osa alustatakse väljendiga „sisaldab täiendavalt”, kui on vaja rõhutada koostisosa viimist kompositsiooni koosseisu. 

(6) Kui kompositsiooni otstarve määratakse ainult uue aktiivse komponendiga ning teised komponendid täidavad seda tüüpi kompositsioonis tavapärast ülesannet, võib nõudluses ära näidata ainult aktiivse komponendi ja selle kvantitatiivse sisalduse kompositsioonis. 

(7) Kui leiutise tunnuseks on keerulise koostisega tuntud aine, on lubatud kasutada selle spetsiaalset nimetust, näidates ära selle aine ja selle komponentide omadused või funktsioonid. Sel juhul peab leiutiskirjelduses olema toodud selle aine täielik koostis ja vajaduse korral ka aine saamise viis. 

§ 54. Patendinõudluse ja kasuliku mudeli nõudluse erinevused

(1) Tuntud seadme, meetodi, aine, sealhulgas mikroorganismi tüve uuel otstarbel kasutamise iseloomustamiseks näidatakse patendinõudluse sõltumatus punktis ära selle uus otstarve. Patendinõudluse struktuur sel juhul koosneb seadme, meetodi, aine, sealhulgas mikroorganismi tüve või muu bioloogilise aine identifitseerimist võimaldavast nimetusest, sõnast „kasutamine” ja kasutamise otstarbest.

(2) Tuntud aine esma- või enamkordse meditsiinilise kasutamise korral võib patendinõudluse formuleerida selle aine kasutamisena ravimina konkreetse haiguse ravimiseks, samuti konkreetse haiguse ravimiseks ettenähtud ravimi valmistamiseks. 

(3) Kui leiutise objektiks olev bioloogiline aine, näiteks geen või mikroorganismi tüvi on deponeeritud, peab patendinõudluses olema näidatud:
1) bioloogilise aine nimetus;
2) rahvusvahelise deponeerimisasutuse poolt antud deponeeringu registreerimisnumber;
3) rahvusvahelise deponeerimisasutuse nimi;
4) aine praktilise kasutamise otstarve.

(4) Kasuliku mudelina on tuntud aine teist- või enamkordne meditsiiniline kasutamine kaitstav vaid juhul, kui nõudlus on formuleeritud selle aine kasutamisena konkreetse haiguse ravimiseks ettenähtud ravimi valmistamiseks. 

5. jaotis Muud taotluse dokumendid

§ 55. Joonised

(1) Joonised esitatakse juhul, kui need on vajalikud leiutiskirjelduses toodud leiutise teostamise näitest arusaamiseks. Joonised peavad olema kooskõlas leiutiskirjelduse tekstiga. 

(2) Muu illustreeriv materjal esitatakse juhul, kui leiutist ei ole võimalik illustreerida tehniliste jooniste või skeemidega. Fotode kasutamine on lubatud leiutise iseloomust tulenevalt selgitava materjalina, näiteks kirurgiliste operatsioonide etappide illustreerimisel. 

(3) Kui joonis, millele viidatakse leiutiskirjelduses või nõudluses või mitme viidatud joonise korral vähemalt üks neist on jäänud taotluse esitamisel Patendiametile esitamata, võib selle esitada kahe kuu jooksul taotluse esitamise päevast arvates. Sel juhul muudab Patendiamet esitamata jätmise põhjusest olenemata taotluse esitamise kuupäeva, määrates uueks taotluse esitamise kuupäevaks puudu olnud joonise Patendiametisse saabumise kuupäeva. 

(4) Pärast lõikes 3 nimetatud kahekuulise tähtaja lõppemist esitatud varem esitamata jäänud leiutiskirjelduses või patendinõudluses viidatud joonised, samuti leiutiskirjelduses või patendinõudluses viitamata joonised võetakse patenditaotluse dokumentide hulka vaid juhul, kui taotluse ekspertiisi käigus tehakse kindlaks, et sellega ei rikuta patendiseaduse § 25 lõikes 1 sätestatut.

(5) Kasuliku mudeli registreerimise taotluse dokumentide hulka ei võeta: 
1) leiutiskirjelduses või nõudluses viidatud jooniseid, mida ei ole esitatud enne kahe kuu möödumist registreerimistaotluse esitamise päevast arvates
2) jooniseid, millele ei ole viidatud leiutiskirjelduses või nõudluses. 

§ 56. Lühikokkuvõte

(1) Lühikokkuvõtte eesmärk on anda üksnes tehnilist informatsiooni leiutise kohta. Lühikokkuvõte peab olema ülevaatlik ja kergesti arusaadav ning võimaldama vastava ala asjatundjal saada kiiresti ettekujutust, kuidas leiutise abil lahendada püstitatud tehnilist probleemi.

(2) Lühikokkuvõttes tuuakse ära leiutise nimetus, leiutise kasutusvaldkond, kui see ei selgu leiutise nimetusest, tehniline probleem, mille leiutis peab lahendama, või saavutatav tehniline tulemus. Leiutise olemus avatakse leiutise oluliste tunnuste vaba esituse kaudu. Teksti koostamisel tuleb arvestada selle sobivust infootsinguks arvuti abil.

(3) Lühikokkuvõte koostatakse eesti ja inglise keeles. Teksti pikkus ei tohi kummaski keeles olla üle 150 sõna.

(4) Taotleja võib eestikeelse lühikokkuvõtte lõppu märkida tema arvates leiutist kõige paremini iseloomustava joonise numbri.

§ 57. Prioriteedinõuet tõendavad dokumendid 

(1) Kui prioriteedinõue on esitatud mitme varasema leiutise õiguskaitse taotluse alusel, esitatakse prioriteedidokumendid kõigi nende taotluste kohta. Sel juhul arvestatakse prioriteedidokumentide esitamise tähtaega kõige varasemast prioriteedikuupäevast arvates. 

(2) Prioriteedidokumente ei ole vaja esitada, kui: 
1) prioriteedinõude aluseks on Eestis esitatud esmane leiutise õiguskaitse taotlus; või 
2) taotleja on esitanud taotluses § 31 lõikes 3 nimetatud koodi, tingimusel et juurdepääs andmekogule ja prioriteedidokumentidele selles on tegelikult võimalik. 

(3) Kui patenditaotleja nõuab patendiseaduse § 24 lõike 3 alusel patenditaotluse varasemat avaldamist, peab ta esitama Patendiametile prioriteedidokumendid vähemalt üks kuu enne tema poolt nõutud patenditaotluse avaldamise kuupäeva. 

§ 58. Bioloogilise aine deponeerimist tõendav dokument 

(1) Bioloogilise aine, sealhulgas mikroorganismi tüve deponeerimist tõendavaks dokumendiks loetakse Budapesti kokkuleppe juhendi reegli 7 kohast rahvusvahelise deponeerimisasutuse tõendi ärakirja.

(2) Kui patenditaotluse esitamise päevaks ei ole rahvusvahelisest deponeerimisasutusest deponeerimise tõendit saabunud, tuleb see esitada viivituseta pärast tõendi saabumist. Tõendi peab esitama Patendiameti poolt patendiseaduse § 22 lõike 7 kohaselt määratud tähtpäevaks, kuid mitte hiljem kui 16 kuud patenditaotluse esitamise kuupäevast.

(3) Kui patenditaotleja nõuab patendiseaduse § 24 lõike 3 alusel patenditaotluse varasemat avaldamist, peab ta esitama Patendiametile bioloogilise aine deponeerimist tõendava dokumendi vähemalt üks kuu enne tema poolt nõutud patenditaotluse avaldamise kuupäeva.

§ 59. Täiendava kaitse taotluse muud dokumendid 

(1) Meditsiinitoote või taimekaitsetoote registreerimist tõendava dokumendina esitatakse meditsiinitoote või taimekaitsetoote registreerimistunnistuse ärakiri või kinnitatud registriväljavõte. Registreerimistunnistuse ärakirja või registriväljavõtet võib kinnitada registri volitatud töötleja, notar või Patendiameti vastuvõtuosakond. 

(2) Muude dokumentidena võib täiendava kaitse taotleja taotlusele lisada meditsiinitoote või taimekaitsetoote identifitseerimist käsitlevaid ja registreerimisega seondunud probleeme selgitavaid dokumente või muid dokumente, mis tema arvates lihtsustab täiendava kaitse taotluse menetlemist.

(3) Kui täiendava kaitse taotlusele lisatud dokumendid sisaldavad ärisaladust, võib täiendava kaitse taotleja keelata ärisaladuse avalikustamise, kui ärisaladus nendes dokumentides on määratletud. Ärisaladuse määratlemiseks peavad dokumendid olema tähistatud ning nende ärisaladust sisaldavad osad selgelt eristatud ülejäänud osast.

6. jaotis Eraldatud patenditaotlus

§ 60. Eraldatud patenditaotlus 

(1) Leiutis eraldatakse Patendiameti menetluses olevast esialgsest patenditaotlusest patenditaotleja algatusel patendiseaduse § 9 lõike 2 alusel või Patendiameti nõudel patendiseaduse § 9 lõike 3 alusel. Leiutis loetakse patenditaotlusest eraldatuks, kui patenditaotleja esitab Patendiametile käesolevas määruses patenditaotluse parandamise ja täiendamise kohta sätestatut järgides uue patendinõudluse teksti ja uue leiutiskirjelduse (edaspidi allesjääv osa), millest on kõrvaldatud kõik eraldatavat leiutist puudutavad osad.

(2) Eraldatava leiutise kohta eraldatud patenditaotluse esitamise kuuekuulise tähtaja algust arvestatakse esialgse patenditaotluse allesjääva osa menetluse lõppemisest järgmiselt:
1) patendi väljaandmise korral Eesti Patendilehes sellekohase teate avaldamise kuupäevast;
2) patenditaotluse tagasilükkamise korral Patendiameti sellekohase otsuse kuupäevast;
3) patenditaotluse tagasivõtmise või tagasivõetuks lugemise korral tagasivõtmise või tagasivõetuks lugemise kuupäevast.

(3) Eraldatud patenditaotluse suhtes kehtivad kõik käesoleva määrusega patenditaotlusele kehtestatud nõuded ning käesolevas paragrahvis ja § 32 lõikes 1 kehtestatud erisused. Patenditaotluse esitamise eest tasutava riigilõivu tasumise tähtaega arvestatakse eraldatud patenditaotluse tegeliku Patendiametile esitamise kuupäeva järgi.

(4) Eraldatud patenditaotlusele ei tohi lisada midagi, mis ei vasta esialgses patenditaotluses esitatud eraldatava leiutise olemusele. Kui eraldatud taotlus ei vasta eelnimetatud nõudele, määratakse sellele patenditaotleja valikul esialgse patenditaotluse esitamise kuupäeva asemel eraldatud patenditaotluse tegelik Patendiametile esitamise kuupäev või kohaldatakse patendiseaduse § 25 lõikes 3 sätestatut.

(5) Eraldatud patenditaotluse korral patendiseaduse § 42 lõike 10 kohaselt eelnevate kehtivusaastate eest tasumisele kuuluvate kehtivusaastate riigilõivude tasumisel arvestatakse kehtivusaastaid esialgse patenditaotluse esitamise kuupäeva järgi. Kui esialgse patenditaotluse aluseks on rahvusvaheline taotlus, on esialgse patenditaotluse esitamise kuupäevaks rahvusvahelise esitamise kuupäev.

3. jagu Rahvusvaheline taotlus

§ 61. Üldsätted 

(1) Käesolevat jagu kohaldatakse rahvusvaheliste taotluste riigisisese menetluse suhtes alates patendiseaduse § 33 lõikes 1 või kasuliku mudeli seaduse § 30 lõikes 1 nimetatud rahvusvahelise taotluse riigisisesesse menetlusse võtmise avalduse saabumisest Patendiametisse.

(2) Taotleja saab rahvusvahelise taotluse riigisisesesse menetlusse esitada eeldusel, et:
1) Eesti Vabariik on rahvusvahelises menetluses patendikoostöölepingu esimese peatüki tähenduses märgitud riik või patendikoostöölepingu teise peatüki tähenduses väljavalitud riik;
2) Eesti Vabariigi märkimist või väljavalimist ei ole rahvusvahelises menetluses tagasi võetud või tagasivõetuks loetud;
3) rahvusvahelist taotlust ei ole rahvusvahelises menetluses tagasi lükatud, tagasi võetud või tagasivõetuks loetud ja
4) järgitakse patendiseaduse § 33 lõikes 1 sätestatud riigisisese menetlusse esitamise tingimusi või sama paragrahvi lõike 11 kohaldumise korral riigisisese menetluse taastamise tingimusi.

(3) Taotleja peab esitama rahvusvahelise taotluse riigisisesesse menetlusse võtmiseks patendiseaduse § 33 lõikes 1 sätestatud 31 kuu jooksul prioriteedikuupäevast, mitme prioriteedi korral aga varaseimast prioriteedikuupäevast, arvates. Rahvusvahelise taotluse riigisisesesse menetlusse esitamise päevaks loetakse dokumentide tegelik Patendiametisse saabumise päev.

(4) Rahvusvahelise taotluse riigisisesesse menetlusse esitamisele kohaldatakse käesoleva peatüki 1. jaos, § 25 lõikes 4 ja § 26 lõigetes 2 ja 3 sätestatut.

§ 62. Rahvusvahelise taotluse siseriiklikku menetlusse esitamiseks vajalikud dokumendid

(1) Patendiseaduse § 33 lõike 1, patendikoostöölepingu artiklite 22 ja 27 ning patendikoostöölepingu juhendi reegli 49 lõike 5 punkti a alusel toimub rahvusvahelise taotluse riigisisesesse menetlusse esitamine järgmiste dokumentide Patendiametile esitamisega:
1) rahvusvahelise taotluse riigisisesesse menetlusse võtmise avaldus; 
2) leiutiskirjelduse eestikeelne tõlge;
3) nõudluse eestikeelne tõlge;
4) joonis;
5) lühikokkuvõtte eestikeelne tõlge.

(2) Lõikes 1 nimetatud dokumentidele lisatakse:
1) deklaratsioon leiutise õiguskaitse taotlemise õiguse kohta, kui see on asjakohane;
2) volikiri, kui taotlejaid on mitu, neil on ühine esindaja ja avaldusele ei ole alla kirjutanud kõik taotlejad;
3) dokument, mis selgitab autori või taotleja andmete muutumist, kui need erinevad patendikoostöölepingu artikli 21 kohaselt avaldatud rahvusvahelise publikatsiooni tiitellehe andmetest;
4) taotleja andmete muutmise avaldus ja patendiseaduse § 44 lõikes 3 ettenähtud juhtudel patenditaotluse üleminekut tõendav dokument, kui rahvusvaheline taotlus on teisele isikule üle läinud või üle antud ja üleminekut ei ole Rahvusvahelise Büroo poolt rahvusvahelises menetluses vormistatud.

(3) Kui rahvusvaheline taotlus esitatakse riigisisesesse menetlusse enne selle patendikoostöölepingu artikli 21 kohast rahvusvahelist avaldamist, lisatakse käesoleva paragrahvi lõikes 1 nimetatud dokumentidele rahvusvahelises taotluses sisalduva avalduse (Form PCT/RO/101) koopia.

(4) Enne rahvusvahelise taotluse riigisisesesse menetlusse võtmist ei saa rahvusvahelisest taotlusest eraldada iseseisvaid leiutisi eraldatud taotluste esitamiseks ega esitada eraldatud taotlusi.

§ 63. Rahvusvahelise taotluse riigisisesesse menetlusse võtmise avaldus

(1) Avalduses peab sisalduma:
1) rahvusvahelise taotluse riigisisesesse menetlusse võtmise sooviavaldus selle kohta, kas taotleja soovib Eestis leiutisele kaitset patendiga, kasuliku mudelina või mõlemat; 
2) taotleja andmed vastavalt § 6 lõigetes 1–6 sätestatule;
3) taotleja esindaja andmed, kui need on asjakohased, vastavalt § 8 lõikes 1 või 2 sätestatule;
4) autori andmed vastavalt § 9 lõigetes 1–4 sätestatule, kui neis on võrreldes rahvusvahelises publikatsioonis avaldatuga tehtud muudatusi;
5) leiutise eesti- ja ingliskeelne nimetus; 
6) rahvusvahelise taotluse number;
7) rahvusvahelise taotluse rahvusvahelise esitamise kuupäev;
8) prioriteedikuupäev, mitme prioriteedi korral vähemalt varaseim prioriteedikuupäev;
9) teave selle kohta, kas rahvusvaheline taotlus esitatakse riigisisesesse menetlusse patendikoostöölepingu esimese või teise peatüki alusel;
10) taotluse teiste dokumentide loetelu vastavalt §-s 30 sätestatule;
11) allkiri vastavalt §-s 11 sätestatule;
12) leiutise õiguskaitse taotlemise õiguslik alus vastavalt § 10 lõikes 1 sätestatule, kui see on asjakohane;
13) § 7 lõigetes 1 ja 2 nimetatud andmed, kui need on asjakohased;
14) § 67 lõikes 2 nimetatud tõlgete esitamise lisaaja taotlus koos põhjendusega, kui see on asjakohane;
15) andmed riigilõivu tasumise kohta, kui riigilõiv on tasutud.

(2) Leiutise õiguskaitse liik peab vastama rahvusvahelises taotluses sisalduvale avaldusele (Form PCT/RO/101) märgitud ja selle alusel rahvusvahelise publikatsiooni tiitellehele kantud õiguskaitse liigile, kui leiutise õiguskaitse liik määratakse patendikoostöölepingu kohaselt rahvusvahelise taotluse rahvusvahelisse menetlusse esitamisel.

§ 64. Tõlked

(1) Taotleja võib esitada leiutiskirjelduse ja nõudluse eestikeelse tõlke rahvusvahelise publikatsiooni põhjal või patendikoostöölepingu artikli 19 kohaselt rahvusvahelises menetluses muudetud nõudluse ja sellele vastavalt muudetud leiutiskirjelduse põhjal.

(2) Lõikes 1 nimetatud tõlgete asemel võib taotleja esitada ka rahvusvahelise publikatsiooni põhjal tehtud leiutiskirjelduse ja nõudluse tõlke, millesse on viidud riigisiseses menetluses kohaldamiseks ettenähtud muudatused tingimusel, et need ei muuda leiutise olemust ega laienda rahvusvahelises publikatsioonis avaldatud leiutise õiguskaitse ulatust.

(3) Lõikes 1 või 2 nimetatud muudetud leiutiskirjelduse ja nõudluse korral peab taotleja esitama Patendiameti nõudmisel rahvusvahelise publikatsiooni muudetud osade tõlked.

(4) Kui lühikokkuvõte ei ole rahvusvahelises publikatsioonis inglise keeles või on rahvusvahelise publikatsiooniga võrreldes muudetud, peab lisaks eestikeelsele tõlkele esitama ka ingliskeelse tõlke.

§ 65. Joonised 

(1) Jooniste olemasolu korral rahvusvahelises taotluses esitatakse nende koopiad.

(2) Kui joonis sisaldab võõrkeelset teksti, esitatakse see patendikoostöölepingu juhendi reegli 49 lõike 5 punkti d kohaselt kas joonise koopiana, millel võõrkeelne tekst on asendatud eestikeelsega, või uue joonisena. Kummalgi juhul ei tohi graafilises materjalis teha parandusi või täiendusi ega lisada või ära jätta kujutisi. Tähist FIG ei tõlgita.

(3) Joonis peab vastama §-s 23 sätestatud nõuetele või olema koostatud rahvusvahelise taotluse jooniste koostamise juhiste kohaselt.

§ 66. Rahvusvahelise taotluse esitamine

(1) Kui rahvusvahelise taotluse esitab riigisisesesse menetlusse isik, kellele taotlus on üle läinud või üle antud pärast rahvusvahelise taotluse rahvusvahelist avaldamist või kelle andmeid ei ole Rahvusvahelises Büroos ettenähtud korras muudetud, peab ta vastavalt patendiseaduse § 44 lõikele 3 esitama taotleja andmete muutmise avalduse. Kui uue taotleja andmed on Rahvusvahelises Büroos ettenähtud korras muudetud, lisatakse esitatavatele dokumentidele seda tõendav Rahvusvahelise Büroo poolt väljastatud dokument. 

(2) Kui leiutisele soovitakse samaaegselt patendikaitset ja kasuliku mudeli õiguskaitset, peab riigilõivu tasuma nii rahvusvahelise patenditaotluse kui ka kasuliku mudeli rahvusvahelise registreerimistaotluse menetlusse võtmise eest ettenähtud määras. Ühe õiguskaitse liigi eest riigilõivu tasumata jätmist loetakse sellest õiguskaitse liigist loobumiseks. Vähemas määras riigilõivu tasumise korral arvestatakse riigisisesesse menetlusse esitatuks taotlus seda liiki õiguskaitse saamiseks, mille eest on riigilõivu tasutud õiges määras.

§ 67. Tõlgete esitamise lisaaja taotlemine 

(1) Käesoleva määruse § 62 lõike 1 punktides 1–4 nimetatud dokumentide esitamiseks lisaaja taotlemiseks peab taotleja esitama rahvusvahelise taotluse riigisisesesse menetlusse võtmise avalduse Patendiametile enne 31 kuu möödumist prioriteedikuupäevast, mitme prioriteedi korral aga varaseimast prioriteedikuupäevast, tasuma riigilõivu ja esitama tõlgete esitamise lisaaja taotluse, milles tuleb põhjendada lisaaja vajalikkust. Lisaaja taotluse ja põhjenduse võib esitada rahvusvahelise taotluse riigisisesesse menetlusse võtmise avalduses või eraldi dokumendis. 

(2) Lisaaega ei anta, kui patendiseaduse § 33 lõikes 1 sätestatud 31-kuulise tähtaja lõpuni on aega rohkem kui kaks kuud või kui puudub lisaaja vajalikkuse põhjendus. 

4. jagu Euroopa patenditaotluse patendinõudlus

§ 68. Üldsäte 

Käesolev jagu reguleerib ainult Euroopa patenditaotluse patendinõudluse tõlke Patendiametile esitamist leiutisele Euroopa patendikonventsiooni kohaldamise seaduse §-s 6 sätestatu alusel riigisisese patenditaotlusega võrdse ajutise kaitse saamiseks. Leiutist kasutavale isikule tõlke edastamise korral valib patenditaotleja ise tõlke esitamise vormi ja tõlke edastamise tõendamist võimaldava edastamismooduse.

§ 69. Euroopa patenditaotluse patendinõudluse tõlke esitamine 

(1) Euroopa patenditaotluse patendinõudluse tõlge peab olema tehtud Euroopa patendikonventsiooni artikli 93 lõike 2 kohaselt avaldatud patendinõudluse alusel.

(2) Euroopa patenditaotluse patendinõudluse tõlkele lisatakse riigilõivu tasumist tõendav dokument ja volikiri, kui see on nõutav, ning eestikeelne tõlke avaldamise avaldus, milles peavad sisalduma:
1) Euroopa patenditaotluse patendinõudluse tõlke avaldamise sooviavaldus;
2) taotleja andmed vastavalt § 6 lõigetes 1–6 sätestatule;
3) taotleja esindaja andmed, kui need on asjakohased, vastavalt § 8 lõikes 1 või 2 sätestatule;
4) leiutise nimetus;
5) Euroopa patenditaotluse number;
6) Euroopa patenditaotluse esitamise kuupäev;
7) prioriteedikuupäev, mitme prioriteedi korral vähemalt varaseim prioriteedikuupäev;
8) rahvusvahelise patendiklassifikatsiooni indeksid;
9) dokumentide loetelu vastavalt §-s 30 sätestatule;
10) allkiri vastavalt §-s 11 sätestatule;
11) § 7 lõigetes 1 ja 2 nimetatud andmed, kui need on asjakohased.

(3) Euroopa patendi taotleja ise, tema kutseline esindaja Euroopa patendikonventsiooni kohaldamise seaduse tähenduses, taotlejate ühine esindaja või Eesti patendivolinikust esindaja esitab lõikes 2 nimetatud dokumendid Patendiametile vastavalt käesoleva peatüki 1. jaos sätestatule. 

(4) Euroopa patenditaotluse patendinõudluse tõlke identifitseerimiseks trükitakse tõlke kõigi lehtede ülaveerise parempoolsesse ossa Euroopa patenditaotluse number. 

5. jagu Euroopa patendikirjeldus

§ 70. Üldsäte 

Samaaegselt Euroopa patendikirjelduse tõlke esitamisega leiutisele Euroopa patendikonventsiooni kohaldamise seaduse § 7 lõikes 1 sätestatu alusel riigisisese patendikaitsega võrdse kaitse saamiseks võib välisriigi patendiomanik määrata Euroopa patendikonventsiooni kohaldamise seaduse § 15 kohaselt esindaja Euroopa patendi Eestis jõushoidmisega seotud riigisisese menetluse toimingute tegemiseks. 

§ 71. Euroopa patendikirjelduse tõlke esitamine 

(1) Euroopa patendikirjelduse tõlge peab olema tehtud Euroopa patendikonventsiooni artikli 98 kohaselt avaldatud patendikirjelduse alusel.

(2) Euroopa patendikirjelduse tõlkele lisatakse riigilõivu tasumist tõendav dokument ja volikiri, kui see on nõutav, ning eestikeelne tõlke avaldamise avaldus, milles peavad sisalduma:
1) Euroopa patendikirjelduse tõlke avaldamise sooviavaldus;
2) omaniku andmed vastavalt § 6 lõigetes 1–6 sätestatule;
3) omaniku esindaja andmed, kui need on asjakohased, vastavalt § 8 lõikes 1 või 2 sätestatule;
4) leiutise nimetus;
5) Euroopa patendi number;
6) Euroopa patenditaotluse esitamise kuupäev;
7) dokumentide loetelu vastavalt §-s 30 sätestatule;
8) allkiri vastavalt §-s 11 sätestatule;
9) § 7 lõigetes 1 ja 2 nimetatud andmed, kui need on asjakohased.

(3) Euroopa patendi omanik ise, omanike ühine esindaja või Eesti patendivolinikust esindaja esitab lõikes 2 nimetatud dokumendid Patendiametile vastavalt käesoleva peatüki 1. jaos sätestatule. 

(4) Euroopa patendikirjelduse tõlke identifitseerimiseks trükitakse tõlke kõigi lehtede ülaveerise parempoolsesse ossa Euroopa patendikirjelduse number, mille ette lisatakse Eesti Vabariigi kahetäheline kood EE ja sidekriips. 

6. jagu Euroopa patenditaotluse riigisiseseks taotluseks muutmise taotlus

§ 72. Esitatavad dokumendid 

(1) Euroopa patenditaotluse või Euroopa patendi muutmiseks riigisiseseks patenditaotluseks või kasuliku mudeli registreerimise taotluseks esitab patenditaotleja või patendiomanik Eesti Patendiametile vastavalt konventsiooni artiklites 135–137 ja Euroopa patendikonventsiooni kohaldamise seaduse §-s 11 sätestatud tingimustele Euroopa Patendiametile esitatud Euroopa patenditaotluse tõlke.

(2) Lõikes 1 nimetatud Euroopa patenditaotluse tõlkele lisatakse volikiri, kui see on nõutav, ja eestikeelne avaldus, milles peavad sisalduma:
1) Euroopa patenditaotluse või Euroopa patendi riigisiseseks patenditaotluseks või kasuliku mudeli registreerimise taotluseks muutmise sooviavaldus;
2) taotleja andmed vastavalt § 6 lõigetes 1–6 sätestatule;
3) taotleja esindaja andmed, kui need on asjakohased, vastavalt § 8 lõikes 1 või 2 sätestatule;
4) leiutise nimetus;
5) Euroopa patenditaotluse number või Euroopa patenditaotluse ja Euroopa patendi number;
6) Euroopa patenditaotluse esitamise kuupäev;
7) dokumentide loetelu vastavalt §-s 30 sätestatule;
8) allkiri vastavalt §-s 11 sätestatule;
9) § 7 lõigetes 1 ja 2 nimetatud andmed, kui need on asjakohased;
10) andmed riigilõivu tasumise kohta, kui riigilõiv on tasutud. 

(3) Kui Euroopa patenditaotlus või Euroopa patent on Euroopa patenditaotluse tõlke esitamise ajaks üle läinud teisele isikule, peab lõikes 2 nimetatud dokumentidele lisaks esitama üleminekut tõendava dokumendi.

(4) Euroopa patendi taotleja või omanik ise, taotlejate või omanike ühine esindaja või Eesti patendivolinikust esindaja esitab lõikes 2 nimetatud dokumendid Patendiametile vastavalt käesoleva peatüki 1. jaos sätestatule.

(5) Paberkandjal esitatud Euroopa patenditaotluse tõlge esitatakse nii mitmes eksemplaris kui mitut riigisisest patenti ja kasulikku mudelit taotletakse. 

§ 73. Erisused patendikaitse taotlemisel 

(1) Samaaegselt Euroopa patenditaotluse tõlkega võib esitada ka leiutiskirjelduse ja patendinõudluse redaktsiooni, mille alusel soovitakse patenditaotluse menetlemise jätkamist Eestis.

(2) Euroopa patenditaotluse või Euroopa patendi võib jagada mitmeks riigisiseseks patenditaotluseks, esitades iga patenditaotluse jaoks eraldi käesoleva peatüki 1. ja 2. jao nõuetele vastava leiutiskirjelduse, patendinõudluse ja lühikokkuvõtte ning tasudes iga patenditaotluse eest ettenähtud riigilõivu.

§ 74. Erisused kasuliku mudeli õiguskaitse taotlemisel

(1) Kasuliku mudeli õiguskaitse taotlemisel peab lisaks Euroopa patenditaotluse tõlkele esitama kasuliku mudeli seadusele vastava leiutiskirjelduse ja kasuliku mudeli nõudluse ning lühikokkuvõtte, seejuures arvesse võttes Euroopa patendikonventsiooni kohaldamise seaduse § 11 lõikes 3 ja kasuliku mudeli seaduse §-s 8 sätestatut.

(2) Euroopa patenditaotluse või Euroopa patendi võib lõikes 1 nimetatud juhul jagada ka mitmeks kasuliku mudeli seadusele vastavaks registreerimistaotluseks, esitades iga registreerimistaotluse jaoks eraldi käesoleva peatüki 1. ja 2. jao nõuetele vastava leiutiskirjelduse, kasuliku mudeli nõudluse ja leiutise olemuse lühikokkuvõtte ning tasudes iga registreerimistaotluse eest ettenähtud riigilõivu.

7. jagu Muud avaldused

§ 75. Üldsätted

(1) Käesolevas jaos sätestatut kohaldatakse avaldustele, mida taotleja, omanik või muu isik esitab Patendiametile väljaspool õiguskaitse andmise menetlust ning milles avaldatakse soovi, et Patendiamet teeks registris kande, märke või muu registritoimingu. 

(2) Käesolevas jaos nimetatud avaldustele kohaldub käesoleva peatüki 1. jaos sätestatu, kui käesolevast jaost ei tulene teisiti.

§ 76. Jõushoidmine ja kehtivuse pikendamine

(1) Patenditaotluse ja patendi jõushoidmisel kohaldatakse patendiseaduse § 37 lõikes 2 ja § 42 lõigetes 1–5 ning lõikes 11 sätestatut. Täiendava kaitse kehtivuse pikendamisel kohaldatakse patendiseaduse §-s 396 ja § 42 lõigetes 6–8 ning lõikes 11 sätestatut. Ettenähtud riigilõivu tasumist patendiseaduse IX peatükis sätestatud korras, sealhulgas riigilõivu tasumise kohta andmete esitamist, kui see on asjakohane, loetakse patenditaotluse või patendi jõushoidmise või täiendava kaitse kehtivuse pikendamise sooviavalduse esitamiseks.

(2) Kasuliku mudeli kehtivuse pikendamisel kohaldatakse kasuliku mudeli seaduse § 34 lõikes 2 sätestatut. Ettenähtud riigilõivu tasumist, sealhulgas riigilõivu tasumise kohta andmete esitamist, loetakse kehtivuse pikendamise sooviavalduse esitamiseks.

(3) Patendiseaduse § 42 lõikes 4 ja lõikes 11, samuti kasuliku mudeli seaduse § 34 lõikes 6 nimetatud juhtudel tuleb esitada avaldus, mis sisaldab seaduses ettenähtud andmeid. Avaldusest peab samuti ilmnema:
1) taotluse või registreeringu number;
2) taotleja või omaniku andmed vastavalt § 6 lõigetes 1–6 sätestatule;
3) esindaja andmed, kui need on asjakohased, vastavalt § 8 lõikes 1 või 2 sätestatule; 
4) andmed tasutud riigilõivu või riigilõivude kohta, kui riigilõiv on tasutud;
5) allkiri vastavalt §-s 11 sätestatule.

§ 77. Taotleja või omaniku muudatus 

(1) Tehingu, õigusjärgluse või kohtulahendi alusel leiutise õiguskaitse taotluse, õiguskaitse saanud leiutise, täiendava kaitse taotluse või täiendava kaitse registreeringu teisele isikule ülemineku registrisse kandmise avalduse esitamisel võetakse arvesse patendiseaduse § 44 lõikes 3 ja § 45 lõigetes 3, 31 ja 4 ning kasuliku mudeli seaduse § 41 lõikes 3 ja § 42 lõigetes 3, 31 ja 4 sätestatut. Kui avalduse esitab uus taotleja või uus omanik, võib taotluse või registreeringu üleminekut tõendada kirjaliku võõrandamislepingu või selle väljavõtte, registrijärgse taotleja või omaniku allkirjastatud kinnituse, jõustunud kohtulahendi või pärimist tõendava dokumendi või muu üleminekut tõendava dokumendiga.

(2) Taotluse või registreeringu ülemineku kohta registrisse kande tegemise avalduses peab sisalduma: 
1) ülemineku kohta registrisse kande tegemise sooviavaldus, milles täpsustatakse, kas tegemist on taotleja või omaniku muutusega;
2) taotluse või registreeringu number;
3) uue taotleja või uue omaniku andmed vastavalt § 6 lõigetes 1–6 sätestatule;
4) avalduse esitaja andmed vastavalt § 6 lõigetes 1–6 sätestatule, kui need erinevad punktis 3 nimetatud andmetest;
5) avalduse esitaja esindaja andmed, kui need on asjakohased, vastavalt § 8 lõikes 1 või 2 sätestatule; 
6) avaldusele lisatud dokumentide loetelu, kui see on asjakohane;
7) andmed tasutud riigilõivu kohta, kui riigilõiv on tasutud;
8) allkiri vastavalt §-s 11 sätestatule.

§ 78. Muudatus patendis või kasulikus mudelis 

Õiguskaitse saanud leiutise kaitseulatuse piiramise avalduse esitamisel võetakse arvesse patendiseaduse § 39 lõigetes 1–3, 41 ja 5 ning kasuliku mudeli seaduse § 36 lõigetes 1 ja 2 sätestatut. Registreeringu andmete muutmise avalduses peab sisalduma: 
1) registreeringu andmete muutmise sooviavaldus;
2) registreeringu number;
3) andmed, mida soovitakse muuta;
4) andmed muudetud kujul;
5) omaniku andmed vastavalt § 6 lõigetes 1–6 sätestatule;
6) esindaja andmed, kui need on asjakohased, vastavalt § 8 lõikes 1 või 2 sätestatule; 
7) avaldusele lisatud dokumentide loetelu;
8) andmed tasutud riigilõivude kohta, kui riigilõivud on tasutud;
9) allkiri vastavalt §-s 11 sätestatule.

§ 79. Registreeringu andmete muudatused 

(1) Patendi- või kasuliku mudeli kirjelduses avaldatud bibliograafiliste andmete, sealhulgas nime või elu- või asukoha aadressi ajakohastamise või täpsustamise või vea parandamise eesmärgil avalduse esitamisel võetakse arvesse patendiseaduse § 39 lõigetes 1–3, 41 ja 5–-7 ning kasuliku mudeli seaduse § 36 lõigetes 1 ja 2–4 sätestatut. Registreeringu andmete muutmise või parandamise avalduses peab sisalduma: 
1) registreeringu andmete muutmise sooviavaldus;
2) registreeringu number;
3) andmed, mida soovitakse muuta;
4) andmed muudetud kujul;
5) omaniku andmed vastavalt § 6 lõigetes 1–6 sätestatule;
6) esindaja andmed, kui need on asjakohased, vastavalt § 8 lõikes 1 või 2 sätestatule; 
7) avaldusele lisatud dokumentide loetelu, kui see on asjakohane;
8) andmed tasutud riigilõivu kohta, kui riigilõiv on tasutud;
9) allkiri vastavalt §-s 10 sätestatule.

(2) Vea, välja arvatud ilmse kirjavea, parandamise korral lisatakse avaldusele vea olemust selgitav või vea olemasolu tõendav dokument või viide varem Patendiametile esitatud dokumendile. Patendiamet võib nõuda avalduse esitajalt tõendit ajakohastatavate andmete või parandatava vea kohta.

(3) Esindaja muutmiseks ei ole vaja esitada eraldi registreeringu andmete muutmise avaldust, kui uue esindaja kaudu esitatakse muu leiutise kaitse alase toimingu tegemise avaldus.

§ 80. Litsentsi registrisse kandmine ja registrist kustutamine 

(1) Litsentsi kohta registrisse kande tegemise avalduses peab sisalduma: 
1) litsentsi kohta registrisse kande tegemise sooviavaldus;
2) registreeringu number;
3) litsentsiandja ja litsentsisaaja andmed vastavalt § 6 lõigetes 1–6 sätestatule;
4) esindaja andmed, kui need on asjakohased, vastavalt § 8 lõikes 1 või 2 sätestatule; 
5) litsentsi iseloom, ulatus ja muud tingimused, mida soovitakse registrisse kanda;
6) litsentsi tähtaeg;
7) avaldusele lisatud dokumentide loetelu;
8) andmed tasutud riigilõivu kohta, kui riigilõiv on tasutud;
9) allkiri vastavalt §-s 11 sätestatule.

(2) Litsentsi kohta registrisse tehtud kande kustutamise avalduses peavad sisalduma lõike 1 punktides 2–4 ja 7–9 nimetatud andmed ning litsentsi kohta registrisse tehtud kande kustutamise sooviavaldus.

§ 81. Avaliku lihtlitsentsi registrisse kandmine ja registrist kustutamine 

(1) Avaliku lihtlitsentsi pakkumise avalduses peab sisalduma:
1) avaliku lihtlitsentsi pakkumise kohta registrisse kande tegemise sooviavaldus;
2) registreeringu number;
3) omaniku andmed vastavalt § 6 lõigetes 1–6 sätestatule;
4) esindaja andmed, kui need on asjakohased, vastavalt § 8 lõikes 1 või 2 sätestatule; 
5) litsentsi tähtaeg;
6) litsentsitasu suurus või selle määramise kord, litsentsitasu tasumise tähtaeg ja soovi korral muud tasumise tingimused;
7) avaldusele lisatud dokumentide loetelu;
8) andmed tasutud riigilõivu või riigilõivude kohta, kui riigilõiv on tasutud;
9) allkiri vastavalt §-s 11 sätestatule.

(2) Avaliku lihtlitsentsi pakkumisega nõustumise avalduses peab sisalduma:
1) avaliku lihtlitsentsi pakkumisega nõustumise kohta registrisse kande tegemise sooviavaldus;
2) registreeringu number;
3) litsentsisaaja andmed vastavalt § 7 lõigetes 1–6 sätestatule;
4) litsentsisaaja ees- ja perekonnanimi, tema elukoha või ettevõtte asukoha aadress ja riigi kood, juriidilise isiku korral nimi, asukoha aadress ja riigi kood;
5) esindaja andmed, kui need on asjakohased, vastavalt § 8 lõikes 1 või 2 sätestatule; 
6) avaldusele lisatud dokumentide loetelu;
7) andmed tasutud riigilõivu kohta, kui riigilõiv on tasutud;
8) allkiri vastavalt §-s 11 sätestatule.

(3) Avaliku lihtlitsentsi kohta registrisse tehtud kande ennetähtaegseks kustutamiseks või muutmise avaldusele tuleb lisada litsentsilepingu poolte allkirjastatud dokument, millest ilmneb poolte tahe litsentsi kande ennetähtaegseks kustutamiseks või selle tingimuste muutmiseks. Dokumenti ei pea esitama, kui litsentsi kohta registrisse kande tegemise avaldusele on alla kirjutanud nii litsentsiandja kui ka litsentsisaaja. 

(4) Kui registrisse kantud avaliku lihtlitsentsi pakkumise alusel ei ole sõlmitud ühtegi litsentsilepingut, samuti enne avaliku lihtlitsentsi pakkumise kande kohta teate avaldamist, võib omanik esitada avalduse avaliku lihtlitsentsi pakkumise kande kustutamiseks, selle tingimuste muutmiseks või kande tegemise keelamiseks. Enne avaliku lihtlitsentsi pakkumisega nõustumise kande kohta teate avaldamist võib nõustumise esitanud isik esitada avalduse kande tegemise keelamiseks.

§ 82. Pandi registrisse kandmine, kande muutmine ja registrist kustutamine 

(1) Pandi registrisse kandmise avalduses peab sisalduma: 
1) pandi kohta registrisse kande tegemise sooviavaldus;
2) registreeringu number;
3) omaniku ja pandipidaja andmed vastavalt § 6 lõigetes 1–6 sätestatule;
4) avalduse esitaja esindaja andmed, kui need on asjakohased, vastavalt § 8 lõikes 1 või 2 sätestatule; 
5) pandi rahalise väärtuse suurus;
6) pandiga tagatud nõude suurus;
7) muud asjakohased andmed, mida soovitakse registrisse kanda;
8) pandiga tagatud nõude täitmise tähtaeg;
9) avaldusele lisatud dokumentide loetelu;
10) andmed tasutud riigilõivu kohta, kui riigilõiv on tasutud;
11) allkiri vastavalt §-s 11 sätestatule.

(2) Pandilepingu tingimuste kande muutmise avalduses peavad sisalduma lõike 1 punktides 2–4 ja 9–11 nimetatud andmed, pandi kohta registrisse tehtud kande muutmise sooviavaldus ning pandilepingu muudetud tingimused enne ja pärast muutmist.

(3) Pandipidaja isiku muutmise avalduses peavad sisalduma lõike 1 punktides 2–4 ja 9–11 nimetatud andmed, pandi kohta registrisse tehtud kande muutmise sooviavaldus ning avalduse esitaja ja uue pandipidaja andmed vastavalt § 6 lõigetes 1–6 sätestatule.

(4) Pandi järjekoha muutmise avalduses peavad sisalduma lõike 1 punktides 2–4 ja 9–11 nimetatud andmed, pandi kohta registrisse tehtud kande muutmise sooviavaldus ning pandi järjekoht enne ja pärast muutmist.

(5) Pandi kohta registrisse tehtud kande kustutamise avalduses peavad sisalduma lõike 1 punktides 2–4 ja 9–11 nimetatud andmed, pandi kohta registrisse tehtud kande kustutamise sooviavaldus ning avalduse esitaja andmed vastavalt § 6 lõigetes 1–6 sätestatule.

§ 83. Registrisse keelumärke tegemise taotlemine 

Registrisse keelumärke tegemiseks esitab pankrotihaldur, kohtutäitur või muu isik kirjaliku avalduse ja sellekohase hagi tagamise määruse, kohtutäituri esildise või muu seaduses keelumärke tegemiseks sätestatud aluse olemasolu tõendava dokumendi. Avalduses peab sisalduma: 
1) keelumärke tegemise sooviavaldus;
2) taotluse või registreeringu number;
3) avalduse esitaja andmed vastavalt § 6 lõigetes 1–6 sätestatule;
4) avalduse esitaja esindaja andmed, kui need on asjakohased, vastavalt § 8 lõikes 1 või 2 sätestatule; 
5) avaldusele lisatud dokumentide loetelu;
6) allkiri vastavalt §-s 11 sätestatule.

§ 84. Muude teadete ja dokumentide Patendiametile esitamine 

Registrisse muu kande tegemiseks või eelmärke, vastuväite või märkuse registrisse kandmiseks või registritoimikusse muude teadete või dokumentide lisamiseks esitab huvitatud isik avalduse, millele vajaduse korral lisatakse tõendavad või toetavad dokumendid. Avalduses peab sisalduma vähemalt:
1) selgitus teate või dokumendi esitamise eesmärgi kohta;
2) asjakohase taotluse või registreeringu number;
3) avalduse esitaja andmed vastavalt käesoleva määruse § 6 lõigetes 1–6 sätestatule;
4) avalduse esitaja esindaja andmed, kui need on asjakohased, vastavalt käesoleva määruse § 8 lõikes 1 või 2 sätestatule; 
5) avaldusele lisatud dokumentide loetelu;
6) allkiri vastavalt käesoleva määruse §-s 11 sätestatule.

§ 85. Taotluse tagasivõtmine, registreeringust loobumine ja registreeringu kustutamine 

(1) Taotluse tagasivõtmise või registreeringust loobumise avalduses peab sisalduma:
1) taotluse tagasivõtmise või registreeringust loobumise ja registreeringu kustutamise sooviavaldus; 
2) taotluse või registreeringu number;
3) omaniku andmed vastavalt § 6 lõigetes 1–6 sätestatule;
4) esindaja andmed, kui need on asjakohased, vastavalt § 8 lõikes 1 või 2 sätestatule; 
5) avaldusele lisatud dokumentide loetelu, kui see on asjakohane;
6) allkiri vastavalt §-s 11 sätestatule.

(2) Kui taotlejaid on mitu, võib nende nõusolek taotluse tagasivõtmiseks olla väljendatud vahetult allkirjaga taotluse tagasivõtmise avaldusel või muul dokumendil, mis avaldusele lisatakse, või avalduse esitajale antud volitusega taotluse tagasivõtmiseks. Sama kohaldatakse omaniku avaldusele registreeringust loobumise kohta, võttes arvesse patendiseaduse § 38 lõikes 11 ja kasuliku mudeli seaduse § 34 lõikes 31 sätestatut. 

(3) Asjast huvitatud isik, kes ei ole asjassepuutuva leiutise õiguskaitse taotleja ega registreeringujärgne omanik, võib taotleda leiutist puudutava registreeringu registrist kustutamist jõustunud kohtuotsuse või tööstusomandi apellatsioonikomisjoni otsuse alusel, millega leiutisele antud õiguskaitse on tunnistatud tühiseks või lõppenuks, samuti patendiseaduse § 38 lõike 1 punktis 3 sätestatud asjaolude esinemisel või kasuliku mudeli puhul kasuliku mudeli seaduse § 42 lõikes 4 sätestatud registreeringu kehtetuse korral.

(4) Registreeringu kustutamise avalduses peab lõikes 3 sätestatud juhul sisalduma:
1) registreeringu kustutamise sooviavaldus;
2) registreeringu number;
3) viide avalduse aluseks olevale sättele, faktilisele olukorrale või kohtu või apellatsioonikomisjoni otsusele;
4) avalduse esitaja andmed vastavalt § 6 lõigetes 1–6 sätestatule;
5) esindaja andmed, kui need on asjakohased, vastavalt § 8 lõikes 1 või 2 sätestatule; 
6) avaldusele lisatud dokumentide loetelu;
7) allkiri vastavalt §-s 11 sätestatule.

§ 86. Kaitsedokumendi duplikaadi väljastamise avaldus 

(1) Kaitsedokumendi duplikaadi väljastamise  avalduses peab sisalduma:
1) duplikaadi saamise sooviavaldus;
2) patendi või registreeringu number;
3) omaniku andmed vastavalt § 6 lõigetes 1–6 sätestatule;
4) esindaja andmed, kui need on asjakohased, vastavalt § 8 lõikes 1 või 2 sätestatule; 
5) avaldusele lisatud dokumentide loetelu, kui see on asjakohane;
6) andmed tasutud riigilõivu kohta, kui riigilõiv on tasutud;
7) allkiri vastavalt §-s 11 sätestatule.

(2) Mitme omaniku korral võib avalduse esitada iga omanik teiste omanike nõusolekuta. Ühe avaldusega võib taotleda ainult üht duplikaati. Avalduse esitamise korduste arv ja sagedus ei ole piiratud. Duplikaati võib taotleda ka pärast patendi, kasuliku mudeli või täiendava kaitse kehtivuse lõppemist, kui õiguskaitset ei ole tühistatud.

§ 87. Prioriteedidokumendi väljastamise avaldus 

Prioriteedidokumendi saamiseks esitab leiutise õiguskaitse taotluse esitanud isik või taotleja avalduse, tasudes riigilõivu. Mitme taotleja korral võib avalduse esitada iga taotleja teiste taotlejate nõusolekuta. Avalduses peab sisalduma:
1) prioriteedidokumendi saamise sooviavaldus;
2) taotluse number;
3) avalduse esitaja andmed vastavalt § 6 lõigetes 1–6 sätestatule;
4) esindaja andmed, kui need on asjakohased, vastavalt § 8 lõikes 1 või 2 sätestatule; 
5) andmed tasutud riigilõivu kohta, kui riigilõiv on tasutud;
6) allkiri vastavalt §-s 11 sätestatule.

§ 88. Registri andmetega tutvumise avaldus 

(1) Leiutise õiguskaitse alase registri registritoimiku andmetega tutvumiseks, samuti muu liht- või liitpäringu objekti põhiselt registriga tutvumiseks võib esitada avalduse Patendiametile kohapeal, posti teel või elektroonselt. Avalduses peab sisalduma:
1) sooviavaldus;
2) tutvuda soovija andmed vastavalt § 6 lõigetes 1–6 sätestatule;
3) taotluse või registreeringu number või muu päringuobjekt või päringuobjektide kombinatsioon;
4) tutvuda soovija seisund taotluse või registreeringu suhtes, nimelt kui ta on taotleja, omanik, esindaja või autor;
5) andmed tasutud riigilõivu kohta, kui riigilõiv on nõutav ja see on tasutud;
6) avaldusele lisatud dokumentide loetelu, kui see on asjakohane;
7) allkiri vastavalt §-s 11 sätestatule.

(2) Kui registritoimikuga tutvuda soovijal on taotleja, omaniku, nende esindaja või leiutise autori volitus registritoimiku andmetega tutvumiseks, tuleb seda tõendav dokument avaldusele lisada.

§ 89. Teabe väljastamise avaldus

(1) Leiutise õiguskaitse alasest registrist teabe saamiseks võib esitada avalduse Patendiametile kohapeal, posti teel või elektroonselt. Avalduses peab sisalduma:
1) sooviavaldus;
2) teabe soovija andmed vastavalt § 6 lõigetes 1–6 sätestatule;
3) taotluse või registreeringu number või muu päringuobjekt või päringuobjektide kombinatsioon, mille kohta teabe väljastamist soovitakse;
4) valik, kas teavet soovitakse kirjalikult taasesitatavas vormis või allkirjaga kinnitatuna;
5) teabe soovija seisund taotluse või registreeringu suhtes, nimelt kui ta on taotleja, omanik, esindaja või autor;
6) andmed tasutud riigilõivu kohta, kui riigilõiv on nõutav ja see on tasutud;
7) avaldusele lisatud dokumentide loetelu, kui see on asjakohane;
8) allkiri vastavalt §-s 11 sätestatule. 

(2) Kui taotluse või registreeringu kohta teabe soovijal on taotleja, omaniku, nende esindaja või leiutise autori volitus teabe saamiseks, tuleb seda tõendav dokument avaldusele lisada. 

§ 90. Ärakirja või väljatrüki väljastamise avaldus

(1) Leiutise õiguskaitse alasest registrist kirje ärakirja või registritoimiku väljatrüki saamiseks võib esitada avalduse Patendiametile kohapeal, posti teel või elektroonselt. Avalduses peab sisalduma:
1) sooviavaldus;
2) ärakirja või väljatrüki soovija andmed vastavalt § 6 lõigetes 1–6 sätestatule;
3) taotluse või registreeringu number või muu päringuobjekt või päringuobjektide kombinatsioon, mille kohta ärakirja või väljatrükki soovitakse;
4) valik, kas teavet soovitakse kirjalikult taasesitatavas vormis või allkirjaga kinnitatuna;
5) teabe soovija seisund taotluse või registreeringu, nimelt kui ta on taotleja, omanik, esindaja või autor;
6) andmed tasutud riigilõivu kohta, kui riigilõiv on nõutav ja see on tasutud;
7) avaldusele lisatud dokumentide loetelu, kui see on asjakohane;
8) allkiri vastavalt §-s 11 sätestatule.

(2) Kui ärakirja või väljatrüki soovijal on taotleja, omaniku, nende esindaja või leiutise autori volitus ärakirja või väljatrüki saamiseks, tuleb seda tõendav dokument avaldusele lisada. 

3. peatükk Registritoimingud

1. jagu Patenditaotluse avaldamine

§ 91. Üldsätted

(1) Patenditaotluse avaldamise all mõistetakse nii Patendiametis patendiseaduse § 21 kohaselt menetlusse võetud riigisisese patenditaotluse kui ka patendiseaduse § 33 lõigete 1 ja 2 kohaselt esitatud ja menetlusse võetud rahvusvahelise taotluse patendiseaduse § 24 kohast avaldamist.

(2) Avaldatud patenditaotlus loetakse patendiseaduse § 24 lõigetes 6 ja 7 sätestatu tähenduses avaldatuks selle patenditaotluse avaldamise teadet sisaldava Eesti Patendilehe numbri ilmumise päeval. Nimetatud päevast alates arvatakse patenditaotluses sisalduv leiutis teabe hulka, mis patendiseaduse § 8 lõikes 2 sätestatu tähenduses määrab tehnika taseme. Samuti on nimetatud päev patenditaotluse avaldamise päevaks patendiseaduse § 18 lõikes 2 sätestatu tähenduses.

(3) Patenditaotluse avaldamist käesoleva jao kohaselt ei loeta teabe avalikustamiseks patendiseaduse § 8 lõike 3 tähenduses.

§ 92. Avaldatava patenditaotluse struktuur 

Avaldatav patenditaotlus koosneb tiitellehest, leiutiskirjeldusest, patendinõudlusest ja joonisest, kui see on asjakohane. Rahvusvahelise taotluse korral mõistetakse leiutiskirjelduse ja patendinõudluse all rahvusvahelise taotluse nimetatud dokumentide eestikeelseid tõlkeid.

§ 93. Tiitellehe andmed, rekvisiidid ja vormistamine 

(1) Tiitellehele kantakse järgmised andmed ja rekvisiidid koos INID-koodiga vastavalt WIPO standardile ST. 9 (edaspidi INID-kood), kui selline kood on kehtestatud:
1) riigi vapp – Eesti Vabariigi väike riigivapp;
2) patenditaotluse avaldanud asutuse nimetus – Patendiamet (19);
3) dokumendi nimetus – patenditaotlus (12);
4) dokumendi number – patenditaotluse number (11);
5) leiutise nimetus (54);
6) rahvusvahelise patendiklassifikatsiooni indeks (51);
7) leiutise autori ees- ja perekonnanimi ning aadress ja riigi kood (72);
8) patenditaotleja ees- ja perekonnanimi, tema elukoha või ettevõtte asukoha aadress ja riigi kood, juriidilise isiku korral nimi, asukoha aadress ja riigi kood (71);
9) patendivoliniku korral tema ees- ja perekonnanimi ning aadress (74);
10) ühise esindaja korral tema ees- ja perekonnanimi, juriidilisest isikust ühise esindaja korral nimi (74);
11) patenditaotluse number (21);
12) patenditaotluse esitamise kuupäev (22);
13) prioriteediandmed (30);
14) varasema patenditaotluse andmed, millest patenditaotlus on eraldatud, nimelt esitamise kuupäev ja number (62);
15) varasema jätkatud patenditaotluse andmed, nimelt esitamise kuupäev ja number (66);
16) leiutise olemust muutvate varasema patenditaotluse paranduste ja täienduste esitamise kuupäev ning varasema patenditaotluse number; 
17) rahvusvahelise taotluse andmed, nimelt esitamise kuupäev ja number  (86);
18) rahvusvahelise taotluse riigisisesesse menetlusse esitamise kuupäev (85)
19) bioloogilise aine, sealhulgas mikroorganismi tüve deponeerimise andmed (83); 
20) patenditaotluse avaldamise kuupäev (43); 
21) lühikokkuvõte eesti ja inglise keeles (57); 
22) joonis.

(2) Andmed ja rekvisiidid koos INID-koodiga paigutatakse tiitellehele järgmiselt:
1) tiitellehe päise vasakpoolsesse ossa paigutatakse Eesti väike riigivapp, sellest paremale patenditaotluse avaldanud asutuse nimetus;
2) tiitellehe päise parempoolsesse ossa trükitakse INID-koodi järel dokumendi number (patenditaotluse numbri arvosa), milles numbriosa ees on Eesti Vabariigi kahetäheline kood EE ja numbriosa järel kood A;
3) samasugune dokumendi number koos sellele eelneva Eesti Vabariigi kahetähelise koodiga EE ja sellele järgneva avaldatud patenditaotlust tähistava dokumendiliigi koodiga A, kuid ilma INID-koodita dubleeritakse lehe vasaku veerise ülaossa vertikaalselt ja lehe alumise veerise keskele. Lehe ülaveerisel paremal on dokumendi number dubleeritud vöötkoodina vastavalt WIPO standardile ST. 10/B;
4) päise alla vasakule trükitakse dokumendi nimetus;
5) päise parempoolsesse ossa paigutatakse rahvusvahelise patendiklassifikatsiooni indeksi tähis Int.Cl.:, millele on lisatud ülaindeksina rahvusvahelise patendiklassifikatsiooni redaktsiooni tähistav number, millele järgneb rahvusvahelise patendiklassifikatsiooni indeks;
6) lehe keskossa vasakule paigutatakse vähemalt patenditaotluse number, patenditaotluse esitamise kuupäev ja patenditaotluse avaldamise kuupäev;
7) lehe keskossa paremale paigutatakse vähemalt patenditaotleja ja leiutise autori andmed ning esindaja olemasolu korral ka esindaja andmed;
8) lehe keskossa paigutatakse rahvusvahelise taotluse või Euroopa patenditaotluse andmed, kui patenditaotlus on esitatud rahvusvahelise taotluse või Euroopa patenditaotlusena või on muudetud riigisiseseks patenditaotluseks rahvusvahelise taotluse või Euroopa patenditaotluse alusel;
9) lehe alaossa trükitakse leiutise nimetus;
10) leiutise nimetuse alla paigutatakse sobival viisil lühikokkuvõte eesti ja inglise keeles ning joonise üks või mitu kujutist, kui need on lühikokkuvõttest arusaamiseks vajalikud.

(3) Patenditaotluse number koosneb suurtähest P ja sellele järgnevast üheksakohalisest arvust, mille esimesed neli kohta tähistavad aastaarvu, millal patenditaotlus esitati, ning järgnevad kohad järjekorranumbrit jooksval aastal esitatud patenditaotluste hulgas.

§ 94. Muude dokumentide vormistamine 

(1) Leiutiskirjelduse vormi ja sisu kohta kehtivad 1. peatüki 1. jao 5. jaotises ja 2. jao 3. jaotises sätestatud  nõuded. Patendinõudluse vormi ja sisu kohta kehtivad 1. peatüki 1. jao 5. jaotises ja 2. jao 4. jaotises sätestatud  nõuded. Jooniste vormi ja sisu kohta kehtivad §-des 23 ja 55 sätestatud nõuded.

(2) Leiutiskirjelduse, patendinõudluse ja jooniste kõigi lehtede ülaveerise parempoolsesse ossa kantakse sama dokumendi number koos sellele eelneva Eesti Vabariigi kahetähelise koodiga EE ja sellele järgneva dokumendiliigi koodiga A.

§ 95. Patenditaotluse avaldamise kuupäev 

(1) Patendiseaduse § 24 lõikes 2 sätestatu alusel avaldatakse menetluses olev patenditaotlus pärast 18 kuu möödumist patenditaotluse esitamise kuupäevast, prioriteedinõude korral aga prioriteedikuupäevast.

(2) Patenditaotluse avaldamine toimub pärast lõikes 1 nimetatud 18 kuu möödumist esimese Eesti Patendilehe numbri ilmumise päeval. Rahvusvahelise taotluse korral toimub patenditaotluse avaldamine rahvusvahelise taotluse riigisisesesse menetlusse võtmise kuupäevale järgneva esimese Eesti Patendilehe numbri ilmumise päeval.

(3) Patenditaotlus avaldatakse lõikes 2 sätestatu kohaselt määratud päevast hiljem järgmistel juhtudel:
1) Eesti Patendilehe ilmumiseni on jäänud vähem kui 15 tööpäeva;
2) puudub mõni seda patenditaotlust iseloomustavatest § 93 lõikes 1 loetletud bibliograafilistest andmetest;
3) leiutiskirjeldus, patendinõudlus või joonis ei vasta § 94 lõikes 1 viidatud nõuetele.

(4) Lõikes 3 ettenähtud patenditaotluse hilisema avaldamise korral toimub patenditaotluse avaldamine:
1) ülejärgmise Eesti Patendilehe numbri ilmumise päeval, kui järgmise numbri ilmumiseni on jäänud vähem kui 15 tööpäeva; 
2) lõike 3 punktides 2 ja 3 nimetatud puuduste korral järgmise Eesti Patendilehe numbri ilmumise päeval pärast puuduste kõrvaldamise kontrollimise lõpetamist Patendiameti poolt, või kui Eesti Patendilehe järgmise numbri ilmumiseni on jäänud vähem kui 15 tööpäeva, siis ülejärgmise numbri ilmumise päeval. 

§ 96. Patenditaotluse avaldamine taotleja nõudel 

(1) Kui patenditaotleja nõuab patenditaotluse avaldamist enne patendiseaduse § 24 lõikes 2 nimetatud 18 kuu möödumist, toimub patenditaotluse avaldamine patenditaotleja nõude Patendiametisse saabumise kuupäevale järgneva esimese Eesti Patendilehe numbri ilmumise päeval, kui § 95 lõikes 3 loetletud tingimused on täidetud. 

(2) Kui patenditaotleja on oma nõudes nimetanud patenditaotluse soovitava avaldamise kuupäeva, toimub patenditaotluse avaldamine patenditaotleja nimetatud kuupäeval juhul, kui see ühtib Eesti Patendilehe numbri ilmumise päevaga, või patenditaotleja nimetatud kuupäevale järgneva esimese Eesti Patendilehe numbri ilmumise päev juhul, kui soovitud kuupäev ei ühti Eesti Patendilehe numbri ilmumise päevaga. Seejuures peavad § 95 lõikes 3 loetletud tingimused olema täidetud.

§ 97. Avaldatava patenditaotluse koostamine 

(1) Patenditaotlusi menetlev Patendiameti struktuuriüksus määrab § 93 lõikes 1 loetletud bibliograafilistest andmetest seda patenditaotlust iseloomustavad bibliograafilised andmed ja koostab patenditaotleja esitatud dokumentidest avaldatava patenditaotluse leiutiskirjelduse, patendinõudluse ja leiutise olemuse lühikokkuvõtte eesti ja inglise keeles ning jooniste komplekti, kui viimased on esitatud dokumentide hulgas olemas. Jooniste olemasolu korral määratakse patenditaotleja soovi arvestades tiitellehel avaldatav kujutis.

(2) Lõikes 1 nimetatud toimingute tegemisel lähtutakse patenditaotluse dokumentidest, mis olid jõus seisuga 15 tööpäeva enne patenditaotluse avaldamise päeva.

(3 Kui lõikes 2 nimetatud ajahetkel jõus olnud leiutiskirjelduse või patendinõudluse redaktsioon või jooniste või muu illustreeriva materjali variant ei vasta § 95 lõike 3 punktis 3 sätestatud tingimustele, koostatakse avaldatav leiutiskirjeldus või patendinõudlus nende nõuetele vastava varasema redaktsiooni, avaldatavad joonised või muu illustreeriv materjal aga nõuetele vastava varasema variandi alusel.

(4) Juhul kui rahvusvahelise taotluse riigisisesesse menetlusse esitamise päeval esitatakse mitu leiutiskirjelduse või patendinõudluse redaktsiooni, koostatakse avaldatava patenditaotluse materjalide komplekt rahvusvahelise taotluse dokumentide kõige hilisema redaktsiooni põhjal. Kui patenditaotleja ei ole selgitanud, milline redaktsioon on kõige hilisem, määrab Patendiamet avaldatava leiutiskirjelduse ja patendinõudluse redaktsiooni ning jooniste variandi oma äranägemisel, võttes arvesse esitatud dokumentide vastavust § 95 lõike 3 punktis 3 nimetatud nõuetele.

(5) Vähemalt 10 tööpäeva enne Eesti Patendilehe järjekordse numbri ilmumist edastab patenditaotlusi menetlev struktuuriüksus Patendiameti ametlikke väljaandeid toimetavale struktuuriüksusele selles numbris avaldatavate patenditaotluste loetelu ning iga avaldatava patenditaotluse tiitellehele kantavad bibliograafilised andmed, lühikokkuvõtte eesti ja inglise keeles, leiutiskirjelduse, patendinõudluse ja olemasolevad joonised.

§ 98. Avaldatava patenditaotluse vormistamine 

(1) Ametlikke väljaandeid toimetav struktuuriüksus korraldab tiitellehe ja avaldatava patenditaotluse vormistamise. Bibliograafilised andmed ja rekvisiidid paigutatakse tiitellehele § 97 lõikes 2 sätestatud nõuete kohaselt.  

(2) Kui tiitellehele on ette nähtud kanda joonis, võib selle mastaapi vajadusel vähendada ja kujutist 90° võrra pöörata. Kujutise juurde kuuluva tähise FIG koos numbriga võib ära jätta.

(3) Leiutiskirjelduse, patendinõudluse ja jooniste kõikidelt lehtedelt kustutatakse kuupäevatempli jäljend ning igale lehele kantakse käesoleva määruse § 94 lõike 2 nõuete kohaselt dokumendi number.

(4) Avaldatud patenditaotluse originaali hoitakse patendiregistri menetlustoimikus.

§ 99. Patenditaotluse avaldamine ja levitamine 

(1) Teade patenditaotluse avaldamise kohta avaldatakse Eesti Patendilehes.

(2) Ametlikke väljaandeid toimetav struktuuriüksus avalikustab avaldatava patenditaotluse Patendiameti veebilehe kaudu selle patenditaotluse avaldamise teadet sisaldava Eesti Patendilehe ilmumise päeval.

(3) Ametlikke väljaandeid toimetav struktuuriüksus korraldab avaldatud patenditaotluse levitamist ja vahetamist välisriikide patendiametitega.

2. jagu Patendikirjelduse avaldamine

§ 100. Patendikirjelduse struktuur ja koostamine 

(1) Patendikirjeldus koosneb tiitellehest, leiutiskirjeldusest, patendinõudlusest ja joonistest, millele viidatakse leiutiskirjelduses või patendinõudluses. Patendikirjeldus komplekteeritakse selles järjestuses. 

(2) Tiitelleht koostatakse pärast registreeringu andmete patendiregistrisse kandmist, võttes aluseks patendiregistri andmebaasi andmed ja patenditaotleja esitatud või Patendiameti poolt korrigeeritud lühikokkuvõtte. Tiitellehel joonise avaldamise vajadus ja avaldatav joonis määratakse kindlaks patendi väljaandmise otsuse tegemisel ning kooskõlastatakse patenditaotlejaga. 

(3) Leiutiskirjeldus, patendinõudlus ja joonised koostatakse patenditaotleja poolt Patendiametile edastatud ning patendi väljaandmise otsuses Patendiameti poolt märgitud lehtedest. 

(4) Patendi väljaandmise otsuses märgitakse leiutiskirjelduse lehtede lehekülje numbrid ja kehtiva redaktsiooni Patendiametisse saabumise kuupäev ning patendinõudluse punktide numbrid ja kehtiva redaktsiooni Patendiametisse saabumise kuupäev. Jooniste korral märgitakse kujutise number ja kehtiva variandi Patendiametisse saabumise kuupäev. 

(5) Leiutiskirjelduse, patendinõudluse ja jooniste kõigi lehtede ülaveerise parempoolsesse ossa paigutatakse patendikirjelduses WIPO standardi ST. 10/B kohaselt § 101 lõike 2 punktis 1 kehtestatud formaadile vastav dokumendi number. 

(6) Patendikirjelduse koostamisel kohaldub § 94 lõikes 1 ja § 98 lõikes 2 sätestatu. 

§ 101. Tiitellehe andmed, rekvisiidid ja vormistamine 

(1) Tiitellehe koostamisel juhindutakse WIPO standardiga ST. 10/B kehtestatud bibliograafiliste andmete esitamise üldnõuetest. Tiitellehele kantakse järgmised andmed ja rekvisiidid, mis on varustatud INID-koodiga, kui selline kood on kehtestatud:
1) § 93 lõike 1 punktides 2, 7–9 ning 11–22 nimetatud andmed; 
2) patendikirjelduse välja andnud asutuse nimetus – Patendiamet (19);
3) dokumendi nimetus – patendikirjeldus (12);
4) dokumendi number (11);
5) patendiomaniku ees- ja perekonnanimi, tema elukoha või ettevõtte asukoha aadress ja riigi kood, juriidilise isiku korral nimi, asukoha aadress ja riigi kood (73);
6) patendiseaduse § 8 lõikes 3 nimetatud teabe avalikustamise kuupäev (23);
7) Euroopa patenditaotluse andmed, nimelt esitamise kuupäev ja number (96);
8) patendikirjelduse avaldamise kuupäev (45);
9) patendi kehtivuse alguse kuupäev (24);

(2) Andmed ja rekvisiidid koos INID-koodiga paigutatakse tiitellehele § 93 lõike 2 punkides 1, 4, 5, 8, 9 ja 10 sätestatu kohaselt, lisaks:
1) tiitellehe päise parempoolsesse ossa trükitakse INID-koodi järel dokumendi number, milles numbriosa ees on Eesti Vabariigi kahetäheline kood EE ja numbriosa järel kood B1 (B2, B3 jne), kus B-tähe juurde kuuluv number näitab, mitmenda patendikirjelduse publikatsiooniga on tegemist;
2) samasugune dokumendi number ilma INID-koodita dubleeritakse lehe vasaku veerise ülaossa vertikaalselt ja lehe alumise veerise keskele. Lehe ülaveerisel paremal on dokumendi number dubleeritud vöötkoodina vastavalt WIPO standardile ST. 10/B;
3) lehe keskossa vasakule paigutatakse vähemalt patenditaotluse number, patenditaotluse esitamise kuupäev, patendi kehtivuse alguse kuupäev, patenditaotluse avaldamise kuupäev ja patendikirjelduse avaldamise kuupäev;
4) lehe keskossa paremale paigutatakse vähemalt patendiomaniku ja leiutise autori andmed ning esindaja olemasolu korral ka esindaja andmed.

§ 102. Patendikirjelduse avaldamine, levitamine ja säilitamine 

(1) Patendikirjeldus avaldatakse patendi väljaandmise teate Eesti Patendilehes avaldamise päeval. Patendikirjelduste digitaalset levitamist korraldab Patendiamet. 

(2) Patendiamet võib valmistada patendikirjeldusest seoses patendiregistrist teabe väljastamisega piiranguteta vajaliku arvu ärakirju ja levitada ärakirja avalikes digitaalsetes andmebaasides. 

(3) Patendikirjelduse originaali säilitatakse alaliselt registritoimikus. 

3. jagu Kasuliku mudeli kirjelduse avaldamine

§ 103. Kasuliku mudeli kirjelduse struktuur ja koostamine 

(1) Kasuliku mudeli kirjeldus koosneb tiitellehest, leiutiskirjeldusest, kasuliku mudeli nõudlusest ja joonistest millele viidatakse leiutiskirjelduses või nõudluses. Patendikirjeldus komplekteeritakse selles järjestuses. 

(2) Tiitelleht koostatakse pärast registreeringu andmete kasuliku mudeli registrisse kandmist, võttes aluseks registri andmebaasi andmed ja taotleja esitatud või Patendiameti poolt korrigeeritud lühikokkuvõtte. Tiitellehel joonise avaldamise vajadus ja avaldatav joonis määratakse kindlaks kasuliku mudeli registreerimise otsuse tegemisel ning kooskõlastatakse taotlejaga. 

(3) Leiutiskirjeldus, nõudlus ja joonised koostatakse taotleja poolt Patendiametile edastatud ning kasuliku mudeli registreerimise otsuses Patendiameti poolt märgitud lehtedest. 

(4) Kasuliku mudeli registreerimise otsuses märgitakse leiutiskirjelduse lehtede lehekülje numbrid ja kehtiva redaktsiooni Patendiametisse saabumise kuupäev ning nõudluse punktide numbrid ja kehtiva redaktsiooni Patendiametisse saabumise kuupäev. Jooniste korral märgitakse kujutise number ja kehtiva variandi Patendiametisse saabumise kuupäev. 

(5) Leiutiskirjelduse, nõudluse ja jooniste kõigi lehtede ülaveerise parempoolsesse ossa paigutatakse WIPO standardi ST. 10/B kohaselt § 104 lõikes 3 kehtestatud formaadile vastav dokumendi number. 

(6) Kasuliku mudeli kirjelduse koostamisel kohaldub § 94 lõikes 1 ja § 98 lõikes 2 avaldatava patenditaotluse kohta sätestatu. 

§ 104. Tiitellehe andmed ja rekvisiidid 

(1) Tiitellehe koostamisel juhindutakse WIPO standardiga ST. 10/B kehtestatud bibliograafiliste andmete esitamise üldnõuetest. Tiitellehele kantakse järgmised andmed ja rekvisiidid, mis on varustatud INID-koodiga, kui selline kood on kehtestatud:
1) riigi vapp – Eesti väike riigivapp;
2) kasuliku mudeli kirjelduse välja andnud asutuse nimetus – Patendiamet (19);
3) dokumendi nimetus – kasuliku mudeli kirjeldus (12);
4) dokumendi number (11);
5) leiutise nimetus (54);
6) rahvusvahelise patendiklassifikatsiooni indeks (51);
7) kasuliku mudeli autori ees- ja perekonnanimi ning aadress ja riigi kood (72);
8) kasuliku mudeli omaniku ees- ja perekonnanimi, tema elukoha või ettevõtte asukoha aadress ja riigi kood, juriidilise isiku korral nimi, asukoha aadress ja riigi kood (73);
9) patendivoliniku korral tema ees- ja perekonnanimi ning aadress (74);
10) ühise esindaja korral tema ees- ja perekonnanimi, juriidilisest isikust ühise esindaja korral nimi (74);
11) kasuliku mudeli registreerimise taotluse number (21);
12) registreerimistaotluse esitamise kuupäev (22);
13) kasuliku mudeli seaduse § 7 lõikes 2 nimetatud teabe avalikustamise kuupäev (23);
14) prioriteediandmed (30);
15) varasema, jätkatud taotluse andmed, nimelt esitamise kuupäev ja number) (66);
16) rahvusvahelise taotluse andmed, nimelt esitamise kuupäev ja number) (86);
17) rahvusvahelise taotluse riigisisesesse menetlusse esitamise kuupäev (85);
18) Euroopa patenditaotluse andmed, nimelt esitamise kuupäev ja number) (96);
19) kasuliku mudeli kirjelduse avaldamise kuupäev (45);
20) õiguskaitse kehtivuse alguse kuupäev (24);
21) lühikokkuvõte eesti ja inglise keeles (57);
22) joonis.

(2) Andmed ja rekvisiidid koos INID-koodiga paigutatakse tiitellehele § 101 lõikes 2 sätestatu eeskuju järgides.

(3) Kasuliku mudeli kirjelduse dokumendi number, mis paigutatakse tiitellehe päise parempoolsesse ossa,  sisaldab numbriosa ees Eesti Vabariigi kahetähelist koodi EE ja numbriosa järel dokumendi koodi U1 (U2, U3 jne), kus U-tähe juurde kuuluv number näitab, mitmenda kasuliku mudeli kirjelduse publikatsiooniga on tegemist.

§ 105. Kasuliku mudeli kirjelduse avaldamine, levitamine ja säilitamine 

(1) Kasuliku mudeli kirjeldus avaldatakse kasuliku mudeli registreerimise teate Eesti Kasuliku Mudeli Lehes avaldamise päeval. Patendikirjelduste digitaalset levitamist korraldab Patendiamet. 

(2) Patendiamet võib valmistada kasuliku mudeli kirjeldusest seoses kasuliku mudeli registrist teabe väljastamisega piiranguteta vajaliku arvu ärakirju ja levitada ärakirja avalikes digitaalsetes andmebaasides. 

(3) Kasuliku mudeli kirjelduse originaali säilitatakse alaliselt registritoimikus. 

4. jagu Rahvusvahelise taotluse riigisisene menetlus

§ 106. Rahvusvahelise taotluse vastuvõtmine 

(1) Rahvusvahelise taotluse saabumisel kontrollib Patendiamet avalduses märgitud andmete ja esitatud dokumentide alusel järgmiste taotluse elementide olemasolu:
1) rahvusvahelise taotluse number;
2) taotleja andmed;
3) leiutise õiguskaitse liik;
4) käesoleva määruse § 62 lõike 1 punktides 2 ja 3 nimetatud tõlked või nende esitamise lisaaja taotlus.

(2) Kui taotleja taotleb patendiseaduse § 33 lõike 3 alusel tõlgete esitamiseks lisaaega, otsustab Patendiamet käesoleva määruse §-s 67 sätestatut arvestades lisaaja andmise.

§ 107. Rahvusvahelise taotluse saabumise kuupäeva määramine 

(1) Paragrahvi 106 lõikes 1 loetletud kõigi elementide olemasolu korral, § 106 lõike 2 kohaldumisel aga tõlgete esitamiseks lisaaja andmisel, antakse rahvusvahelisele taotlusele saabumise number ja kantakse kõigi dokumentide kõigile lehtedele saabumise kuupäev. Dokumentide saabumise kuupäevaks on dokumentide Patendiametisse saabumise tegelik kuupäev, kaasa arvatud dokumentide taotluste postkasti panemise tegelik kuupäev.

(2) Rahvusvahelise taotluse saabumise number koosneb neljakohalisest numbriosast, mis tähistab taotluse Patendiametisse saabumise järjekorranumbrit jooksval aastal, ning kaldkriipsuga eraldatud kahekohalisest numbriosast, mis tähistab aastaarvu kahte viimast numbrit, ja suurkirjas tähisest PC.

(3) Rahvusvahelise taotluse saabumise kuupäevaks on lõike 1 kohaselt dokumentidele kantud kuupäev. Kui dokumendid on saabunud eri aegadel, on rahvusvahelise taotluse saabumise kuupäevaks viimasena saabunud dokumendi saabumise kuupäev.

(4) Taotleja või tema esindaja nõudel väljastatakse tõend rahvusvahelise taotluse saabumise kohta Patendiametisse, milles sisaldub rahvusvahelise taotluse saabumise number ja saabumise kuupäev.

(5) Rahvusvahelisele taotlusele ei anta saabumise numbrit ega määrata saabumise kuupäeva järgmistel juhtudel:
1) puudub mõni § 106 lõikes 1 loetletud element;
2) Patendiamet keeldub vastavalt § 67 lõikele 2 tõlgete esitamiseks lisaaega andmast;
3) riigilõivu rahvusvahelise taotluse menetlusse võtmise eest on tasutud ettenähtust vähem.

§ 108. Rahvusvahelise taotluse siseriiklikku menetlusse võtmine 

(1) Rahvusvaheline taotlus, millele § 107 kohaselt on antud saabumise number ja määratud saabumise kuupäev, loetakse saabumise kuupäeval riigisisesesse menetlusse esitatuks ja riigisisesesse menetlusse võetuks. Taotlejale teatatakse kirjalikult riigisisesesse menetlusse võetud rahvusvahelise taotluse number ning riigisisesesse menetlusse esitamise kuupäev.

(2) Patendiamet keeldub riigisisesesse menetlusse võtmast rahvusvahelist taotlust, millele § 107 lõike 5 kohaselt ei anta saabumise numbrit ega määrata saabumise kuupäeva. Rahvusvahelise taotluse riigisisesesse menetlusse võtmisest keeldumise korral teatatakse sellest taotlejale kirjalikult ja makstakse tasutud riigilõiv tagasi. Esitatud dokumendid tagastatakse või hävitatakse taotleja nõusolekul.

§ 109. Rahvusvahelise taotluse kontrollimine 

(1) Patendiamet kontrollib vahetult pärast rahvusvahelise taotluse menetlusse võtmist § 62 lõigete 1–3 kohaselt ettenähtud dokumentide olemasolu ja nende vastavust sisu ja vormi nõuetele.

(2) Taotleja esitatud dokumentide, Rahvusvaheliselt Büroolt saadud dokumentide ja WIPO, Eesti ning teiste riikide ametlike andmekogude alusel kontrollitakse:
1) Eesti Vabariigi märkimist;
2) rahvusvahelise taotluse riigisisesesse menetlusse esitamise tähtajast kinnipidamist;
3) Eesti Vabariigi väljavalimist;
4) taotleja isiku vastavust rahvusvahelises menetluses taotlejaks olnud isikule;
5) muid §-s 63 nimetatud andmeid;
6) volikirja kehtivust;
7) leiutise õiguskaitse taotlemise õiguse deklaratsiooni esitamise vajadust ja deklaratsiooni kehtivust;
8) esitatud dokumentide vastavust vorminõuetele.

(3) Eesti Vabariigi märkimine loetakse kehtivaks, kui taotleja esitatud dokumentide, Rahvusvaheliselt Büroolt saadud dokumentide ja WIPO, Eesti ning teiste riikide ametlike andmekogude alusel ei ole tõendatud vastupidist.

(4) Rahvusvahelise taotluse riigisisesesse menetlusse esitamise tähtajast kinnipidamise kontrollimiseks liidetakse rahvusvahelise taotluse rahvusvahelise publikatsiooni esilehel INID-koodi 30 all avaldatud kõige varasemale prioriteedikuupäevale 31 kuud ning võrreldakse seda rahvusvahelise taotluse riigisisesesse menetlusse esitamise kuupäevaga. Rahvusvahelise taotluse riigisisesesse menetlusse esitamisel on esitamise tähtajast kinni peetud, kui ajavahemik kõige varasema prioriteedikuupäeva ja rahvusvahelise taotluse riigisisesesse menetlusse esitamise kuupäeva vahel ei ületa 31 kuud.

(5) Eesti Vabariigi väljavalimine patendikoostöölepingu 2. peatüki kohaselt tehakse kindlaks Rahvusvahelise Büroo sellekohase teate või rahvusvahelise eelekspertiisi aruande põhjal. Kui teadet ega rahvusvahelise eelekspertiisi aruannet ei ole saabunud, kontrollitakse Eesti Vabariigi väljavalimist taotluse menetluse järgmistel etappidel.

(6) Taotleja ja rahvusvahelises menetluses taotlejaks olnud isiku vastavuse kontrollimiseks tehakse kindlaks, kas rahvusvahelise taotluse rahvusvahelise publikatsiooni esilehel nimetatud taotleja ja rahvusvahelise taotluse riigisisesesse menetlusse esitanud taotleja on sama isik. Mitme taotleja korral kehtib see nõue kõigi taotlejate suhtes. Erinevuste ilmnemisel kontrollitakse, kas dokumentide hulgas on olemas Rahvusvahelise Büroo teade muudatuste kohta või taotleja andmete muutmise avaldus vastavalt § 62 lõike 2 punktile 4. Kui rahvusvaheline taotlus on esitatud riigisisesesse menetlusse enne selle patendikoostöölepingu artikli 21 kohast rahvusvahelist avaldamist, kontrollitakse isiku vastavust § 62 lõike 3 kohaselt esitatud rahvusvahelises taotluses sisalduva avalduse (Form PCT/RO/101) koopia alusel.

(7) Kui rahvusvahelise taotluse on riigisisesesse menetlusse esitanud taotleja ise, kontrollitakse tema allkirja olemasolu avaldusel. Mitme taotleja korral peavad avaldusele olema alla kirjutanud kõik taotlejad või üks neist, juhul kui sama taotleja on rahvusvahelise publikatsiooni esilehel INID-koodi 74 all ühise esindajana rahvusvahelises menetluses ära märgitud. Muude isikute allkirju saatekirjal või avaldusel ei tunnustata.

(8) Kui mõnda taotlejat esindab patendivolinik, kontrollitakse volituse olemasolu. Mitme taotleja korral peab patendivolinikul olema kõigi taotlejate volitus. Kui § 66 lõikes 1 nimetatud juhul esitab rahvusvahelise taotluse siseriiklikku menetlusse isik, kellele taotlus on üle läinud või üle antud, peab volikirjale olema alla kirjutanud uus taotleja.

(9) Leiutise õiguskaitse taotlemise õiguse kontrollimisel tehakse kindlaks, kas leiutisele õiguskaitse taotlemise õigus on antud kõigile taotlejatele, kes ei ole autorid, ja kas õiguse ülemineku alus on avalduses või deklaratsioonis märgitud. Kui deklaratsiooni ei ole esitatud, eeldatakse, et leiutisele õiguskaitse taotlemise õigust on deklareeritud rahvusvahelises taotluses sisalduva avalduse (Form PCT/RO/101) vastaval andmeväljal, kui ei ole tõendatud vastupidist. Põhjendatud kahtluse korral võib nõuda deklaratsiooni või leiutisele õiguskaitse taotlemise õigust tõendava muu dokumendi esitamist.

(10) Esitatud dokumentide vorminõuetele vastavuse kontrollimisel kohaldatakse käesoleva määruse 2. peatüki 1. jao nõudeid.

§ 110. Rahvusvahelise taotluse puudused 

(1) Kui § 109 kohasel kontrollimisel ilmneb, et rahvusvahelises taotluses mõni dokument puudub või ei vasta sisu- või vorminõuetele ning see takistab menetluse jätkamist, teatatakse sellest taotlejale kirjalikult ja määratakse tähtaeg puuduste kõrvaldamiseks või selgituste andmiseks. Tähtaja määramisel ja pikendamisel kohaldatakse patendiseaduse § 19 lõikes 6 ja §-s 251 sätestatut.

(2) Kui taotleja jätab patendiseaduse §-s 251 alusel määratud tähtaja jooksul rahvusvahelises taotluses ilmnenud puudused kõrvaldamata või selgitused andmata, peatatakse menetlus. Menetluse peatamisest teatatakse taotlejale kirjalikult. Rahvusvahelise taotluse menetluse jätkamiseks kohaldatakse patendiseaduse § 27 lõikes 3 sätestatut.

§ 111. Rahvusvahelise taotluse tagasivõetuks lugemine 

(1) Rahvusvahelise taotluse tagasivõetuks lugemisel kohaldatakse patendiseaduse § 26 lõike 3 punktis 1 patenditaotluse eelmenetluses tagasivõetuks lugemise kohta sätestatu analoogiat. Rahvusvaheline taotlus loetakse tagasivõetuks, kui:
1) rahvusvahelise taotluse menetlus on § 110 lõike 2 kohaselt peatatud ja seda ei saa jätkata;
2) taotleja ei ole § 67 kohaselt tõlgete esitamiseks saadud lisaajal ettenähtud tõlkeid tähtaegselt esitanud;
3) § 67 kohaselt tõlgete esitamise lisaaja saamisel on taotleja jätnud riigilõivu ettenähtud tähtpäevaks tasumata.

(2) Rahvusvahelise taotluse tagasivõetuks lugemisest teatatakse taotlejale kirjalikult.

§ 112. Rahvusvahelise taotluse tagasilükkamine 

Rahvusvahelise taotluse tagasilükkamisel kohaldatakse patendiseaduse § 22 lõikes 9 patenditaotluse eelmenetluses tagasilükkamise kohta sätestatut, arvestades patendiseaduse §-s 291 sätestatud taotleja õigust esitada vastuväidet. Vastuväidet ei saa esitada, kui: 
1) § 109 lõike 4 kohasel kontrollimisel selgub, et rahvusvahelise taotluse siseriiklikku menetlusse esitamisel ei ole esitamise tähtajast kinni peetud;
2) § 67 kohaselt tõlgete esitamise lisaaja saamisel ei ole taotleja tasunud riigilõivu ettenähtud tähtpäevaks ettenähtud määras.

§ 113. Avaldamisele kuuluvad rahvusvahelised taotlused ja avaldamist takistavad asjaolud

(1) Avaldamisele kuuluvad rahvusvahelised taotlused, mille puhul taotletakse patendikaitset.

(2) Rahvusvahelist taotlust ei avaldata, kui see on kas tagasi võetud, tagasivõetuks loetud või tagasi lükatud.

(3) Rahvusvahelise taotluse avaldamist takistavad asjaolud on:
1) esitatud tõlgete hulgast puudub leiutiskirjelduse või patendinõudluse tõlge või lühikokkuvõtte eesti- või ingliskeelne tõlge;
2) puudub mõni § 63 lõikes 1 nimetatud andmetest, välja arvatud punktis 9 või 10 nimetatud andmed;
3) mõni § 63 lõike 1 kohaselt esitatud andmetest ei vasta kehtestatud nõuetele, on ebaselge või ilmselgelt väär;
4) leiutiskirjelduse või patendinõudluse tõlge või joonis ei vasta avaldamiseks vajalikele vorminõuetele;
5) leiutiskirjelduse või patendinõudluse või lühikokkuvõtte tõlke keel ei vasta ilmselgelt eesti kirjakeele normile või ingliskeelsed tõlked ei vasta ilmselgelt inglise keele õigekirja reeglitele;
6) lühikokkuvõtte teksti sisu eesti ja inglise keeles on ilmselgelt erinev või ei vasta ilmselgelt leiutiskirjeldusele ja patendinõudlusele;
7) Rahvusvaheline Büroo ei ole rahvusvahelist taotlust patendikoostöölepingu artikli 21 kohaselt avaldanud ja prioriteedikuupäevast on möödunud vähem kui 20 kuud. 

§ 114. Rahvusvahelise taotluse avaldamise tähtpäev 

(1) Rahvusvaheline taotlus avaldatakse pärast § 109 kohast kontrollimist või juhul, kui taotleja on saanud § 67 kohaselt tõlgete esitamiseks lisaaega, pärast tõlgete saabumist esimesel võimalusel.

(2) Kui rahvusvaheline taotlus on esitatud riigisisesesse menetlusse enne selle patendikoostöölepingu artikli 21 kohast rahvusvahelist avaldamist, avaldatakse see üheaegselt rahvusvahelise avaldamisega või pärast rahvusvahelist avaldamist.

(3) Kui pole ilmnenud avaldamist takistavaid asjaolusid, on rahvusvahelise taotluse avaldamise tähtpäevaks järgmise Eesti Patendilehe numbri ilmumise kuupäev, arvestades patendiseaduse § 24 lõike 8 alusel kehtestatud tehnilise ettevalmistuse perioodi .

5. jagu Euroopa patenditaotluse patendinõudluse avaldamine

§ 115. Euroopa patenditaotluse patendinõudluse tõlke vastuvõtmine ja kontrollimine 

(1) Patendiamet registreerib saabunud Euroopa patenditaotluse patendinõudluse tõlke ja sellele lisatud dokumendid ja kontrollib nende vastavust vorminõuetele, riigilõivu tasumist, esindaja volitusi, kui see on asjakohane, ja ning § 69 lõikes 2 loetletud andmeid.

(2) Kontrolli tulemusena ilmnenud puudustest, sealhulgas ilmselgelt ebakorrektsest või eesti kirjakeele normile mittevastavast tõlkest, teatatakse patenditaotlejale.

(3) Puuduste ilmnemise korral ei loeta Euroopa patenditaotluse patendinõudluse tõlget enne kõigi puuduste kõrvaldamist esitatuks.

§ 116. Euroopa patenditaotluse patendinõudluse tõlke avalikustamine 

(1) Esitatuks loetud Euroopa patenditaotluse patendinõudluse tõlke kohta avaldatakse esimesel võimalusel teade Eesti Patendilehes. Tõlke avalikustamisest teatatakse patenditaotlejale või tema esindajale kirjalikult.

(2) Euroopa patenditaotluse patendinõudluse tõlge avalikustatakse tõlke kohta Eesti Patendilehes teate avaldamise päeval Patendiameti veebilehe kaudu.

(3) Igaüks võib Euroopa patenditaotluse patendinõudluse tõlke esitamise kohta Eesti Patendilehes teate avaldamise päevast alates saada sellest Patendiametilt ettenähtud riigilõivu tasumisel kinnitatud ärakirja.

6. jagu Euroopa patendikirjelduse avaldamine

§ 117. Euroopa patendikirjelduse tõlke vastuvõtmine ja kontrollimine 

(1) Patendiamet registreerib Euroopa patendikirjelduse tõlke esitamise kuupäeva.

(2) Euroopa patendikirjelduse tõlkele lisatud dokumentide ja Euroopa Patendiametist saabunud andmete alusel kontrollitakse Euroopa patendikonventsiooni kohaldamise seaduse § 7 lõikes 1 sätestatud tõlke esitamise ja riigilõivu tasumise tähtaegadest kinnipidamist.

(3) Kui käesoleva paragrahvi lõike 2 kohase kontrolli tulemusena ilmneb, et Euroopa patendikirjelduse tõlke esitamise tähtajast ei ole kinni peetud, lükatakse esitatud tõlge tagasi ja Euroopa patent loetakse Euroopa patendikonventsiooni kohaldamise seaduse § 7 lõike 2 alusel Eesti suhtes õigustühiseks.

(4) Euroopa patendikirjelduse tõlge loetakse mitteesitatuks, kui:
1) Euroopa patenti, mille juurde tõlge kuulub, ei ole võimalik identifitseerida;
2) tõlke esitajat ei ole võimalik identifitseerida;
3) tõlke on esitanud selleks õigust mitteomav isik;
4) vorminõuete eiramine ei võimalda tõlget avalikustada;
5) riigilõiv on ettenähtud määras tasumata.

§ 118. Euroopa patendikirjelduse tõlke avalikustamine 

(1) Euroopa patent, mille patendikirjelduse tõlge vastab käesolevas määruses kehtestatud nõuetele, kantakse Eestis kehtivate Euroopa patentide registrisse.

(2) Esitatud Euroopa patendikirjelduse tõlke kohta avaldatakse esimesel võimalusel teade Eesti Patendilehes.

(3) Euroopa patendikirjelduse tõlge avalikustatakse tõlke esitamise kohta Eesti Patendilehes teate avaldamise päeval Eesti Patendiameti veebilehe kaudu.

(4) Igaüks võib Euroopa patendikirjelduse tõlke esitamise kohta Eesti Patendilehes teate avaldamise päevast alates saada sellest Eesti Patendiametilt ettenähtud riigilõivu tasumisel kinnitatud ärakirja.

7. jagu Euroopa patenditaotluse riigisiseseks taotluseks muutmise taotluse menetlus

§ 119. Euroopa patenditaotluse alusel esitatud patenditaotluse ja kasuliku mudeli registreerimise taotluse siseriiklikku menetlusse võtmine 

(1) Patenditaotlus või kasuliku mudeli registreerimise taotlus võetakse Euroopa patenditaotluse alusel menetlusse, kui Euroopa patenditaotluse tõlge esitati EPC kohaldamise seaduse § 11 lõikes 5 sätestatud tähtaja jooksul selleks toiminguks õigust omava isiku poolt.

(2) Iga patenditaotluse ja kasuliku mudeli registreerimise taotluse jaoks avatakse eraldi menetluse toimik, mis sisaldab Euroopa patenditaotluse tõlget ja muid §-de 72–74 kohaselt esitatud dokumente. Vajalikud bibliograafilised andmed taotluse jaoks võetakse Euroopa patendikonventsiooni artikli 136 lõike 1 kohaselt Euroopa Patendiameti poolt edastatud toimikust.

§ 120. Euroopa patenditaotluse alusel esitatud patenditaotluse ja kasuliku mudeli registreerimise taotluse menetlemine 

(1) Euroopa patenditaotluse alusel menetlusse võetud patenditaotlusele ja kasuliku mudeli registreerimise taotlusele kohaldatakse vastavalt patendiseaduses või kasuliku mudeli seaduses sätestatud siseriiklikku menetlust.

(2) Kui Euroopa patenditaotluse või Euroopa patendi alusel menetlusse võetud patenditaotluse prioriteedikuupäevast on möödunud rohkem kui 18 kuud, avaldatakse patenditaotlus nii kiiresti kui võimalik.

8. jagu Kaitsedokumentide väljastamine 

§ 121. Kaitsedokumentide tähendus ja struktuur 

(1) Patendikiri, kasuliku mudeli tunnistus ja täiendava kaitse tunnistus on dokumendid, mis tõendavad leiutise registreerimist registris. Kaitsedokumendid ei ole kasutatavad leiutise õiguskaitse seisundi tõendamiseks ühelgi järgneval ajahetkel. 

(2) Patendi või kasuliku mudeli, samuti täiendava kaitse puhul selle aluspatendi ülemineku korral uuele omanikule uut kaitsedokumenti ega duplikaati uue omaniku nimega ei väljastata. 

(3) Kaitsedokumentide struktuur on järgmine:
1) patendikiri koosneb tunnistusest ja käesoleva peatüki 2. jao kohaselt avaldatud patendikirjeldusest;
2) kasuliku mudeli tunnistus koosneb tunnistuse tiitellehest ja käesoleva peatüki 3. jao kohaselt avaldatud kasuliku mudeli kirjeldusest;
3) täiendava kaitse tunnistus koosneb tunnistuse tiitellehest ja andmelehest.

§ 122. Kaitsedokumendi väljastamise kord 

(1) Kaitsedokument antakse välja PDF-vormingus ja saadetakse patendi, kasuliku mudeli või täiendava kaitse puhul selle aluspatendi omaniku või tema esindaja e-posti aadressile ühe kuu jooksul patendi väljaandmise teate, kasuliku mudeli registreerimise teate või täiendava kaitse andmise teate Patendiameti ametlikus väljaandes avaldamise kuupäevast arvates. 

(2) Kui ilma patendivolinikust esindajata omanik ei ole teatanud e-posti aadressi või kui omanik või tema patendivolinikust esindaja on teatanud Patendiametile, et soovib kaitsedokumendi väljastamist paberil, tehakse PDF-vormingus kaitsedokumendi väljatrükk ning antakse õigustatud isikule või tema esindajale Patendiametis kohapeal üle või saadetakse lihtkirjaga. 

(3) Lõikes 1 ja 2 sätestatu kohaselt antakse kaitsedokument välja ühekordselt ühes eksemplaris. 

(4) Väljaantud kaitsedokumendi ärakirja väljastamisele kohaldatakse registritoimikust dokumendi ärakirja saamise kohta sätestatut. 

§ 123. Duplikaadi väljastamine 

(1) Omaniku avalduse alusel vormistab Patendiamet kaitsedokumendi duplikaadi vastavalt kaitsedokumendi kohta sätestatule ning kannab patendikirja tunnistus või tunnistuse tiitellehe paremasse ülaossa sõna DUPLIKAAT ja duplikaadi koostamise kuupäeva. 

(2) Duplikaat väljastatakse vastavalt §-s 122 lõikes 1 või 2 kaitsedokumendi kohta sätestatule ühe kuu jooksul omaniku avalduse Patendiametisse saabumise kuupäevast või pärast riigilõivu tasumist, kui viimane toimus hiljem. 

§ 124. Patendikirja tunnistuse andmed ja rekvisiidid

Patendikirja tunnistusele kantakse järgmised andmed ja rekvisiidid:
1) riigi vapp – Eesti väike riigivapp;
2) dokumendi nimetus – patendikiri;
3) dokumendi number (patendi number) – registreeringu number;
4) dokumendi väljaandnud asutuse nimi – Patendiamet;
5) dokumendi väljaandnud asutuse juhi ametinimetus – peadirektor;
6) dokumendi väljaandnud asutuse juhi omakäelise allkirja kujutis;
7) dokumendi väljaandnud asutuse juhi nimi;
8) dokumendi väljaandnud asutuse asukoht – Tallinn;
9) dokumendi väljaandmise kuupäev – tunnistuse allakirjutamise kuupäev;
10) tekst viitega õiguskaitse andmise õiguslikule alusele ja patendi kehtivusajale – „Patent on välja antud 23. mail 1994. a jõustunud patendiseaduse § 5 alusel. Patent kehtib 20 aastat patenditaotluse esitamise kuupäevast arvates. Patendi jõushoidmiseks tuleb tasuda riigilõivu iga kehtivusaasta eest. Patendikiri tõendab patendikirjelduses toodud leiutise registreeringut.”

§ 125. Kasuliku mudeli tunnistuse tiitellehe andmed ja rekvisiidid 

Kasuliku mudeli tunnistuse tiitellehele kantakse järgmised andmed ja rekvisiidid:
1) riigi vapp – Eesti väike riigivapp;
2) dokumendi nimetus – kasuliku mudeli tunnistus;
3) dokumendi number (tunnistuse number) – registreeringu number;
4) dokumendi väljaandnud asutuse nimi – Patendiamet;
5) dokumendi väljaandnud asutuse juhi ametinimetus – peadirektor;
6) dokumendi väljaandnud asutuse juhi omakäelise allkirja kujutis;
7) dokumendi väljaandnud asutuse juhi nimi;
8) dokumendi väljaandnud asutuse asukoht – Tallinn; 
9) dokumendi väljaandmise kuupäev – tunnistuse allakirjutamise kuupäev;
10) tekst viitega õiguskaitse andmise õiguslikule alusele ja registreeringu kehtivusajale – „Kasulik mudel on registreeritud kasuliku mudeli seaduse § 5 alusel. Tunnistus tõendab kasuliku mudeli kirjelduses toodud leiutise registreeringut. Registreering kehtib neli aastat registreerimistaotluse esitamise kuupäevast arvates. Registreeringu kehtivust võib pikendada riigilõivu tasumisel esmalt neljaks ja hiljem veel kaheks aastaks.”

§ 126. Täiendava kaitse tunnistuse andmed ja rekvisiidid 

(1) Tunnistuse tiitellehele kantakse järgmised andmed ja rekvisiidid:
1) riigi vapp – Eesti Vabariigi väike riigivapp; 
2) tunnistuse nimetus – täiendava kaitse tunnistus; 
3) tunnistuse number – tunnistuse number; 
4) tunnistuse väljaandnud asutuse nimetus – Patendiamet;
5) tunnistuse väljaandnud asutuse juhi ametinimetus – peadirektor;
6) tunnistuse väljaandnud asutuse juhi omakäelise allkirja kujutis; 
7) tunnistuse väljaandnud asutuse juhi nimi; 
8) tunnistuse väljaandnud asutuse asukoht – Tallinn; 
9) tunnistuse väljaandmise kuupäev – tunnistuse allakirjutamise kuupäev; 
10) tunnistuse väljaandmise õiguslik alus – tunnistus on välja antud patendiseaduse § 397 järgi;
11) tunnistusega tõendatavad õigussuhted – tunnistus tõendab leiutise registreeringust tulenevate õiguste kehtivuse pikendamist tunnistuses märgitud patendi kehtivusaja lõppemisel tunnistuses nimetatud toote suhtes tunnistuses märgitud ajani;
12) täiendava kaitse kehtivus – täiendav kaitse kehtib tunnistuses märgitud ajani, kui iga kehtivusaasta eest on tasutud riigilõiv.

(2) Tunnistuse andmelehele kantakse järgmised andmed koos INID-koodiga:
1) tunnistuse number (11);
2) täiendava kaitse kehtivuse lõppemise kuupäev (94);
3) täiendava kaitse taotluse number (21);
4) täiendava kaitse taotluse esitamise kuupäev (22);
5) täiendava kaitse saanud isiku ees- ja perekonnanimi, tema elukoha või tema ettevõtte asukoha aadress ja riigi kood, juriidilise isiku korral nimi, asukoha aadress ja riigi kood (71);
6) patendivoliniku korral tema ees- ja perekonnanimi ning aadress, ühise esindaja korral tema ees- ja perekonnanimi, juriidilisest isikust ühise esindaja korral nimi (74);
7) aluspatendi number (68);
8) leiutise nimetus (54);
9) meditsiinitoote või taimekaitsetoote registreerimise kuupäev ning registreerimist tõendava dokumendi number ja väljaandmise kuupäev (92);
10) meditsiinitoote või taimekaitsetoote nimetus (95).

9. jagu Prioriteedidokumendi väljastamine

§ 127. Prioriteedidokumendi tähendus ja struktuur 

(1) Prioriteedidokument väljastatakse taotleja, patendi või kasuliku mudeli omaniku või nende õigusjärglase (edaspidi käesolevas jaos õigustatud isik) või eelnimetatud isiku esindaja avalduse alusel alates taotluse menetlusse võtmisest, sõltumata taotluse menetluse käigust ja taotluse suhtes tehtud otsusest.

(2) Prioriteedidokument koosneb tõendist, andmelehest ja taotluse algdokumentide ärakirjast. Taotluse algdokumentide ärakiri koosneb taotluse esitamise kuupäeval esitatud leiutiskirjelduse, nõudluse ning jooniste koopiatest. 

§ 128. Tõendi ja andmelehe andmed ja rekvisiidid 

(1) Tõendile kantakse järgmised andmed ja rekvisiidid:
1) riigi vapp – Eesti väike riigivapp;
2) dokumendi väljaandnud asutuse nimi eesti keeles – Patendiamet;
3) dokumendi väljaandnud asutuse nimi inglise keeles – The Estonian Patent Office;
4) dokumendi nimetus eesti keeles – tõend;
5) dokumendi nimetus inglise keeles – certificate;
6) viide taotluse numbrile eesti keeles – taotluse nr;
7) viide taotluse numbrile inglise keeles – application No;
8) ametliku kinnituse tekst eesti keeles – „Käesolevaga tõendatakse, et lisatud ärakiri on Patendiametile esitatud taotluse algdokumentide tõene ärakiri.”;
9) ametliku kinnituse tekst inglise keeles – „This is to certify that the copy annexed hereto is a true copy from the documents of application as originally filed with the Estonian Patent Office.”;
10) dokumendi väljaandnud asutuse asukoht – Tallinn;
11) dokumendi kinnitanud ametniku nimi ja ametinimetus eesti ja inglise keeles;
12) dokumendi kinnitamise kuupäev – dokumendi allakirjutamise kuupäev.

(2) Andmelehele kantakse järgmised andmed, mis on varustatud INID-koodiga:
1) taotleja nimi (71);
2) taotluse number (21);
3) taotluse esitamise kuupäev (22);
4) leiutise nimetus (54).

(3) Andmelehele märgitakse selle koostanud ametniku nimi ja koostamise kuupäev.

§ 129. Prioriteedidokumendi väljastamise kord 

(1) Prioriteedidokument koostatakse ja antakse välja pärast õigustatud isiku poolt riigilõivu tasumist.

(2) Prioriteedidokument koostatakse PDF-vormingus ja saadetakse õigustatud isiku e-posti aadressile. 

(3) Kui ilma patendivolinikust esindajata õigustatud isik ei ole teatanud e-posti aadressi või kui õigustatud isik või tema esindaja on teatanud Patendiametile, et soovib prioriteedidokumendi väljastamist paberil, tehakse PDF-vormingus prioriteedidokumendi väljatrükk, sellele kirjutab alla dokumendi kinnitanud ametnik ning väljatrükk antakse õigustatud isikule või tema esindajale Patendiametis kohapeal üle või saadetakse lihtkirjaga. 

10. jagu Registrist andmete väljastamine 

§ 130. Andmete väljastamise põhimõtted 

Patendiamet väljastab leiutise õiguskaitse alastest registritest andmeid:
1) ametlikes väljaannetes vastavalt 4. peatükis sätestatule;
2) Patendiameti veebilehel vastavalt § 132 sätestatule;
3) avalduse alusel kirje ja registritoimiku andmetega tutvumise korras Patendiametis vastavalt § 133 sätestatule;
4) liht- või liitpäringu alusel Patendiametis vastavalt § 134 sätestatule;
5) avalduse alusel teabena paberkandjal või elektrooniliselt vastavalt § 136 sätestatule;
6) avalduse alusel kirje väljatrüki ja registritoimiku dokumendi ärakirja väljastamisena paberkandjal või elektrooniliselt vastavalt § 137 sätestatule.

§ 131. Avalikustamata andmed ja andmete väljastamise keeld

(1) Tööstusomandi õiguskorralduse aluste seaduse § 10 lõike 1 tähenduses avalikustamata taotlust puudutava kirje ja registritoimiku andmetega võib tutvuda ja nendest väljatrükke ja ärakirju saada kõnealuse taotluse taotleja ja tema esindaja. Avalikustamiseks loetakse:
1) patenditaotluse korral patenditaotluse avaldamine käesoleva peatüki 1. jaos sätestatud korras;
2) kasuliku mudeli taotluse korral kasuliku mudeli kirjelduse avaldamisel käesoleva peatüki 3. jaos sätestatud korras samal päeval, millal avaldatakse registreeringu andmete kande teate Eesti Kasuliku Mudeli Lehes.

(2) Avalikustatud taotlust puudutavast kirje ja registritoimiku andmete tutvumine ja nendest väljatrükkide ja ärakirjade saamine on keelatud järgmiste andmete osas: 
1) autori andmeid, kui autor on nende avaldamise keelanud, 
2) tööstusomandi õiguskorralduse aluste seaduse § 8 lõikest 3 tulenevalt ajutiselt registritoimikus hoitavad Patendiameti siseseks kasutamiseks ettenähtud dokumendid; 
3) tööstusomandi õiguskorralduse aluste seaduse § 8 lõikest 3 tulenevalt salajastena määratletud ärisaladust või oskusteavet puudutavaid andmed; 
4) patendiseaduse § 351 lõikest 2 tulenevalt salastatud patenditaotluse andmed. 

(3) Muu hulgas on keelatud:
1) enne taotluse avalikustamist menetlusvälise isiku poolt tutvumine leiutise õiguskaitse taotlust puudutava kirje või registritoimikuga ning seda ka juhul, kui sel isikul on taotleja kirjalik luba või kui taotleja on lubanud pärast registreeringu tegemist kasutada tema vastu õiguskaitsevahendeid; 
2) tööstusomandi õiguskorralduse aluste seaduse § 10 lõike 2 kohaselt nõuda avalikustamata andmete esitamist kasutamiseks tõendina tsiviilasjas või süüteomenetluses, sealhulgas kohtu või uurimisasutuse poolt; 
3) tööstusomandi õiguskorralduse aluste seaduse § 10 lõike 3 kohaselt ligipääs enne avalikustamist tagasivõetud või tagasilükatud taotlusele ja salastatud patenditaotluse andmetele.

(4) Autori andmetega, mille avaldamise autor on keelanud, võivad tutvuda kõnealuse taotluse taotleja või registreeringu omanik, tema esindaja ja leiutise kõik autorid. Andmete kopeerimine, teatavaks tegemine kolmandatele isikutele ja levitamine ei ole lubatud. 

(5) Salajastena määratletud ärisaladust või oskusteavet puudutavate andmetega, mida taotluse kohta registris hoitakse, ning salastatud patenditaotluse andmetega võivad tutvuda sama taotluse taotleja või registreeringu omanik ja tema esindaja. 

(6) Patendiameti töötajatel, kelle töökohustuste hulka kuulub registreerimistaotluste ja patenditaotluste menetlemine, on töökohustuste täitmisel piiranguteta juurdepääs registri andmebaasis olevate kõigi kirjete andmetele ja kõigi registritoimikute dokumentidele. 

(7) Avalikustamata andmetega ning muude andmetega, mida registrist ei väljastata, on lubatud tutvuda sama taotlust puudutava Patendiameti vastu esitatud kaebuse lahendamisel tööstusomandi apellatsioonikomisjonis või kohtus. Asjakohases menetluses tuleb tagada, et andmeid, mida registrist ei väljastata, ei avaldata avalikul istungil ega avalikus lahendis. 

(8) Patendiamet tagab füüsiliste, infotehnoloogiliste ja organisatsiooniliste meetmetega, et kirje või registritoimiku andmetega tutvumisel ei ole ligipääsu andmetele, mida registrist ei väljastata.

§ 132. Andmete avaldamine Patendiameti veebilehel 

(1) Pärast patendi või kasuliku mudeli registreerimise teate avaldamist oma ametlikus väljaandes võib Patendiamet avaldada oma veebilehel kirje andmed ja patendi- või kasuliku mudeli kirjelduse.

(2) Patendiamet uuendab veebilehel avaldatud andmeid perioodiliselt. 

(3) Veebilehel avaldatud andmed on informatiivsed ja ei oma õiguslikku tähendust. Tõendina on kasutatav registri kirje väljatrükk. 

§ 133. Kirje ja registritoimiku andmetega tutvumine 

(1) Avalikustatud taotlust puudutava kirje ja registritoimiku andmetega, välja arvatud § 131 lõikes 2 nimetatud andmed, võib tutvuda igaüks. 

(2) Kirje ja registritoimiku andmetega tutvumine toimub Patendiametis ruumides. 

(3) Kirje andmetega tutvumiseks kohapeal ilma kirjalikku andmete väljastamist taotlemata võib esitada suulise avalduse. 

(4) Registritoimikuga tutvumiseks peab esitama §-s 88 nimetatud avalduse ja tasuma riigilõivu, kui see on nõutav. 

§ 134. Liht- ja liitpäring

(1) Konkreetse kirje või registritoimiku andmetega tutvumisele lisaks on võimalik muu päringuobjekti põhine registriga tutvumine. Päring võib olla liht- või liitpäring. 

(2) Lihtpäringu objektiks võib olla taotluse või registreeringu number või muu registri andme liik, mille kohta andmebaasi tarkvara võimaldab päringut esitada, eeskätt:
1) isik, sealhulgas autor, taotleja, omanik või esindaja;
2) kuupäev, selhulgas registreerimistaotluse esitamise kuupäev, prioriteedikuupäev, registreeringu kuupäev;
3) rahvusvahelise patendiklassifikatsiooni indeks (Int. Cl). 

(3) Liitpäringu objektiks võib olla lihtpäringu objektide kombinatsioon. 

(4) Päringuobjekti põhiselt registriga tutvumiseks peab esitama §-s 88 nimetatud avalduse ja tasuma riigilõivu. Kui tasumisele kuuluv riigilõivu summa sõltub päringu tulemusest, teatab Patendiamet tutvuda soovijale tasumisele kuuluva summa. Järelevalveõiguslikule riigiasutusele ja kohtule on registriga tutvumine tasuta. 

(5) Patendiametil on õigus keelduda avalduse rahuldamisest ja nõuda päringuobjekti täpsustamist, kui päringu teostamine on tehniliselt võimatu või ülemäära keerukas. 

§ 135. Kirje ja registritoimiku andmetega tutvumise kord 

(1) Kirje või registritoimiku andmetega tutvumine toimub tutvuja ja Patendiameti pädeva ametniku poolt kokkulepitud ajal viie tööpäeva jooksul avalduse Patendiametisse saabumise kuupäevast arvates või riigilõivu tasumise kuupäevast arvates, kui riigilõiv tasutakse avalduse saabumisest hiljem. 

(2) Kirje andmetega saab tutvuda arvutiekraanil Patendiametis. Patendiameti pädev ametnik tutvustab soovijale andmebaasi andmeid arvutiekraanil pärast seda, kui ta on kontrollinud tutvuja isikut ja tema õigust tutvuda registriga. 

(3) Registritoimiku andmetega tutvumiseks annab loa Patendiameti pädev ametnik pärast seda, kui ta on kontrollinud tutvuja isikut ja tema õigust tutvuda registriga. Tutvumiseks võib ühele isikule korraga anda ainult ühe registritoimiku. 

(4) Paberkandjal registritoimikuga tutvumise juures peab pidevalt viibima Patendiameti pädev ametnik. Digitaalse registritoimikuga tutvumiseks teeb Patendiameti pädev ametnik registritoimiku tutvujale arvutis kättesaadavaks. 

(5) Muu liht- või liitpäringu objekti põhiselt registriga tutvumine toimub käesoleva paragrahvi lõikes 1 sätestatud tähtajal arvutisüsteemi kasutades. Patendiameti pädev ametnik tutvustab soovijale andmebaasi ja digitaalse registritoimiku andmeid ja võimaldab neid lugeda ja võrrelda.

§ 136. Teabe väljastamine

(1) Registrist teabe väljastamise all mõistetakse Patendiameti poolt teabe väljastamist kirjalikus või kirjalikult taasesitatavas vormis paberkandjal või elektrooniliselt, muu hulgas teatena selle kohta, et kanne, dokument või muud päringuobjektile vastavad andmed puuduvad või et registriandmeid ei ole muudetud. 

(2) Teabe väljastamise taotlemisel peab esitama §-s 89 nimetatud avalduse ja tasuma riigilõivu. Kui teabe väljastamise eest tasumisele kuuluv riigilõivu summa sõltub päringu tulemusest, teatab Patendiamet teabe soovijale tasumisele kuuluva summa. 

(3) Patendiametil on õigus keelduda avalduse rahuldamisest ja nõuda päringuobjekti täpsustamist, kui päringu teostamine on tehniliselt võimatu, kui päringu tulemusel väljastamisele kuuluva teabe maht on ebamõistlik või teabe väljastamine on ülemäära keerukas. Väljastatava teabe maht on ebamõistlik eeskätt juhul, kui see sisaldab andmeid üle 100 taotluse või registreeringu kohta. 

§ 137. Ärakirja või väljatrüki väljastamine

(1) Registritoimiku dokumendi ärakiri või kirje väljatrükk väljastatakse registrist kinnitatud dokumendina. 

(2) Ärakirja või väljatrüki väljastamise taotlemisel peab esitama §-s 90 nimetatud avalduse ja tasuma riigilõivu.

§ 138. Teabe, ärakirja või väljatrüki väljastamise kord

(1) Patendiamet väljastab teabe, ärakirja või väljatrüki vastavalt selle väljastamise soovija eelistusele: 
1) kirjalikult taasesitatavas vormis või pädeva ametniku allkirjaga kinnitatuna kirjalikus vormis paberkandjal, või 
2) kohapeal, posti teel või e-posti teel.

(2) Patendiamet väljastab teabe, ärakirja või väljatrüki  viie tööpäeva jooksul avalduse Patendiametisse saabumise kuupäevast arvates või riigilõivu tasumise kuupäevast arvates, kui riigilõiv tasutakse avalduse saabumisest hiljem. 

(3) Kui väljastamise vormi ja viisi ei ole avalduses märgitud, väljastatakse teave kirjalikult taasesitatavas vormis ja avalduse esitamisega samal viisil. 

§ 139. Arvestuse pidamine andmete väljastamise üle

(1) Registritoimikuga tutvumise ning teabe, ärakirjade ja väljatrükkide väljastamise üle peetakse arvestust. Registritoimikuga tutvumise, konkreetse kirje kohta teabe väljastamise ning ärakirja või väljatrüki väljastamise avaldus lisatakse sama kirje registritoimikusse ja sellele tehakse märge tutvumise või teate või dokumendi väljastamise kuupäeva kohta

(2) Arvestuse andmed on avalikud, välja arvatud ärakirjade saajate isikuandmed. Isikuandmeid võib kasutada üksnes riigilõivu laekumise summade õigsuse kontrollimiseks. 

§ 140. Jao sätete kohaldamine rahvusvaheliste taotluste ja nende menetluse andmekogule

(1) Käesoleva jao sätteid kohaldatakse tutvumisele rahvusvaheliste taotluste ja nende menetluse andmekoguga ja sellest teabe ja toimiku dokumendi ärakirjade väljastamisele. 

(2) Rahvusvahelise taotluse avalikustamiseks loetakse vastavalt patendiseaduse § 331 lõikele 2 ja patendikoostöölepingu artiklile 30 selle rahvusvahelist avaldamist.

(3) Päringuobjekti määramiseks tuleb esitada rahvusvahelise taotluse number või kombinatsioon järgmistest andmetest: rahvusvahelise taotluse saabumise kuupäev, prioriteediandmed, taotleja nimi, esindaja nimi. 

4. peatükk Patendiameti väljaanded

1. jagu Üldsätted

§ 141. Üldsätted 

(1) Eesti Patendileht ja Eesti Kasuliku Mudeli Leht on Patendiameti ametlikud väljaanded. 

(2) Eesti Patendilehes avaldatakse: 
1) teated patendiregistris, Eestis kehtivate Euroopa patentide registris ja patendiseaduses ning Euroopa patendikonventsiooni kohaldamise seaduses ettenähtud juhtudel muudes Patendiameti poolt peetavates andmekogudes tehtud kannete kohta; 
2) Euroopa Parlamendi ja nõukogu määrusega (EÜ) nr 469/2009 ravimite täiendava kaitse tunnistuse kohta (Euroopa Liidu Teataja L 152, 16.06.1009, lk 1–10) ning Euroopa Parlamendi ja EL nõukogu määrusega (EÜ) nr 1610/1996 taimekaitsetoodete täiendava kaitse sertifikaadi kasutuselevõtu kohta (Euroopa Liidu Teataja L 198, 08.08.1996, lk 30–35) ettenähtud teated. 

(3) Eesti Kasuliku Mudeli Lehes avaldatakse teated kasulike mudelite registris ja mikrolülituste topoloogiate registris tehtud registrikannete kohta. 

(4) Patendiamet võib oma ametlikes väljaannetes avaldada ametlikke teateid, leiutise või mikrolülituste topoloogiate õiguskaitset puudutavaid riigisiseseid õigusakte, rahvusvaheliste kokkulepete või nende alusel antud dokumentide mitteametlikke tõlkeid ning muud üldistes huvides vajalikku teavet, mille avaldamine ei ole seaduse või rahvusvaheliste kokkulepete alusel keelatud või piiratud. 

§ 142. Patendiameti väljaannete perioodilisus ja avaldamine 

(1) Eesti Patendileht ja Eesti Kasuliku Mudeli Leht ilmuvad iga kuu 15. kuupäeval. Kui lehe ilmumise päev ei ole tööpäev, ilmub leht sellele järgneval esimesel tööpäeval.

(2) Eesti Patendileht ja Eesti Kasuliku Mudeli Leht avaldatakse PDF-vormingus Patendiameti veebilehel.

(3) Patendiameti väljaannete struktuur, vorminõuded ning ilmumissagedus on kooskõlas WIPO standardiga ST. 18. Väljaannetes kasutatakse INID-koode. Väljaannete jagude ja osade tähistamiseks riigisiseste tööstusomandi esemete korral kasutatakse WIPO standardi ST. 17 kohaseid neljapositsioonilisi „täht–täht–number–täht” koode, kui osale on selline kood kehtestatud. 

2. jagu Eesti Patendileht

§ 143. Eesti Patendilehe struktuur 

(1) Eesti Patendileht koosneb tiitellehest ja järgnevast lehest, sisukorrast eesti ja inglise keeles, INID-koodide loendist eesti ja inglise keeles, riikide, teiste ühenduste ja valitsustevaheliste organisatsioonide rahvusvaheliste koodide loendist ning järgmistest osadest:
1) I osa „Eesti patendid”;
2) II osa „Euroopa patendid”;
3) III osa „Meditsiinitoodete ja taimekaitsetoodete täiendav kaitse”;
4) IV osa „Litsentsid ja pandid”;
5) V osa „Loendid”;
6) VI osa „Patendialased õigusaktid ja muu info”.

(2) Lehe iga lehekülje pealdisse trükitakse vastavalt WIPO standardile ST. 18:
1) Eesti Vabariigi kahetäheline kood EE;
2) lehe nimi lühendatud kujul – PATENDILEHT;
3) lehe number ja avaldamise kuupäev.

§ 144. Tiitelleht ja järgnev leht 

(1) Tiitellehel on järgmised andmed:
1) lehe nimi: „Eesti Patendileht”;
2) märge: Patendiameti ametlik väljaanne;
3) lehe number, ilmumisaasta, ilmumiskuu, ilmumiskoht;
4) aastakäigu number;
5) märge selle kohta, millisest kuupäevast loetakse selles numbris esitatud andmed avaldatuks;
6) rahvusvaheliste perioodiliste väljaannete standardnumber (ISSN-kood);
7) Eesti väike riigivapp.

(2) Järgneval lehel on järgmised andmed:
1) viide patendiseaduse sättele, mille alusel lehte välja antakse eesti ja inglise keeles;
2) lehe nimi ja väljaandja nimi inglise keeles;
3) märge selle kohta, millisest kuupäevast loetakse selles lehenumbris esitatud andmed avaldatuks inglise keeles;
4) toimetaja nimi ja kontaktandmed eesti ja inglise keeles;
5) autoriõiguse tähis ©, väljaandja nimi ja ilmumisaasta.

§ 145. Lehe I osa „Eesti patendid” struktuur 

Osa koosneb järgmistest jagudest:
1) BA1A „Avaldatud patenditaotlused”;
2) BB2A „Avaldatud rahvusvaheliste taotluste patendinõudluse tõlked”;
3) FG4A „Väljaantud patendid”;
4) GB1A „Taotleja muudatused avaldatud patenditaotlustes”;
5) HZ1A „Avaldatud patenditaotluste andmete parandused ja muudatused”;
6) LD4A „Muudatused patentides”;
7) TZ4A „Registreeringu andmete parandused ja muudatused”;
8) PZ4A „Patendiomaniku muudatused”;
9) MZ4A „Patentide kehtivuse lõppemine”.

§ 146. Jagu BA1A „Avaldatud patenditaotlused” 

(1) Jao alguses avaldatakse järgmine teave: „Teated avaldatakse patendiseaduse § 24 lõike 6 alusel.”

(2) Avaldatava patenditaotluse kohta avaldatakse teade, milles sisaldub:
1) avaldatava patenditaotluse number sellele järgneva avaldatud patenditaotlust tähistava dokumendiliigi koodiga A (11);
2) patenditaotluse number selle ees asetseva patenditaotlusele viitava tähisega P (21);
3) patenditaotluse esitamise kuupäev (22);
4) rahvusvahelise patenditaotluse siseriiklikku menetlusse esitamise kuupäev (85);
5) prioriteediandmed (30);
6) varasema patenditaotluse, millest patenditaotlus on eraldatud, esitamise kuupäev ja number (62);
7) varasema jätkatud patenditaotluse esitamise kuupäev ja number (66);
8) varasema patenditaotluse, mis on esitatud leiutise olemust muutvate varasema patenditaotluse paranduste ja täienduste põhjal, number, paranduste ja täienduste esitamise kuupäev;
9) rahvusvahelise patendiklassifikatsiooni indeks (51);
10) leiutise nimetus (54);
11) patenditaotleja ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (71);
12) leiutise autori ees- ja perekonnanimi ning elukoha asula nimi ja riigi kood (72);
13) patendivoliniku korral tema ees- ja perekonnanimi või ühise esindaja korral tema ees- ja perekonnanimi, juriidilisest isikust ühise esindaja korral nimi (74);
14) bioloogilise aine, sealhulgas mikroorganismi tüve deponeerimise andmed (83);
15) rahvusvahelise taotluse number ja esitamise kuupäev (86).

(3) rahvusvahelise taotluse puhul märgitakse teate algusesse rahvusvahelisele patenditaotlusele viitav tähis PCT.

§ 147. Jagu BB2A „Avaldatud rahvusvaheliste taotluste patendinõudluse tõlked” 

(1) Jao alguses avaldatakse järgmine teave: „Teated avaldatakse patendiseaduse § 34 lõike 2 alusel.”

(2) Rahvusvahelise taotluse patendinõudluse tõlke avaldamise kohta avaldatakse teade, milles sisaldub:
1) rahvusvaheliste taotluste patendinõudluse tõlke number (11);
2) rahvusvahelise taotluse rahvusvahelise publikatsiooni number (87);
3) rahvusvahelise taotluse rahvusvahelise avaldamise kuupäev (87);
4) rahvusvahelise taotluse esitamise kuupäev ja rahvusvahelise taotluse number (86);
5) prioriteediandmed (30);
6) rahvusvahelise patendiklassifikatsiooni indeks (51);
7) leiutise nimetus (54);
8) patenditaotleja ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (71);
9) patendivoliniku korral tema ees- ja perekonnanimi või ühise esindaja korral tema ees- ja perekonnanimi, juriidilisest isikust ühise esindaja korral nimi (74).

(3) Teated järjestatakse rahvusvahelise taotluse rahvusvahelise publikatsiooni numbrite kasvavas järjestuses.

§ 148. Jagu FG4A „Väljaantud patendid” 

(1) Jao alguses avaldatakse järgmine teave: „Patendid nr … kuni … Teated avaldatakse patendiseaduse § 35 lõike 8 alusel.”

(2) Jaos avaldatakse registreeringu andmed patendikirjelduse tiitellehe kujul, kusjuures:
1) füüsilisest isikust omaniku kohta avaldatakse ees- ja perekonnanimi, tema elukoha või ettevõtte asukoha asula nimi ja riigi kood;
2) juriidilisest isikust omaniku kohta avaldatakse nimi, asukoha asula nimi ja riigi kood;
3) autori kohta avaldatakse ees- ja perekonnanimi ning elukoha asula nimi ja riigi kood;
4) patendivoliniku kohta avaldatakse ees- ja perekonnanimi.

§ 149. Jagu GB1A „Taotleja muudatused avaldatud patenditaotlustes” 

(1) Selles jaos avaldatakse teade patenditaotleja isiku muutumise kohta seoses avaldatud patenditaotluse üleminekuga teisele isikule ükskõik millisel õiguslikul alusel, sealhulgas patenditaotluse loovutamisel, õigusjärglasest tulenevalt või kohtu otsuse alusel.

(2) Jao alguses avaldatakse järgmine teave: „Teated avaldatakse patendiseaduse § 34 lõike 2 alusel.”

(3) Teates avaldatud patenditaotluse ülemineku kohta sisaldub:
1) patenditaotluse number;
2) rahvusvahelise patendiklassifikatsiooni indeks;
3) viimasena enne muudatust patendiregistrisse kantud patenditaotleja andmed;
4) uue patenditaotleja andmed;
5) käesoleva teate liiki tähistav WIPO standardi ST. 17 kood.

§ 150. Jagu HZ1A „Avaldatud patenditaotluste andmete parandused ja muudatused” 

(1) Selles jaos avaldatakse teated järgmiste muudatuste kohta:
1) nime parandused, täpsustused (HB1A);
2) nime muudatused, välja arvatud taotleja muudatusest tulenevad muudatused (HC1A);
3) aadressi parandused, täpsustused (HD1A);
4) aadressi muudatused (HE1A);
5) kuupäevade parandused (HF1A);
6) rahvusvahelise patendiklassifikatsiooni indeksi parandused (HG1A);
7) muud parandused ja muudatused (HH1A);
8) trükivead patenditaotluste avaldamise teadetes (HK1A).

(2) Jao alguses avaldatakse järgmine teave: „Teated avaldatakse patendiseaduse § 34 lõike 2 alusel.”

(3) Avaldatud patenditaotluse andmete paranduste ja muudatuste teates sisaldub:
1) patenditaotluse number;
2) rahvusvahelise patendiklassifikatsiooni indeks;
3) varem avaldatud andmed;
4) parandatud ja muudetud andmed;
5) teate liiki tähistav WIPO standardi ST. 17 kood.

§ 151. Jagu LD4A „Muudatused patentides” 

(1) Jao alguses avaldatakse järgmine teave: „Teated avaldatakse patendiseaduse § 39 lõike 4 ja § 50 lõike 5 alusel.”

(2) Patendis tehtud muudatuse teates sisaldub:
1) patendi number koos koodiga B2 (või B3, B4 jne), kus B-tähe juurde kuuluv number näitab, mitmenda patendikirjelduse publikatsiooniga on tegemist;
2) rahvusvahelise patendiklassifikatsiooni indeks;
3) muudatuse lühiiseloomustus.

(3) Muudatuse korral patendikirjelduse tiitellehel võib selguse huvides avaldada lisaks teatele ka uue patendikirjelduse tiitellehe.

§ 152. Jagu TZ4A „Registreeringu andmete parandused ja muudatused” 

(1) Jaos avaldatakse teated järgmist liiki muudatuste kohta:
1) nime parandused, täpsustused (TB4A);
2) nime muudatused (TC4A);
3) aadressi parandused, täpsustused (TD4A);
4) aadressi muudatused (TE4A);
5) kuupäevade parandused (TF4A);
6) rahvusvahelise patendiklassifikatsiooni indeksi parandused (TG4A);
7) muud parandused ja muudatused (TH4A).

(2) Jao alguses avaldatakse järgmine teave: „Teated avaldatakse patendiseaduse § 34 lõike 2 alusel.”

(3) Registreeringu andmete muudatuse teates sisaldub:
1) patendi number;
2) rahvusvahelise patendiklassifikatsiooni indeks;
3) varem avaldatud andmed;
4) parandatud ja muudetud andmed;
5) teate liiki tähistav WIPO standardi ST. 17 kood.

§ 153. Jagu PZ4A „Patendiomaniku muudatused” 

(1) Jaos avaldatakse järgmised teated registreeringu andmete muudatuste kohta:
1) patendi üleminek kohtuotsuse alusel (PB4A);
2) patendi üleandmine (PC4A);
3) patendi üleminek pärijale või õigusjärglasele (PD4A).

(2) Jao alguses avaldatakse järgmine teave: „Teated avaldatakse patendiseaduse § 34 lõike 2 alusel.”

(3) Patendiomaniku muudatuse teates sisaldub:
1) patendi number;
2) rahvusvahelise patendiklassifikatsiooni indeks;
3) viimasena enne muudatust patendiregistrisse kantud patendiomaniku andmed;
4) uue patendiomaniku andmed;
5) teate liiki tähistav WIPO standardi ST. 17 kood.

§ 154. Jagu MZ4A „Patentide kehtivuse lõppemine” 

(1) Jao alguses avaldatakse järgmine teave: „Teated avaldatakse patendiseaduse § 38 lõike 2 ja § 50 lõike 5 alusel.”

(2) Jaos avaldatakse järgmised teated:
1) patendist loobumine (MA4A);
2) patendi tühistamine (MF4A);
3) patendi kehtivuse ennetähtaegne lõppemine seoses riigilõivu tasumata jätmisega (MM4A);
4) patendi tühistamine seoses Euroopa patendi jõustumisega (MP4A).

(3) Patendi kehtivuse lõppemise teates sisaldub:
1) patendi number;
2) rahvusvahelise patendiklassifikatsiooni indeks;
3) patendi kehtivuse lõppemise kuupäev;
4) teate liiki tähistav WIPO standardi ST. 17 kood.

§ 155. Lehe II osa „Euroopa patendid” struktuur 

Osa koosneb järgmistest jagudest:
1) BB2A „Avaldatud Euroopa patenditaotluste patendinõudluse tõlked”;
2) FG4A „Eestis kehtivate Euroopa patentide patendikirjelduse tõlked”;
3) HH2A/HH4A „Euroopa patenditaotluste ja Eestis kehtivate Euroopa patentide patendikirjelduse tõlgete parandused”;
4) LD4A „Muudatused Euroopa patentides”;
5) TZ4A „Registreeringu andmete parandused ja muudatused”;
6) PZ4A „Euroopa patentide omanike muudatused”;
7) MZ4A „Euroopa patentide kehtivuse lõppemine Eestis”.

§ 156. Jagu BB2A „Avaldatud Euroopa patenditaotluste patendinõudluse tõlked”

(1) Jao alguses avaldatakse järgmine teave: „Teated avaldatakse patendiseaduse § 24 lõike 6 ja § 361 lõike 2 alusel.”

(2) Esitatud Euroopa patenditaotluste patendinõudluse tõlke kohta avaldatakse teade, milles sisalduvad järgmised andmed:
1) Euroopa patenditaotluste patendinõudluse tõlke number (11);
2) Euroopa patenditaotluse number (96);
3) Euroopa patenditaotluse esitamise kuupäev (96);
4) prioriteediandmed (30);
5) rahvusvahelise patendiklassifikatsiooni indeks (51);
6) leiutise nimetus (54);
7) patenditaotleja ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (71);
8) patendivoliniku korral tema ees- ja perekonnanimi või ühise esindaja korral tema ees- ja perekonnanimi, juriidilisest isikust ühise esindaja korral nimi (74).

(3) Teated järjestatakse Euroopa patenditaotluse numbrite kasvavas järjestuses.

§ 157. Jagu FG4A „Eestis kehtivate Euroopa patentide patendikirjelduse tõlked” 

(1) Jao alguses avaldatakse järgmine teave: „Teated avaldatakse patendiseaduse § 34 lõike 2 ja § 361 lõike 2 alusel.”

(2) Esitatud Euroopa patenditaotluste patendikirjelduse tõlke kohta avaldatakse teade, milles sisalduvad järgmised andmed:
1) registreeringu number (10);
2) Euroopa patendikirjelduse tõlke number (11);
3) rahvusvahelise patendiklassifikatsiooni indeks (51);
4) prioriteediandmed (30);
5) Euroopa patenditaotluse esitamise kuupäev ja number (96);
6) Euroopa patendikirjelduse avaldamise kuupäev ja Euroopa patendi number (97);
7) leiutise nimetus (54);
8) patendiomaniku ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (73);
9) leiutise autori ees- ja perekonnanimi ning elukoha asula nimi ja riigi kood (72);
10) patendivoliniku korral tema ees- ja perekonnanimi või ühise esindaja korral tema ees- ja perekonnanimi, juriidilisest isikust ühise esindaja korral nimi (74);
11) patendikirjelduse tõlke esitamise kuupäev.

§ 158. Jagu HH2A/HH4A „Euroopa patenditaotluste ja Eestis kehtivate Euroopa patentide patendikirjelduse tõlgete parandused” 

(1) Jao alguses avaldatakse järgmine teave: „Teade avaldatakse Euroopa patentide väljaandmise konventsiooni ning Euroopa Parlamendi ja nõukogu määruse (EL) nr 1257/2012 kohaldamise seaduse § 9 lõike 2 alusel.”

(2) Selles jaos avaldatakse teated lehes varem ilmunud teadetes BB2A/FG4A nimetatud Euroopa patenditaotluste patendinõudluse tõlgetes ja Eestis kehtivate Euroopa patentide patendikirjelduse tõlgetes tehtud paranduste kohta.

(3) Teates sisaldub:
1) Euroopa patenditaotluse patendinõudluse tõlke number või Euroopa patendikirjelduse tõlke number;
2) muudatuse lühiiseloomustus;
3) teate liiki tähistav WIPO standardi ST. 17 kood.

§ 159. Jagu LD4A „Muudatused Euroopa patentides”

(1) Jao alguses avaldatakse järgmine teave: „Teated avaldatakse Euroopa patentide väljaandmise konventsiooni ning Euroopa Parlamendi ja nõukogu määruse (EL) nr 1257/2012 kohaldamise seaduse § 13 lõike 3 alusel.”

(2) Euroopa patendis tehtud muudatuse teates sisaldub:
1) registreeringu number;
2) Euroopa patendikirjelduse tõlke number koos koodiga B2 (või B3, B4 jne), kus B-tähe juurde kuuluv number näitab, millise Euroopa patendikirjelduse tõlke publikatsiooniga on tegemist;
3) rahvusvahelise patendiklassifikatsiooni indeks;
4) muudatuse lühiiseloomustus.

(3) Teated järjestatakse registreeringu numbrite kasvavas järjestuses.

§ 160. Jagu TZ4A „Registreeringu andmete parandused ja muudatused”

(1) Jaos avaldatakse teated järgmist liiki muudatuste kohta:
1) nime parandused, täpsustused (TB4A);
2) nime muudatused (TC4A);
3) aadressi parandused, täpsustused (TD4A);
4) aadressi muudatused (TE4A);
5) kuupäevade parandused (TF4A);
6) rahvusvahelise patendiklassifikatsiooni indeksi parandused (TG4A);
7) muud parandused ja muudatused (TH4A).

(2) Jao alguses avaldatakse järgmine teave: „Teated avaldatakse patendiseaduse § 34 lõike 2 ja § 361 lõike 2 alusel.”

(3) Registreeringu andmete muudatuse teates sisaldub:
1) registreeringu number;
2) rahvusvahelise patendiklassifikatsiooni indeks;
3) varem avaldatud andmed;
4) parandatud ja muudetud andmed;
5) teate liiki tähistav WIPO standardi ST. 17 kood.

§ 161. Jagu PZ4A „Euroopa patentide omanike muudatused“

(1) Jaos avaldatakse teated registreeringu andmete muudatuste kohta:
1) Euroopa patendi üleminek kohtuotsuse alusel (PB4A);
2) Euroopa patendi üleandmine (PC4A);
3) Euroopa patendi üleminek pärijale või õigusjärglasele (PD4A).

(2) Jao alguses avaldatakse järgmine teave: „Teated avaldatakse patendiseaduse § 34 lõike 2 ja § 321 lõike 2 alusel.”

(3) Euroopa patendi omaniku muudatuse teates sisaldub:
1) registreeringu number;
2) rahvusvahelise patendiklassifikatsiooni indeks;
3) viimasena enne muudatust patendiregistrisse kantud patendiomaniku andmed;
4) uue patendiomaniku andmed;
5) teate liiki tähistav WIPO standardi ST. 17 kood.

§ 162. Jagu MZ4A „Euroopa patentide kehtivuse lõppemine Eestis“

(1) Jaos avaldatakse järgmistel teated:
1) Euroopa patendist loobumine (MA4A);
2) Euroopa patendi tühistamine (MF4A);
3) Euroopa patendi kehtivuse ennetähtaegne lõppemine seoses riigilõivu tasumata jätmisega (MM4A).

(2) Jao alguses avaldatakse järgmine teave: „Teated avaldatakse Euroopa patentide väljaandmise konventsiooni ning Euroopa Parlamendi ja nõukogu määruse (EL) nr 1257/2012 kohaldamise seaduse § 13 lõike 3 alusel.”

(3) Patendi kehtivuse lõppemise teates sisaldub:
1) registreeringu number;
2) rahvusvahelise patendiklassifikatsiooni indeks;
3) patendi kehtivuse lõppemise kuupäev;
4) teate liiki tähistav WIPO standardi ST. 17 kood.

§ 163. Lehe III osa „Meditsiinitoodete ja taimekaitsetoodete täiendav kaitse“ struktuur

(1) Osa koosneb järgmistest jagudest:
1) AA1Y „Täiendava kaitse taotlused”;
2) AC1X „Pediaatrias kasutatavate ravimite täiendava kaitse pikendamise taotlused”;
3) FG1Y „Täiendava kaitse andmine”;
4) FF1Y „Pediaatrias kasutatavate ravimite täiendava kaitse pikendamine”;
5) FC1Y „Tagasilükatud täiendava kaitse taotlused”;
6) FC1X „Pediaatrias kasutatavate ravimite täiendava kaitse pikendamise tagasilükatud taotlused”;
7) MZ1Y „Täiendava kaitse kehtivuse lõppemine”;
8) MC1Y „Täiendava kaitse tühistamine”;
9) ML1X „Pediaatrias kasutatavate ravimite täiendava kaitse pikendamise tühistamine”;
10) HZ1Y „Täiendava kaitse taotluste andmete parandused ja muudatused”;
11) HZ1X „Pediaatrias kasutatavate ravimite täiendava kaitse pikendamise taotluste andmete parandused ja muudatused”;
12) TZ1Y „Täiendava kaitse registreeringu andmete parandused ja muudatused ”;
13) TZ1X „Pediaatrias kasutatavate ravimite täiendava kaitse registreeringu pikendamise andmete parandused ja muudatused ”;
14) GB1Y „Täiendava kaitse taotleja muudatused”; 
15) PZ1Y „Täiendava kaitse omaniku muudatused”.

(2) Osa alguses avaldatakse järgmine teave: „Teated avaldatakse patendiseaduse § 394 alusel.”

§ 164. Jagu AA1Y „Täiendava kaitse taotlused“

(1) Täiendava kaitse taotluse teates sisaldub:
1) täiendava kaitse taotluse number (21);
2) täiendava kaitse taotluse esitamise kuupäev (22);
3) täiendava kaitse taotleja ees- ja perekonnanimi, tema elukoha või tema ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (71);
4) aluspatendi number (68);
5) leiutise nimetus (54);
6) meditsiinitoote või taimekaitsetoote registreerimise kuupäev ning registreerimist tõendava dokumendi number ja väljaandmise kuupäev (riigisisene või EL) (92) või (93);
7) meditsiinitoote või taimekaitsetoote nimetus (95);
8) viide selle kohta, kui taotlus sisaldab kehtivusaja pikendamise taotlust;
9) patendivoliniku korral tema ees- ja perekonnanimi, ühise esindaja korral tema ees- ja perekonnanimi, juriidilisest isikust ühise esindaja korral nimi (74).

(2) Teated järjestatakse täiendava kaitse taotluste numbrite kasvavas järjestuses.

§ 165. Jagu AC1X  “Pediaatrias kasutatavate ravimite täiendava kaitse pikendamise taotlused“

(1) Täiendava kaitse pikendamise taotluse teates sisaldub:
1) täiendava kaitse taotluse number (21);
2) täiendava kaitse registreeringu number (11);
3) täiendava kaitse pikendamise esitamise kuupäev (98);
4) täiendava kaitse pikendamise taotleja ees- ja perekonnanimi, tema elukoha või tema ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (71);
5) aluspatendi number (68);
6) leiutise nimetus (54);
7) meditsiinitoote või taimekaitsetoote nimetus (95);
8) pediaatrilise uuringu programmile (PIP) vastavust kinnitava dokumendi number ja kuupäev;
9) patendivoliniku korral tema ees- ja perekonnanimi, ühise esindaja korral tema ees- ja perekonnanimi, juriidilisest isikust ühise esindaja korral nimi (74).

(2) Teated järjestatakse täiendava kaitse pikendamise taotluste numbrite kasvavas järjestuses.

§ 166. Jagu FG1Y „Täiendava kaitse andmine“

(1) Täiendava kaitse andmise teates sisaldub:
1) täiendava kaitse tunnistuse number (11);
2) täiendava kaitse kehtivuse lõppemise kuupäev (94);
3) täiendava kaitse taotluse number (21);
4) täiendava kaitse taotluse esitamise kuupäev (22);
5) täiendava kaitse omaniku ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (73);
6) aluspatendi number (68);
7) leiutise nimetus (54);
8) meditsiinitoote või taimekaitsetoote registreerimise kuupäev ning registreerimist tõendava dokumendi number ja väljaandmise kuupäev (riigisisene või EL) (92) või (93);
9) meditsiinitoote või taimekaitsetoote nimetus (95);
10) patendivoliniku korral tema ees- ja perekonnanimi, ühise esindaja korral tema ees- ja perekonnanimi, juriidilisest isikust ühise esindaja korral nimi (74).

(2) Täiendava kaitse andmise teated järjestatakse täiendava kaitse tunnistuste numbrite kasvavas järjestuses.

§ 167. Jagu FF1Y. “Pediaatrias kasutatavate ravimite täiendava kaitse pikendamine“

(1) Täiendava kaitse pikendamise teates sisaldub:
1) täiendava kaitse taotluse number (21);
2) täiendava kaitse tunnistuse number, millele on antud pikendus (61);
3) täiendava kaitse pikendamise taotluse esitamise kuupäev (98);
4) täiendava kaitse omaniku ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (73)
5) aluspatendi number (68);
6) leiutise nimetus (54);
7) meditsiinitoote või taimekaitsetoote nimetus (95);
8) täiendava kaitse pikendamise kehtivuse lõppemise kuupäev (94);
9) pediaatrilise uuringu programmile (PIP) vastavust kinnitava dokumendi number ja kuupäev;
10) patendivoliniku korral tema ees- ja perekonnanimi, ühise esindaja korral tema ees- ja perekonnanimi, juriidilisest isikust ühise esindaja korral nimi (74).

(2) Täiendava kaitse pikendamise teated järjestatakse täiendava kaitse registreeringu numbri kasvavas järjestuses.

§ 168. Jagu FC1Y „Tagasilükatud täiendava kaitse taotlused“

(1) Tagasilükatud täiendava kaitse taotluse teates sisaldub:
1) täiendava kaitse taotluse number (21);
2) täiendava kaitse taotluse esitamise kuupäev (22);
3) täiendava kaitse taotleja ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (71);
4) aluspatendi number (68);
5) leiutise nimetus (54);
6) meditsiinitoote või taimekaitsetoote registreerimise kuupäev ning registreerimist tõendava dokumendi number ja väljaandmise kuupäev (riigisisene või EL) (92) või (93);
7) meditsiinitoote või taimekaitsetoote nimetus (95);
8) patendivoliniku korral tema ees- ja perekonnanimi, ühise esindaja korral tema ees- ja perekonnanimi, juriidilisest isikust ühise esindaja korral nimi (74).

(2) Täiendava kaitse taotluste tagasilükkamise teated järjestatakse täiendava kaitse taotluste numbrite kasvavas järjestuses.

§ 169. Jagu FC1X „Pediaatrias kasutatavate ravimite täiendava kaitse pikendamise tagasilükatud taotlused“

(1) Tagasilükatud täiendava kaitse pikendamise taotluse teates sisaldub:
1) täiendava kaitse taotluse number (21);
2) täiendava kaitse tunnistuse number (11);
3) täiendava kaitse pikendamise taotluse esitamise kuupäev (98);
4) täiendava kaitse pikendamise taotleja ees- ja perekonnanimi, tema elukoha või tema ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (71);
5) aluspatendi number (68);
6) leiutise nimetus (54);
7) meditsiinitoote või taimekaitsetoote nimetus (95);
8) patendivoliniku korral tema ees- ja perekonnanimi, ühise esindaja korral tema ees- ja perekonnanimi, juriidilisest isikust ühise esindaja korral nimi (74).

(2) Täiendava kaitse pikendamise taotluste tagasilükkamise teated järjestatakse täiendava kaitse pikendamise taotluste numbrite kasvavas järjestuses.

§ 170. Jagu MZ1Y „Täiendava kaitse kehtivuse lõppemine“

(1) Jaos avaldatakse järgmised teated:
1) täiendavast kaitsest loobumine (MA1Y);
2) täiendava kaitse kehtivuse ennetähtaegne lõppemine seoses riigilõivu tasumata jätmisega (MM1Y).

(2) Täiendava kaitse kehtivuse lõppemise teates sisaldub:
1) täiendava kaitse tunnistuse number;
2) aluspatendi number;
3) täiendava kaitse kehtivuse ennetähtaegse lõppemise kuupäev;
4) teate liiki tähistav WIPO standardi ST. 17 kood.

§ 171. Jagu MC1Y „Täiendava kaitse tühistamine“

Jaos avaldatakse järgmised andmed:
1) täiendava kaitse tunnistuse number;
2) aluspatendi number;
3) tühistamise kuupäev;
4) viide täiendava kaitse määruse sättele, mille alusel täiendav kaitse tühistati.

§ 172. Jagu ML1X „Pediaatrias kasutatavate ravimite täiendava kaitse pikendamise tühistamine“

Jaos avaldatakse järgmised andmed:
1) täiendava kaitse tunnistuse number;
2) aluspatendi number;
3) tühistamise kuupäev;
4) viide täiendava kaitse määruse sättele, mille alusel täiendava kaitse pikendus tühistati.

§ 173. Jagu HZ1Y „Täiendava kaitse taotluste andmete parandused ja muudatused“

(1) Jaos avaldatakse teated täiendava kaitse taotluse andmete muudatuste kohta:
1) nime parandused, täpsustused (HB1A);
2) nime muudatused, välja arvatud taotleja muudatusest tulenevad muudatused (HC1A);
3) aadressi parandused, täpsustused (HD1A);
4) aadressi muudatused (HE1A);
5) kuupäevade parandused (HF1A);
6) muud parandused ja muudatused (HH1A);
7) trükivead taotluste avaldamise teadetes (HK1A).
 
(2) Avaldatud täiendava kaitse taotluse andmete paranduste ja muudatuste teates sisaldub
1) täiendava kaitse taotluse number;
2) aluspatendi number;
3) varem avaldatud andmed;
4) parandatud ja muudetud andmed;
5) teate liiki tähistav WIPO standardi ST. 17 kood.

§ 174. Jagu HZ1X „Pediaatrias kasutatavate ravimite täiendava kaitse pikendamise taotluste andmete parandused ja muudatused“

(1) Jaos avaldatakse teated täiendava kaitse pikendamise taotluse andmete muudatuste kohta:
1) nime parandused, täpsustused (HB1A);
2) nime muudatused, välja arvatud taotleja muudatusest tulenevad muudatused (HC1A);
3) aadressi parandused, täpsustused (HD1A);
4) aadressi muudatused (HE1A);
5) kuupäevade parandused (HF1A);
6) muud parandused ja muudatused (HH1A);
7) trükivead taotluste avaldamise teadetes (HK1A).
 
(2) Avaldatud täiendava kaitse pikendamise taotluse andmete paranduste ja muudatuste teates sisaldub
1) täiendava kaitse taotluse number;
2) aluspatendi number;
3) varem avaldatud andmed;
4) parandatud ja muudetud andmed;
5) teate liiki tähistav WIPO standardi ST. 17 kood.

§ 175. Jagu TZ1Y „Täiendava kaitse registreeringu andmete parandused ja muudatused“

(1) Jaos avaldatakse teated täiendava kaitse registreeringu andmete muudatuste kohta:
1) nime parandused, täpsustused (TB4A);
2) nime muudatused, välja arvatud omaniku muudatusest tulenevad muudatused (TC4A);
3) aadressi parandused, täpsustused (TD4A);
4) aadressi muudatused (TE4A);
5) kuupäevade parandused (TF4A);
6) muud parandused ja muudatused (TH4A).

(2) Registreeringu andmete muudatuse teates sisaldub:
1) täiendava kaitse tunnistuse number; 
2) aluspatendi number;
3) varem avaldatud andmed;
4) parandatud ja muudetud andmed;
5) teate liiki tähistav WIPO standardi ST. 17 kood.

§ 176. Jagu TZ1X „Pediaatrias kasutatavate ravimite täiendava kaitse registreeringu pikendamise andmete parandused ja muudatused“

(1) Jaos avaldatakse teated täiendava kaitse registreeringu pikendamise andmete muudatuste kohta:
1) nime parandused, täpsustused (TB4A);
2) nime muudatused, välja arvatud omaniku muudatusest tulenevad muudatused (TC4A);
3) aadressi parandused, täpsustused (TD4A);
4) aadressi muudatused (TE4A);
5) kuupäevade parandused (TF4A);
6) muud parandused ja muudatused (TH4A).

(2) Registreeringu andmete muudatuse teates sisaldub:
1) täiendava kaitse tunnistuse number; 
2) aluspatendi number;
3) varem avaldatud andmed;
4) parandatud ja muudetud andmed;
5) teate liiki tähistav WIPO standardi ST. 17 kood.

§ 177. Jagu GB1Y „Täiendava kaitse taotleja muudatused“

(1) Selles jaos avaldatakse teade täiendava kaitse taotleja või täiendava kaitse pikendamise taotleja isiku muutumise kohta seoses avaldatud täiendava kaitse taotluse või täiendava kaitse pikendamise taotluse üleminekuga teisele isikule ükskõik millisel õiguslikul alusel, sealhulgas taotluse loovutamisel, õigusjärglasest tulenevalt või kohtu otsuse alusel.

(2) Avaldatud täiendava kaitse taotluse või täiendava kaitse pikendamise taotluse ülemineku teates sisaldub:
1) täiendava kaitse taotluse number;
2) aluspatendi number;
3) viimasena enne muudatust patendiregistrisse kantud taotleja andmed;
4) uue taotleja andmed;
5) käesoleva teate liiki tähistav WIPO standardi ST. 17 kood.

§ 178. Jagu PZ1Y „Täiendava kaitse omaniku muudatused“

(1) Jaos avaldatakse järgmised teated täiendava kaitse registreeringu või pikendatud täiendava kaitse registreeringu andmete muudatuste kohta:
1) täiendava kaitse registreeringu üleminek kohtuotsuse alusel (PB4A);
2) täiendava kaitse üleandmine (PC4A);
3) täiendava kaitse registreeringu üleminek õigusjärglasele (PD4A).

(2) Täiendava kaitse või pikendatud täiendava kaitse registreeringu omaniku muudatuse teates sisaldub:
1) täiendava kaitse tunnistuse number; 
2) aluspatendi number;
3) viimasena enne muudatust patendiregistrisse kantud täiendava kaitse omaniku andmed;
4) uue täiendava kaitse omaniku andmed;
5) teate liiki tähistav WIPO standardi ST. 17 kood.

§ 179. Lehe IV osa „Litsentsid ja pandid” struktuur 

(1) Osa koosneb järgmistest jagudest:
1) QZ4A/QZ1Y „Litsentside registreerimine”;
2) RC4A/RC1Y „Pantide registreerimine”.

(2) Osa alguses avaldatakse järgmine teave: „Teated avaldatakse patendiseaduse § 34 lõike 2 alusel.”

§ 180. Jagu QZ4A/QZ1Y „Litsentside registreerimine” 

(1) Jaos avaldatakse Eesti patentide ja Eestis kehtivate Euroopa patentide ning meditsiinitoodete ja taimekaitsetoodete litsentside kohta järgmised teated:
1) litsentsi registreerimine (QB4A/QB1Y);
2) litsentsi kehtivuse lõppemine (QC4A/QC1Y).

(2) Litsentsi puudutavas teates sisaldub:
1) registreeringu või täiendava kaitse tunnistuse number;
2) litsentsisaaja ees- ja perekonnanimi, tema elukoha või ettevõtte asula nimi ja riigi kood, juriidilise isiku korral nimi, asukoha asula nimi ja riigi kood;
3) litsentsi iseloom, näiteks lihtlitsents või ainulitsents, litsentsi ulatus ja muud tingimused, mida soovitakse registrisse kanda;
4) litsentsi tähtaeg;
5) teate liiki tähistav WIPO standardi ST. 17 kood.

(3) Litsentsi puudutava kande ennetähtaegse kustutamise avalduse alusel avaldatavas litsentsi kehtivuse lõppemise teates sisaldub:
1) registreeringu või täiendava kaitse tunnistuse number;
2) lehe number, kus on avaldatud litsentsi registreerimist puudutav teade;
3) litsentsi puudutava registrikande kustutamise kuupäev; 
4) teate liiki tähistav WIPO standardi ST. 17 kood.

§ 181. Jagu RZ4A/RZ1Y „Pantide registreerimine” 

(1) Jaos avaldatakse Eesti patentide ja Eestis kehtivate Euroopa patentide ning meditsiinitoodete ja taimekaitsetoodete pantide kohta järgmised teated:
1) pandi registreerimine (RC4A/RC1Y);
2) muudatused pandi registreerimise kandes;
3) pandi kustutamine (RF4A/RF1Y).

(2) Panti puudutavas teates sisaldub:
1) registreeringu või täiendava kaitse tunnistuse number;
2) pandipidaja ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood; 
3) pandi rahalise väärtuse suurus;
4) pandi järjekoht;
5) pandiga tagatud nõude suurus;
6) muud asjakohased andmed, mida on soovitud registrisse kanda;
7) pandi registrisse kandmise kuupäev;
8) pandiga tagatud nõude täitmise tähtaeg;
9) teate liiki tähistav WIPO standardi ST. 17 kood.

(3) Pandilepingu tingimuste muutmise, pandipidaja isiku muutmise või järjekoha muutmise avalduse alusel avaldatavas pandi registreerimise kande muudatusi puudutavas teates sisaldub:
1) registreeringu või täiendava kaitse tunnistuse number;
2) lehe number, kus on avaldatud pandi registreerimist puudutav teade;
3) varem avaldatud andmed;
4) muudetud andmed; 
5) pandi kande muutmise kuupäev;
6) teate liiki tähistav WIPO standardi ST. 17 kood.

(4) Pandi kohta registrisse tehtud kande kustutamise avalduse alusel avaldatavas pandi kustutamise teates sisaldub:
1) registreeringu või täiendava kaitse tunnistuse number;
2) lehe number, kus on avaldatud pandi registreerimist puudutav teade;
3) panti puudutava registrikande kustutamise kuupäev; 
4) teate liiki tähistav WIPO standardi ST. 17 kood.

§ 182. Lehe V osa „Loendid” struktuur 

Igas lehes numbris avaldatakse andmete olemasolu korral järgmised loendid:
1) BA1A – avaldatud patenditaotluste süstemaatiline loend. Loendi vasakusse veergu on paigutatud rahvusvahelise patendiklassifikatsiooni järgi süstematiseeritud avaldatud patenditaotluste põhiklassiindeksid ja paremasse veergu neile vastavad avaldatud patenditaotluste numbrid;
2) FG4A – väljaantud patentide süstemaatiline loend. Loendi vasakusse veergu on paigutatud rahvusvahelise patendiklassifikatsiooni järgi süstematiseeritud väljaantud patentide põhiklassiindeksid ja paremasse veergu neile vastavad väljaantud patentide numbrid;
3) FG4A – väljaantud patentide patenditaotluste numbriline loend. Loendi vasakusse veergu on paigutatud väljaantud patentide patenditaotluste numbrid ja paremasse veergu neile vastavad väljaantud patentide numbrid;
4) BB2A – avaldatud rahvusvaheliste taotluste patendinõudluse tõlgete numbriline loend. Loendi vasakusse veergu on paigutatud rahvusvaheliste taotluste rahvusvaheliste publikatsioonide numbrid kasvavas järjestuses ja paremasse veergu neile vastavad patendinõudluse tõlgete numbrid;
5) BB2A – avaldatud Euroopa patenditaotluste patendinõudluse tõlgete numbriline loend. Loendi vasakusse veergu on paigutatud Euroopa patenditaotluste numbrid kasvavas järjestuses ja paremasse veergu neile vastavad patendinõudluse tõlgete numbrid;
6) FG4A – Eestis kehtivate Euroopa patentide süstemaatiline loend. Loendi esimesse veergu on paigutatud rahvusvahelise patendiklassifikatsiooni järgi süstematiseeritud Eestis kehtivate Euroopa patentide põhiklassiindeksid, teise veergu registreeringu number ja kolmandasse veergu patendikirjelduse tõlke number;
7) FG4A – Eestis kehtivate Euroopa patentide numbriline loend. Loendi vasakusse veergu on paigutatud registreeringu number ja paremasse veergu patendikirjelduse tõlke number;
8) FG4A – Eestis kehtivate Euroopa patentide patendikirjelduse tõlgete numbriline loend. Loendi vasakusse veergu on paigutatud Euroopa patentide patendikirjelduse tõlgete numbrid kasvavas järjestuses ja paremasse veergu neile vastavad registreeringu numbrid;
9) AA1Y – täiendava kaitse taotluste numbriline loend. Loendi esimesse veergu on paigutatud esitatud täiendava kaitse taotluste numbrid kasvavas järjestuses, teise veergu aluspatentide numbrid ja kolmandasse veergu meditsiinitoodete või taimekaitsetoodete registreerimist tõendavate dokumentide numbrid;
10) FG1Y – täiendava kaitse tunnistuste numbriline loend. Loendi esimesse veergu on paigutatud täiendava kaitse tunnistuste numbrid kasvavas järjestuses, teise veergu täiendava kaitse taotluste numbrid, kolmandasse veergu aluspatentide numbrid ja neljandasse veergu meditsiinitoodete või taimekaitsetoodete registreerimist tõendavate dokumentide numbrid;
11) AA1Y – tagasilükatud täiendava kaitse taotluste numbriline loend. Loendi esimesse veergu on paigutatud täiendava kaitse taotluste numbrid kasvavas järjestuses, teise veergu aluspatentide numbrid ja kolmandasse veergu meditsiinitoodete või taimekaitsetoodete registreerimist tõendavate dokumentide numbrid.

§ 183. Lehe VI osa „Patendialased õigusaktid ja muu info” 

Selles lehe osas avaldatakse vastavalt vajadusele:
1) patente või täiendavat kaitset puudutavaid muid teateid;
2) patendialaseid õigusakte;
3) riiklikus Eesti patendivolinike registris registreeritud patendivolinike nimekirju;
4) muud infot.

3. jagu Eesti Kasuliku Mudeli Leht

§ 184. Eesti Kasuliku Mudeli Lehe struktuur 

(1) Leht koosneb tiitellehest ja järgnevast lehest, sisukorrast eesti ja inglise keeles, INID-koodide loendist eesti ja inglise keeles, riikide, teiste ühenduste ja valitsustevaheliste organisatsioonide rahvusvaheliste koodide loendist ja järgmistest osadest:
1) osa FG1K „Registreeritud kasulikud mudelid”;
2) osa LD1K „Muudatused kasulikus mudelis”;
3) osa TZ1K „Kasuliku mudeli registreeringu andmete muudatused”;
4) osa PZ1K „Registreeritud kasulike mudelite omanike muudatused”;
5) osa QZ1K „Kasuliku mudeli litsentside registreerimine”;
6) osa RZ1K „Kasuliku mudeli pantide registreerimine”;
7) osa MZ1K „Kasuliku mudeli registreeringu kehtivuse lõppemine”;
8) osa „Registreeritud mikrolülituste topoloogiad”;
9) osa „Mikrolülituse topoloogia registreeringu andmete muudatused”;
10) osa „Registreeritud mikrolülituste topoloogiate omanike muudatused”;
11) osa „Mikrolülituse topoloogia litsentside registreerimine”;
12) osa „Mikrolülituse topoloogia pantide registreerimine”;
13) osa „Mikrolülituse topoloogia registreeringu kehtivuse lõppemine”;
14) osa „Loendid”;
15) osa „Kasuliku mudeli ja mikrolülituse topoloogia alased õigusaktid ja muu info”.

(2) Lehe iga lehekülje pealdisse trükitakse vastavalt WIPO standardile ST. 18:
1) Eesti Vabariigi kahetäheline kood EE;
2) lehe nimi lühendatud kujul – KASULIKU MUDELI LEHT;
3) lehe number ja avaldamise kuupäev. 

§ 185. Tiitelleht ja järgnev leht 

(1) Tiitellehel on järgmised andmed:
1) lehe nimi: „Eesti Kasuliku Mudeli Leht”;
2) märge: Patendiameti ametlik väljaanne;
3) lehe number, ilmumisaasta, ilmumiskuu, ilmumiskoht;
4) aastakäigu number;
5) märge selle kohta, millisest kuupäevast loetakse selles numbris esitatud andmed avaldatuks;
6) rahvusvaheliste perioodiliste väljaannete standardnumber (ISSN-kood);
7) Eesti väike riigivapp.

(2) Järgneval lehel on järgmised andmed:
1) viide kasuliku mudeli seaduse sättele, mille alusel lehte välja antakse eesti ja inglise keeles;
2) lehe nimi ja väljaandja nimi inglise keeles;
3) märge selle kohta, millisest kuupäevast loetakse selles lehenumbris esitatud andmed avaldatuks inglise keeles;
4) toimetaja nimi ja kontaktandmed eesti ja inglise keeles;
5) autoriõiguse tähis ©, väljaandja nimi ja ilmumisaasta.

§ 186. Osa FG1K „Registreeritud kasulikud mudelid” 

(1) Osa alguses avaldatakse järgmine teave: „Kasulikud mudelid  nr … kuni … Teated avaldatakse kasuliku mudeli seaduse § 32 lõike 8 alusel. Patendiamet ei kontrolli kasuliku mudeli vastavust kaitsevõimelisuse kriteeriumidele (kasuliku mudeli seaduse § 21).”

(2) Osas avaldatakse registreeringu andmed kasuliku mudeli kirjelduse tiitellehe kujul, kusjuures:
1) füüsilisest isikust omaniku kohta avaldatakse ees- ja perekonnanimi, tema elukoha või ettevõtte asukoha asula nimi ja riigi kood;
2) juriidilisest isikust omaniku kohta avaldatakse nimi, asukoha asula nimi ja riigi kood;
3) autori kohta avaldatakse ees- ja perekonnanimi ning elukoha asula nimi ja riigi kood;
4) patendivoliniku kohta avaldatakse ees- ja perekonnanimi.

§ 187. Osa LD1K „Muudatused kasulikus mudelis” 

(1) Osa alguses avaldatakse järgmine teave: „Teade avaldatakse kasuliku mudeli seaduse § 36 lõike 21 alusel.”

(2) Kasuliku mudeli registreeringus tehtud muudatuse teates sisaldub:
1) kasuliku mudeli kirjelduse number koos koodiga U2 (või U3, U4 jne), kus U-tähe juurde kuuluv number näitab, mitmenda kasuliku mudeli kirjelduse publikatsiooniga on tegemist;
2) rahvusvahelise patendiklassifikatsiooni indeks;
3) muudatuse lühiiseloomustus.

§ 188. Osa TZ1K „Kasuliku mudeli registreeringu andmete muudatused” 

(1) Osa alguses avaldatakse järgmine teave: „Teade avaldatakse kasuliku mudeli seaduse § 31 lõike 2 alusel.”

(2) Osas avaldatakse teated järgmist liiki muudatuste kohta:
1) nime parandused (TB1K);
2) nime muudatused (TC1K);
3) aadressi parandused (TD1K);
4) aadressi muudatused (TE1K);
5) kuupäevade parandused (TF1K);
6) rahvusvahelise patendiklassifikatsiooni indeksi parandused (TG1K);
7) muud parandused ja muudatused (TH1K).

(3) Registreeringu andmete muudatuse teates sisaldub:
1) kasuliku mudeli registreeringu number;
2) rahvusvahelise patendiklassifikatsiooni indeks;
3) varem avaldatud andmed;
4) parandatud ja muudetud andmed;
5) teate liiki iseloomustav WIPO standardi ST. 17 kood.

§ 189. Osa PZ1K „Registreeritud kasulike mudelite omanike muudatused” 

(1) Osa algab järgmise viitega:
„Teade avaldatakse kasuliku mudeli seaduse § 42 lõike 6 alusel.”
(2) Osas avaldatakse teated järgmist liiki muudatuste kohta:
1) kasuliku mudeli üleminek kohtuotsuse alusel (PB1K);
2) kasulike mudelite üleandmine (PC1K);
3) kasuliku mudeli üleminek pärijale või muule õigusjärglasele (PD1K).

(3) Omaniku muudatuse teates sisaldub:
1) kasuliku mudeli registreeringu number;
2) rahvusvahelise patendiklassifikatsiooni indeks;
3) varem avaldatud andmed kasuliku mudeli omaniku kohta;
4) kasuliku mudeli uue omaniku andmed;
5) teate liiki iseloomustav WIPO standardi ST. 17 kood.

§ 190. Osa QZ1K „Kasuliku mudeli litsentside registreerimine” 

(1) Osa alguses avaldatakse järgmine teave: „Teade avaldatakse kasuliku mudeli seaduse § 31 lõike 2 ja § 431 lõigete 5, 8 ja 13 alusel.”

(2) Osas avaldatakse järgmised teated:
1) litsentsi registreerimine (QB1K);
2) litsentsi kehtivuse lõppemine (QC1K).

(3) Litsentsi puudutavas teates sisaldub:
1) kasuliku mudeli registreeringu number;
2) litsentsisaaja ees- ja perekonnanimi, tema elukoha või ettevõtte asula nimi ja riigi kood, juriidilise isiku korral nimi, asukoha asula nimi ja riigi kood;
3) litsentsi iseloom, näiteks lihtlitsents või ainulitsents, litsentsi ulatus ja muud tingimused, mida soovitakse registrisse kanda;
4) litsentsi tähtaeg;
5) teate liiki tähistav WIPO standardi ST. 17 kood.

(4) Litsentsi puudutava kande ennetähtaegse kustutamise avalduse alusel avaldatavas litsentsi kehtivuse lõppemise teates sisaldub:
1) kasuliku mudeli registreeringu number;
2) lehe number, kus on avaldatud litsentsi registreerimist puudutav teade;
3) litsentsi puudutava registrikande kustutamise kuupäev; 
4) teate liiki tähistav WIPO standardi ST. 17 kood. 

§ 191. Avalikku lihtlitsentsi puudutavad erisused 

(1) Avaliku lihtlitsentsi pakkumise korral avaldatakse § 190 lõike 3 punktis 2 nimetatud litsentsisaaja andmete asemel teave: „Kasuliku mudeli omanik võimaldab kasuliku mudeli kasutamist igaühel, kes nõustub järgmiste avaliku lihtlitsentsi tingimustega ja esitab avalduse nende tingimustega nõustumise kohta.“

(2) Avaliku lihtlitsentsi pakkumise korral avaldatakse § 190 lõike 3 punktis 3 nimetatud tingimuste asemel kausliku mudeli omaniku pakkumises märgitud litsentsitasu suurus või selle määramise kord, litsentsitasu tasumise tähtaeg ja soovi korral muud tasumise tingimused.

(3) Avaliku lihtlitsentsi pakkumisega nõustumise korral avaldatakse § 190 lõike 3 punktis 2 nõustumisest teatanud litsentsisaaja andmed.

(4) Avaliku lihtlitsentsi tingimuste muutmise korral avaldatakse § 190 lõikes 3 nimetatud andmed, sealhulgas punktis 3 nimetatud tingimuste või punktis 4 nimetatud tähtaja all nii varem avaldatud andmed kui nendest eristatavalt muudetud andmed, samuti andmete muutmise kuupäev.

(5) Avaliku lihtlitsentsi kustutamise korral avaldatakse § 190 lõikes 4 nimetatud andmed.

§ 192. Osa RZ1K „Kasuliku mudeli pantide registreerimine” 

(1) Osa alguses avaldatakse järgmine teave: „Teade avaldatakse kasuliku mudeli seaduse § 31 lõike 2 alusel.”

(2) Osas avaldatakse järgmised teated:
1) pandi registreerimine (RC1K);
2) muudatused pandi registreerimise kandes;
3) pandi registrist kustutamine (RF1K).

(3) Panti puudutavas teates sisaldub:
1) kasuliku mudeli registreeringu number;
2) pandipidaja ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood; 
3) pandi rahalise väärtuse suurus;
4) pandi järjekoht;
5) pandiga tagatud nõude suurus;
6) muud asjakohased andmed, mida on soovitud registrisse kanda;
7) pandi registrisse kandmise kuupäev;
8) pandiga tagatud nõude täitmise tähtaeg;
9) teate liiki tähistav WIPO standardi ST. 17 kood.

(4) Pandilepingu tingimuste muutmise, pandipidaja isiku muutmise või järjekoha muutmise avalduse alusel avaldatavas pandi registreerimise kande muudatusi puudutavas teates sisaldub:
1) kasuliku mudeli registreeringu number;
2) lehe number, kus on avaldatud pandi registreerimist puudutav teade;
3) varem avaldatud andmed;
4) muudetud andmed; 
5) pandi kande muutmise kuupäev;
6) teate liiki tähistav WIPO standardi ST. 17 kood.

(5) Pandi kohta registrisse tehtud kande kustutamise avalduse alusel avaldatavas pandi kustutamise teates sisaldub:
1) kasuliku mudeli registreeringu number;
2) lehe number, kus on avaldatud pandi registreerimist puudutav teade;
3) panti puudutava registrikande kustutamise kuupäev; 
4) teate liiki tähistav WIPO standardi ST. 17 kood.

§ 193. Osa MZ1K „Kasuliku mudeli registreeringu kehtivuse lõppemine” 

(1) Osa alguses avaldatakse järgmine teave: „Teade avaldatakse kasuliku mudeli seaduse § 31 lõike 2 alusel.”

(2) Osas avaldatakse järgmised teated:
1) kasulikust mudeli õiguskaitsest loobumine (MA1K);
2) registreeringu tühistamine (MF1K);
3) registreeringu kehtivuse lõppemine seoses registreeringu kehtivuse pikendamise riigilõivu tasumata jätmisega (MM1K).

(3) Kasuliku mudeli registreeringu kehtivuse lõppemise teates sisaldub:
1) registreeringu number;
2) rahvusvahelise patendiklassifikatsiooni indeks;
3) registreeringu kehtivuse ennetähtaegse lõppemise kuupäev (ei kohaldu registreeringu tühistamise korral);
4) teate liiki iseloomustav WIPO standardi ST. 17 kood.

§ 194. Osa „Registreeritud mikrolülituste topoloogiad” 

(1) Osa alguses avaldatakse järgmine teave: „Mikrolülituste topoloogiad nr ... kuni ...
Teade avaldatakse mikrolülituse topoloogia kaitse seaduse § 39 lõike 7 alusel.”

(2) Registreeritud mikrolülituste topoloogiate kohta avaldatakse:
1) registreeringu number (11);
2) registreeringu kehtivuse alguse kuupäev (24);
3) registreerimistaotluse number (21);
4) registreerimistaotluse esitamise kuupäev (22);
5) mikrolülituse topoloogia esmakordse ärieesmärgil kasutamise päev (23);
6) mikrolülituse topoloogia nimetus (54);
7) mikrolülituse topoloogia omaniku ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood (71);
8) mikrolülituse topoloogia autori ees- ja perekonnanimi ning elukoha asula nimi ja riigi kood (72);
9) patendivoliniku korral tema ees- ja perekonnanimi, ühise esindaja korral tema ees- ja perekonnanimi, juriidilisest isikust ühise esindaja korral nimi (74).

§ 195. Osa „Mikrolülituse topoloogia registreeringu andmete muudatused” 

(1) Osa alguses avaldatakse järgmine teave: „Teade avaldatakse mikrolülituse topoloogia kaitse seaduse § 38 lõike 2 alusel.”

(2) Osas avaldatakse teated järgmist liiki muudatuste kohta:
1) nime parandused;
2) nime muudatused;
3) aadressi parandused;
4) aadressi muudatused;
5) kuupäevade parandused;
6) muud parandused ja muudatused.

(3) Registreeringu andmete muudatuse teates sisaldub:
1) mikrolülituse topoloogia registreeringu number;
2) varem avaldatud andmed;
3) parandatud ja muudetud andmed.

§ 196. Osa „Registreeritud mikrolülituste topoloogiate omanike muudatused” 

(1) Osa alguses avaldatakse järgmine teave: „Teade avaldatakse mikrolülituse topoloogia kaitse seaduse § 49 lõike 7 alusel.”

(2) Osas avaldatakse teated järgmist liiki muudatuste kohta:
1) mikrolülituse topoloogia omaniku õiguste üleminek kohtuotsuse alusel;
2) mikrolülituse topoloogia omaniku õiguste üleandmine;
3) mikrolülituse topoloogia omaniku õiguste üleminek pärijale või muule õigusjärglasele.

(3) Omaniku muudatuse teates sisaldub:
1) mikrolülituse topoloogia registreeringu number;
2) varem avaldatud andmed mikrolülituse topoloogia omaniku kohta;
3) mikrolülituse topoloogia uue omaniku andmed.

§ 197. Osa „Mikrolülituse topoloogia litsentside registreerimine” 

(1) Osa alguses avaldatakse järgmine teave: „Teade avaldatakse mikrolülituse topoloogia kaitse seaduse § 38 lõike 2 alusel.”

(2) Osas avaldatakse järgmised teated:
1) litsentsi registreerimine;
2) litsentsi kehtivuse lõppemine.

(3) Litsentsi puudutavas teates sisaldub:
1) mikrolülituse topoloogia registreeringu number;
2) litsentsisaaja ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood;
3) litsentsi iseloom, näiteks lihtlitsents või ainulitsents, litsentsi ulatus ja muud tingimused, mida soovitakse registrisse kanda;
4) litsentsi tähtaeg.

(4) Litsentsi puudutava kande ennetähtaegse kustutamise avalduse alusel avaldatavas litsentsi kehtivuse lõppemise teates sisaldub:
1) mikrolülituse topoloogia registreeringu number;
2) lehe number, kus on avaldatud litsentsi registreerimist puudutav teade;
3) litsentsi puudutava registrikande kustutamise kuupäev. 

§ 198. Osa „Mikrolülituse topoloogia pantide registreerimine” 

(1) Osa alguses avaldatakse järgmine teave: „Teade avaldatakse mikrolülituse topoloogia kaitse seaduse § 38 lõike 2 alusel.”

(2) Osas avaldatakse järgmised teated:
1) pandi registreerimine;
2) muudatused pandi registreerimise kandes;
3) pandi registrist kustutamine.

(3) Panti puudutavas teates sisaldub:
1) mikrolülituse topoloogia registreeringu number;
2) pandipidaja ees- ja perekonnanimi, tema elukoha või ettevõtte asukoha asula nimi ja riigi kood, juriidilise isiku korral nimi, asukoha asula nimi ja riigi kood; 
3) pandi rahalise väärtuse suurus (pandisumma);
4) pandi järjekoht;
5) pandiga tagatud nõude suurus;
6) muud asjakohased andmed, mida on soovitud registrisse kanda;
7) pandi registrisse kandmise kuupäev;
8) pandiga tagatud nõude täitmise tähtaeg

(4) Pandilepingu tingimuste muutmise, pandipidaja isiku muutmise või järjekoha muutmise avalduse alusel avaldatavas pandi registreerimise kande muudatusi puudutavas teates sisaldub:
1) mikrolülituse topoloogia registreeringu number;
2) lehe number, kus on avaldatud pandi registreerimist puudutav teade;
3) varem avaldatud andmed;
4) muudetud andmed; 
5) pandi kande muutmise kuupäev;
6) teate liiki tähistav WIPO standardi ST. 17 kood.

(5) Pandi kohta registrisse tehtud kande kustutamise avalduse alusel avaldatavas pandi kustutamise teates sisaldub:
1) mikrolülituse topoloogia registreeringu number;
2) lehe number, kus on avaldatud pandi registreerimist puudutav teade;
3) panti puudutava registrikande kustutamise kuupäev; 
4) teate liiki tähistav WIPO standardi ST. 17 kood.

§ 199. Osa „Mikrolülituse topoloogia registreeringu kehtivuse lõppemine” 

(1) Osa alguses avaldatakse järgmine teave: „Teade avaldatakse mikrolülituse topoloogia kaitse seaduse § 38 lõike 2 alusel.”

(2) Osas avaldatakse järgmised teated:
1) mikrolülituse topoloogia registreeringust loobumine;
2) registreeringu tühistamine.

(3) Mikrolülituse topoloogia registreeringu kehtivuse lõppemise teates sisaldub:
1) mikrolülituse topoloogia registreeringu number;
2) registreeringu kehtivuse ennetähtaegse lõppemise kuupäev (ei kohaldu registreeringu tühistamise korral).

§ 200. Osa „Loendid” 

Osas avaldatakse järgmised loendid:
1) registreeritud kasulike mudelite süstemaatiline loend (FG1K), kus esimesse veergu on paigutatud rahvusvahelise patendiklassifikatsiooni järgi süstematiseeritud registreeritud kasulike mudelite põhiklassiindeksid, teise veergu neile vastavad registreeringute numbrid ja kolmandasse veergu neile vastavad registreerimistaotluste numbrid;
2) registreeritud mikrolülituste topoloogiate numbriline loend, kus esimesse veergu on paigutatud registreeringute numbrid kasvavas järjestuses ja teise veergu neile vastavad registreerimistaotluste numbrid.

§ 201. Osa „Kasuliku mudeli ja mikrolülituse topoloogia alased õigusaktid ja muu info” 

Osas avaldatakse vastavalt vajadusele:
1) kasulikke mudeleid või mikrolülituse topoloogiaid puudutavaid muid teateid;
2) kasuliku mudeli ja mikrolülituse topoloogia alaseid õigusakte;
3) riikide, teiste ühenduste ja valitsustevaheliste organisatsioonide rahvusvahelisi koode;
4) riiklikus Eesti patendivolinike registris registreeritud patendivolinike nimekirju;
5) muud infot.

5. peatükk Erisätted

1. jagu Rahvusvaheliste taotluste andmekogu

§ 202. Rahvusvaheliste taotluste ja nende menetluse andmekogu otstarve ja struktuur 

(1) Rahvusvaheliste taotluste ja nende menetluse andmekogu on asutatud Patendiametile kui patendikoostöölepingu artikli 2 punkti xv ja patendiseaduse § 32 lõigete 2–4 kohasele vastuvõtvale ametile esitatud rahvusvaheliste taotluste dokumentide ja nende menetluse andmete korrastatud kogumina. Andmekogu eesmärk on töödelda ja kaitsta menetlusse võetud taotlustesse puutuvat teavet ja teha see patendiseaduse § 331 lõigetes 2 ja 3 sätestatud ulatuses avalikkusele kättesaadavaks.

(2) Andmekogu vastutav ja volitatud töötleja on Patendiamet.

(3) Andmekogus hoitakse rahvusvahelise taotluse ja selle menetluse andmeid alates taotluse Patendiametile kui vastuvõtvale ametile esitamisest kuni rahvusvahelise taotluse toimiku sulgemiseni.

(4) Andmekogu moodustavad Patendiametile kui vastuvõtvale ametile esitatud rahvusvaheliste taotluste toimikud, mille koosseisu kuuluvad:
1) Patendiametile kui vastuvõtvale ametile kooskõlas patendikoostöölepingu artiklitega 3–7 esitatud rahvusvahelise taotluse dokumendid; 
2) Patendiameti teated ja otsused rahvusvaheliste taotluse kohta;
3) taotleja poolt Patendiametile esitatud kirjad ja dokumendid;
4) Patendiameti kirjavahetus Rahvusvahelise Bürooga;
5) muud rahvusvahelise taotlusega seotud dokumendid.

(5) Andmekogu tegevuse seaduslikkuse üle teostab riiklikku järelevalvet Andmekaitse Inspektsioon. Teenistusalast järelevalvet andmekogu pidamise üle teostab Patendiamet. 

2. jagu Patendikoostöölepinguga seotud tasude maksmine ja ülekandmine

§ 203. Tasude liikide eristamine 

(1) Käesolevas jaos reguleeritakse patendikoostöölepinguga ettenähtud tasude Patendiametile kui vastuvõtvale ametile maksmise ning Patendiameti poolt nende tasude Rahvusvahelisele Büroole ja Euroopa Patendiametile kui rahvusvahelise otsingu ametkonnale ülekandmise korda.

(2) Käesolevas jaos ei reguleerita nende tasude maksmise korda, mida patenditaotleja peab maksma vahetult Rahvusvahelisele Büroole ja Euroopa Patendiametile kui rahvusvahelise eelekspertiisi ametkonnale, samuti riigilõivuga maksustatavate Patendiameti toimingute eest tasumist.

(3) Lõikes 1 nimetatud Rahvusvahelisele Büroole makstav rahvusvahelise taotluse esitamise tasu koosneb vastavalt patendikoostöölepingu juhendi reeglile 15 põhitasust ja lisatasu rahvusvahelise patenditaotluse iga lehe eest, kui neid on üle 30 lehe. Rahvusvahelise taotluse esitamise tasu määrad on toodud patendikoostöölepingu juhendi lisas. 

(4) Lõikes 1 nimetatud Euroopa Patendiametile makstakse rahvusvahelise otsingu tasu vastavalt patendikoostöölepingu juhendi reeglile 16. Rahvusvahelise otsingu tasu määrad on toodud Euroopa patendikonventsiooni tasusid käsitlevate eeskirjade artikli 2 punktis 2. 

(5) Patendiamet avaldab teabe Rahvusvahelisele Büroole ja Euroopa Patendiametile makstavate tasude määrade kohta ning konto andmed Eesti Patendilehes ja oma veebilehel. 

§ 204. Tasude maksmine ja ülekandmine

(1) Tasud makstakse Patendiametile järgmiselt:
1) Rahvusvahelisele Büroole makstavad tasud Šveitsi frankides;
2) Euroopa Patendiametile makstavad tasud eurodes.

(2) Tasude maksmise kohta esitatakse Patendiametile järgmised andmed:
1) maksedokumendi number ja kuupäev:
2) maksja nimi;
3) tasutud summa;
4) tasu liik;
5) rahvusvahelise taotluse number või leiutise nimetus.

(3) Patendiamet vastuvõtva ametina kannab hiljemalt iga kuu 25. kuupäeval: 
1) Rahvusvahelisele Büroole eelmisel kuul laekunud rahvusvahelised esitamistasud Šveitsi frankides ja 
2) Euroopa Patendiametile eelmisel kuul laekunud rahvusvahelised otsingutasud eurodes.

(4) Patendiamet edastab hiljemalt iga kuu 25. kuupäeval Rahvusvahelisele Büroole ja Euroopa Patendiametile koondandmed eelmise kuu jooksul laekunud rahvusvaheliste taotluste kohta, näidates ära iga taotluse numbri, taotleja nime, makstud tasu liigi ja suuruse ning maksmiskuupäeva.

3. jagu Euroopa patenditaotluse esitamine Patendiameti kaudu

§ 205. Euroopa patenditaotluse esitamise üldtingimused 

(1) Iga Eesti või välisriigi isik võib kas iseseisvalt või esindaja kaudu esitada Patendiametile Euroopa patenditaotluse selle edastamiseks Euroopa Patendiametile. Esindajaks võib olla Euroopa Patendiameti poolt peetavasse kutseliste esindajate nimekirja kantud isik, kelle tegevuskoht on Euroopa patendikonventsiooni osalisriigis, samuti taotlejate Euroopa patendikonventsiooni osalisriigis asuv ühine esindaja.

(2) Euroopa patenditaotlus esitatakse Patendiametile kohapeal või posti teel. Digitaalselt on võimalik Euroopa patenditaotlus esitada vahetult Euroopa Patendiametile.

(3) Euroopa eraldatud taotluse peab esitama vahetult Euroopa Patendiametile. Ekslikult Patendiametile esitatud Euroopa eraldatud taotlusele saabumise kuupäeva ei määrata ning see edastatakse viivitamatult Euroopa Patendiametile või tagastatakse esitajale. 

(4) Patendiametisse saabunud Euroopa patenditaotluse sisu on konfidentsiaalne ning sellega võib tutvuda üksnes patenditaotleja või tema volitatud kutseline esindaja. Euroopa patenditaotluse väljaviimine Patendiameti ruumidest või selle dokumentidest ärakirjade tegemine on keelatud.

§ 206. Esitatavad dokumendid 

(1) Euroopa patenditaotlus peab sisaldama Euroopa patendikonventsiooni artiklist 78 ja EPC rakendamise määrusest tulenevalt järgmisi dokumente:
1) Euroopa patendi saamise avaldus (EPO Form 1001);
2) leiutiskirjeldus;
3) ühe- või mitmepunktiline patendinõudlus;
4) joonis, millele viidatakse leiutiskirjelduses;
5) lühikokkuvõte.

(2) Euroopa patenditaotlusele lisatakse ettenähtud juhtudel järgmised dokumendid:
1) volikiri, kui Euroopa patenditaotlus esitatakse esindaja poolt;
2) prioriteedinõuet tõendavad dokumendid ja nende tõlked;
3) dokument autori nimetamise kohta (EPO Form 1002);
4) varem tehtud tehnikataseme otsingu aruanne;
5) tasude arvestuse leht (EPO Form 1010);
6) leiutiskirjelduse ja patendinõudluse tõlge, kui need ei ole Euroopa Patendiameti töökeeles;
7) järjestuse loetelu;
8) muud dokumendid.

(3) Kõik dokumendid esitatakse Patendiametile paberkandjal, välja arvatud järjestuse loetelu, mis esitatakse välisel mäluseadmel. Dokumentide koostamisel ja vormistamisel juhindutakse Euroopa patendikonventsiooni rakendusmääruse kolmanda osa teises peatükis kehtestatud nõuetest. 

(4) Kõik dokumendid peavad olema koostatud ühes ja samas Euroopa Patendiameti töökeelte, nimelt inglise, saksa või prantsuse keele hulgast valitud keeles.

(5) Kõik lõigetes 1 ja 2 nimetatud dokumendid esitatakse Patendiametile ühes eksemplaris, välja arvatud Euroopa patendi saamise avalduse (EPO Form 1001) kuues lehekülg – dokumentide vastuvõtmise teade (EPO Form 1001.6 – „Receipt for documents”), mis esitatakse neljas eksemplaris.

§ 207. Euroopa patenditaotluse esitamise ja menetlemise eest tasumine 

(1) Euroopa patenditaotluse esitamistasu ja muud Euroopa Patendiameti menetlustasud tasutakse vahetult Euroopa Patendiametile. Tasumisel juhindutakse Euroopa patendikonventsiooni tasusid käsitlevates eeskirjades kehtestatud tasuliikidest, tasumääradest ja tasumise korrast.

(2) Mõne menetlustoimingu eest Euroopa Patendiameti asemel ekslikult Patendiametile tasumine ei vabasta patenditaotlejat selle toimingu eest Euroopa Patendiametile tähtaegsest tasumisest. Ekslikult tasutud summa tagastatakse riigilõivuseadusega sätestatud korras.

§ 208. Euroopa patenditaotluse vastuvõtmine 

(1) Patendiametisse saabunud patenditaotlus loetakse Euroopa patenditaotluseks, kui selles sisalduvad vähemalt järgmised dokumendid:
1) Euroopa patendi saamise avaldus ettenähtud plangil (EPO Form 1001) või muus vormis, kui viimasest ilmneb soov taotleda Euroopa patenti vähemalt ühes Euroopa patendikonventsiooni osalisriigis;
2) patenditaotleja andmed;
3) leiutiskirjeldus ja patendinõudlus Euroopa patendikonventsiooni artikli 14 lõikes 1 või 2 sätestatud keeles.

(2) Lõike 1 alusel Euroopa patenditaotluseks loetud patenditaotlusele määratakse saabumise kuupäev. Euroopa patenditaotluse saabumise kuupäevaks loetakse selle tegelik Patendiametisse saabumise päev. Eelnimetatud nõue kehtib ka Euroopa patenditaotluse saabumisel posti teel või kulleriga.

(3) Euroopa patenditaotluse dokumentidele kantakse Euroopa Patendiameti poolt antud juhiste kohaselt saabumise kuupäev ja Euroopa patenditaotluse number. Iga vastuvõetud Euroopa patenditaotlust hoitakse eraldi selleks otstarbeks Euroopa Patendiametilt saadud Euroopa patenditaotluse numbrit kandva ümbrisega toimikus.

(4) Pärast Euroopa patenditaotluse vastuvõtmist teatatakse patenditaotlejale või tema esindajale viivitamatult kirjalikult Euroopa patenditaotluse vastuvõtmisest, kasutades Euroopa patendi saamise avalduses sisalduvat dokumentide vastuvõtmise teate (EPO Form 1001.6 – „Receipt for documents”) originaaleksemplari. Selle puudumisel teavitatakse patenditaotlejat muus vormis kirjaliku teatega, mis sisaldab vähemalt järgmisi andmeid:
1) Euroopa patenditaotluse number;
2) Euroopa patenditaotluse saabumise kuupäev;
3) saabunud dokumentide loetelu. 

§ 209. Täiendavate dokumentide vastuvõtmine 

(1) Pärast Euroopa patenditaotluse saabumist võetakse patenditaotlejalt sama Euroopa patenditaotluse kohta täiendavaid dokumente vastu kuni Euroopa patenditaotluse edastamise kohta Euroopa Patendiametilt vastuvõtuteate saabumiseni. Pärast nimetatud vastuvõtuteate saabumist esitatud dokumendid edastatakse neile saabumise kuupäeva kandmata viivitamatult Euroopa Patendiametile või tagastatakse esitajale.

(2) Igale lõike 1 kohaselt vastu võetud dokumendile kantakse selle Patendiametisse saabumise kuupäev ja see lisatakse Euroopa patenditaotlusele või edastatakse viivitamatult Euroopa Patendiametile, kui Euroopa patenditaotluse toimik on juba edastatud. 

§ 210. Euroopa patenditaotluse edastamine Euroopa Patendiametile 

(1) Euroopa patenditaotlused edastatakse Euroopa Patendiametile Euroopa patendikonventsiooni artiklis 77 sätestatud tähtaegu ja Euroopa Patendiameti juhiseid arvestades nii kiiresti kui võimalik.

(2) Euroopa patenditaotlus ja selle täiendavad dokumendid edastatakse Euroopa Patendiametile § 208 lõikes 3 nimetatud toimikutena. Pärast Euroopa patenditaotluse toimiku edastamist saabunud täiendavad dokumendid edastatakse tähtajast sõltuvalt eraldi saadetisena või koos hiljem edastatavate toimikutega. Igale saadetisele lisatakse Euroopa Patendiameti poolt kehtestatud vormi kohane saateleht.

(3) Edastatavate Euroopa patenditaotluste ja täiendavate dokumentide pakendamise viis ning edastamise moodus kooskõlastatakse Euroopa Patendiametiga.

§ 211. Euroopa patenditaotluste üle arvestuse pidamine 

(1) Patendiamet peab vastuvõetud ja Euroopa Patendiametile edastatud Euroopa patenditaotluste ning täiendavate dokumentide, samuti patenditaotlejale tagastatud dokumentide üle arvestust. Sel otstarbel võib Patendiamet pidada ametisiseseks kasutamiseks ettenähtud andmekogu, mis sisaldab Euroopa patenditaotluse vastuvõtmise teadete (EPO Form 1001.6), patenditaotluste ja täiendavate dokumentide edastamise saatelehtede ning patenditaotlejaga ja Euroopa Patendiametiga peetud kirjavahetuse andmeid, samuti nimetatud dokumente paberkandjal või digitaliseeritult.

(2) Patendiamet väljastab vastuvõetud Euroopa patenditaotluste kohta üksnes statistilisi andmeid, sealhulgas andmeid patenditaotluste üldarvu ja Eesti patenditaotlejate poolt esitatud Euroopa patenditaotluste arvu kohta ning Euroopa patenditaotluste menetlemisele tehtud kulutuste kohta.

